|  |  |  |  |
| --- | --- | --- | --- |
| **Tárgy:** | 2024. március 28-ai Közgyűlés nyilvános jegyzőkönyve | | |
| **Helyszín:** | Városháza, Nagyterem | | |
| **Időpont:** | 2024. március 28. 09.00 - | | |
| **Jegyzőkönyv-**  **vezető:** | Vasas Melinda | | |
| **Jelenléti ív** | **Név** | **Aláírás** | **Megjegyzés** |
|  | Dr. Nemény András |  |  |
|  | Dr. Horváth Attila |  |  |
|  | Horváth Soma Ádám |  |  |
|  | Dr. László Győző |  |  |
|  | Ágh Ernő Péter |  |  |
|  | Bokányi Adrienn |  |  |
|  | Dr. Czeglédy Csaba Adrián |  |  |
|  | Horváth Gábor |  |  |
|  | Illés Károly Roland |  |  |
|  | Dr. Kecskés László István |  |  |
|  | Kelemen Krisztián |  |  |
|  | Koczka Tibor |  |  |
|  | Kopcsándi József |  |  |
|  | Lendvai Ferenc |  |  |
|  | Dr. Melega Miklós |  |  |
|  | Németh Ákos |  |  |
|  | Putz Attila András |  |  |
|  | Sátory Károly |  |  |
|  | Szuhai Viktor Zsolt |  |  |
|  | Dr. Takátsné Dr. Tenki Mária Magdolna |  |  |
|  | Tóth Kálmán |  |  |

|  |  |  |  |
| --- | --- | --- | --- |
| **Jelenléti ív** | **Név** | **Aláírás** | **Megjegyzés** |
|  | Dr. Károlyi Ákos  (jegyző) |  |  |
|  | Babicsné Dr. Tőke Erzsébet  (aljegyző) |  |  |
|  | Dr. Hende Csaba  (Ogy.képv.) |  |  |
|  | Majthényi László  Vármegyei Kgy. elnöke |  |  |
|  | Marton Ferenc  Vármegyei Kgy. alelnöke |  |  |
|  | Dr. Kondora Bálint  Vármegyei Kgy. alelnöke |  |  |
|  | Vámos Zoltán  (Főispán) |  |  |
|  | Dr. Orbán István  Kormányhivatal-főigazgató |  |  |
|  | Dr. Telek Miklós  Kormányhivatal-igazgató |  |  |
|  | Dr. Kovács Györgyi  (Kormányhivatal Járáshiv.vez.) |  |  |
|  | Dr. Balázsy Péter  vármegyei jegyző |  |  |
|  | Dr. Pilisi Gábor  (r. dandártábornok, Vas Vármegyei Rendőr-főkapitányság vezetője) |  |  |
|  | Dr. Koncz Gabriella  (r. ezredes, Szombathelyi Rendőrkapitányság vezetője) |  |  |
|  | Dr. Bognár Balázs (tü.dandártáb. VVM. Kat.VI.) |  |  |
|  | Dr. Sámson Ferenc |  |  |
|  | Dr. Róka György |  |  |
|  | Dr. Wächter Walter László |  |  |
|  | Kovács Vince |  |  |
|  | Mukicsné Kozár Mária |  |  |
|  | Szirmai Róbert |  |  |
|  | Friedl Tamás |  |  |
|  | Jurasits Ferenc |  |  |
|  |  |  |  |
|  |  |  |  |
|  |  |  |  |
|  |  |  |  |
|  | Demokratikus Koalíció |  |  |
|  | Éljen Szombathely! Egyesület |  |  |
|  | FIDESZ-KDNP |  |  |
|  | Lehet Más a Politika |  |  |
|  | Magyar Kétfarkú Kutya Párt |  |  |
|  | Magyar Szocialista Párt |  |  |
|  | Magyar Szolidaritás Mozgalom |  |  |
|  | Mindenki Magyarországa Mozgalom |  |  |
|  | Momentum Mozgalom |  |  |
|  | Párbeszéd Magyarországért Párt |  |  |
|  | Pro Savaria |  |  |
|  | JOBBIK |  |  |
|  | Dr. Kunhegyi József (FKGP) |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
| **Osztály/Irodavezetők (Polgármesteri Hivatal)** | | | |
| **Jelenléti ív** | **Név** | **Aláírás** | **Megjegyzés** |
|  | Dr. Andorné Fodor Ágnes |  |  |
|  | Ágoston Sándor |  |  |
|  | Bonti Tamás |  |  |
|  | Desits Zoltán |  |  |
|  | Demes Edit |  |  |
|  | Dr. Gyuráczné dr. Speier Anikó |  |  |
|  | Füzi Judit dr. |  |  |
|  | Holler Péter dr. |  |  |
|  | Horváth Eszter |  |  |
|  | Horváth Ildikó dr. |  |  |
|  | Kalmár Ervin |  |  |
|  | Kopcsándi Katalin |  |  |
|  | Kovács Balázs |  |  |
|  | Kovács Előd dr. |  |  |
|  | Lajos Tibor |  |  |
|  | Mester Ágnes |  |  |
|  | Molnár Hajnalka dr. |  |  |
|  | Nagyné dr. Gats Andrea |  |  |
|  | Németh Klaudia |  |  |
|  | Németh Tünde |  |  |
|  | Pál-Vaidlinger Mónika |  |  |
|  | Stéger Gábor |  |  |
|  | Sütő Gabriella |  |  |
|  | Szabó Ilona |  |  |
|  | Szakács Eszter |  |  |
|  | Szentkirályi Bernadett |  |  |
|  | Vigh Péterné |  |  |
|  | Vinczéné dr. Menyhárt Mária |  |  |
| **Cégvezetők, Intézményvezetők, Meghívottak** | | | |
| **Jelenléti ív** | **Név** | **Aláírás** | **Megjegyzés** |
|  | Dr. Baráthné Molnár Mónika |  |  |
|  | Csapláros Andrea |  |  |
|  | Gráczer György |  |  |
|  | Grünwald Stefánia |  |  |
|  | Horváth Zoltán |  |  |
|  | Izer Gábor |  |  |
|  | Jancsóné Sárdi Katalin |  |  |
|  | Kiss Barna |  |  |
|  | Kovács Cecília |  |  |
|  | Kovács Géza |  |  |
|  | Dr. Kovácsné Takács Klaudia |  |  |
|  | Krenner Róbert |  |  |
|  | Kulcsár Lászlóné |  |  |
|  | Molnár Miklós |  |  |
|  | Németh Klára |  |  |
|  | Polákovics Marietta |  |  |
|  | Sebestyén Bianka |  |  |
|  | Szabó Tibor András |  |  |
|  | Vigné Horváth Ilona |  |  |
|  | Szily Adrien |  | 2. napirend meghívottja |
|  | Pintér Gábor |  | 2. napirend meghívottja |
|  | Nagy János |  | 2. napirend meghívottja |
|  | Mészáros Péter |  | 5. napirend meghívottja |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
| **SAJTÓ** | | | |
|  | Alon.hu |  |  |
|  | Credo Rádió |  |  |
|  | Echo Tv |  |  |
|  | Frisss.hu |  |  |
|  | Rádió 1 |  |  |
|  | Frisss FM |  |  |
|  | Hír Tv |  |  |
|  | Köz-Hír |  |  |
|  | Kossuth Rádió |  |  |
|  | MTI |  |  |
|  | Nyugat.hu |  |  |
|  | RTL Klub |  |  |
|  | Savaria Fórum |  |  |
|  | Szombathelyi TV |  |  |
|  | TV2 |  |  |
|  | ugytudjuk.hu |  |  |
|  | Vaol.hu |  |  |
|  | Vaskarika.hu |  |  |
|  | Vas Népe |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |

*A Közgyűlés 19 fő képviselő jelenlétében 9 óra 11 perckor megkezdte munkáját.*

**Dr. Nemény András polgármester:** Tisztelt Közgyűlés! Megkérek mindenkit, hogy aki még nem kapcsolta be a jelenléti gombját, az tegye meg. Meg is állapítom, hogy határozatképesek vagyunk, páran még érkezni fognak, mert jelezték, hogy egy kicsit késnek. A határozatképességet megállapítottam, ezzel a Közgyűlést meg is nyitom. Mielőtt a napirendi vitákra rátérnénk, annak a szomorú kötelességemnek teszek eleget, hogy egy közelmúltban történt halálesetről értesítsem a Közgyűlést és kérek mindenkit, hogy miután elmondtam a gondolataimat, azután egyperces felállással emlékezzünk meg prof. dr. Cholnoky Péterről, a mindannyiunk által ismert kiváló főorvosról, aki a Markusovszky Kórháznak az osztályvezető főorvosa volt, a gyermekgyógyászok és a védőnők példaképe, életének 92-ik évében vesztettük el. Számtalan kitüntetés birtokosa, ezek között országos, megyei és városiak is voltak. A mi szempontunkból talán a legjelentősebb az, hogy Szombathely város díszpolgára is volt, ezért a városunk saját halottjának is tekinti. Hozzátartozókkal felvettük a kapcsolatot ennek megfelelően. Zárásként a gondoltatok között a szintén díszpolgár kiváló prof. dr. Széll Kálmán gondolatát idézném, amit a haláleset kapcsán írt. Az utolsó sora így hangzana, hogy Cholnoky Péterben elvesztettünk egy kiváló embert, orvost, barátot Vas vármegye és Szombathely Megyei Jogú Város hűen szolgáló példaképét, aki igaz helyi lokálpatriótaként élte meg Vas vármegyei évtizedeit. A vármegye és megyeszékhely és nem utolsó sorban a tanítványai, barátai volt munkahelyén siratja halottját, aki életművével olyan nyomot hagyott maga után, amit az utókornak ápolni és megbecsülni szent kötelessége. Teljes mértékben egyetértek professzor úr gondolataival. Kérem a Tisztelt Közgyűlést, hogy itt is emlékezzünk meg róla egyperces felállással.

*A teremben lévők egyperces néma felállással emlékeznek meg prof. dr. Cholnoky Péterről.*

**Dr. Nemény András polgármester:** Most rátérnénk a napirendi pontok tárgyalására. Ezzel kapcsolatban ügyrend? Nem. Még az előzőekhez kapcsolódóan parancsoljon.

**Illés Károly városi képviselő, frakcióvezető (ügyrendi hozzászólás):** Igen sajnos szintén egy szomorú hír, hogy az elmúlt héten elhunyt Földesi Jánosné a Boglya Zenekar tagja és a Paragvári utcai Általános Iskola tanára. Én úgy gondolom, hogy Szombathely közéletében a kultúrához annyit tett hozzá Földesi Jánosné, hogy ő is megérdemli azt, hogy itt megemlékezzünk az ő haláláról is.

*A teremben lévők egyperces néma felállással emlékeznek meg Földesi Jánosnéról a Boglya Zenekar tagjáról.*

**Dr. Nemény András polgármester:** Köszönöm szépen. Tragikus hirtelenséggel történt mindez. Nehéz ilyenkor folytatni, de a mai nap is elvégezzük a munkánkat. Rátérnénk a napirendi pontok tárgyalására. Kérdezem, hogy a kiküldött napirendi pontokhoz képest van- e bármilyen javaslat cserére, levételre? Nekem most nincs ilyen. Úgy látom, hogy másnak sincs. A kiküldött napirendi pontokat teszem föl szavazásra. Szavazunk róla most.

Megállapítom, hogy a testület 13 igen, 0 nem, 6 tartózkodással - *2 képviselő távol van* - elfogadta a kiküldött napirendi pontokat. A Közgyűlés az alábbi határozatot hozta:

**69/2024. (III. 28.) Kgy. sz. határozat**

A Közgyűlés a 2024. március 28-i ülés napirendjét az alábbiak szerint fogadta el:

**i.**

**NYILVÁNOS ÜLÉS**

**1./ Beszámoló az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről**

**Előadó:** Dr. Nemény András polgármester

**2./ Javaslat a közvetlen EU-s forrásból megvalósuló Dési Huber István Általános Iskola udvara fejlesztésére és a** **Hunyadi János úton park kialakítására vonatkozó tervek elfogadására**

**Előadók:** Dr. Nemény András polgármester

Dr. Horváth Attila alpolgármester

Horváth Soma alpolgármester

**Meghívottak:** Szily Adrien okl. táj- és kertépítész mérnök

Pintér Gábor okl. táj- és kertépítész mérnök

Nagy János okl. táj- és kertépítész mérnök

**3./ Javaslat speciális diétára szoruló gyermekek támogatásának bevezetésére**

**Előadók:** Dr. Nemény András polgármester

Dr. László Győző alpolgármester

Dr. Horváth Attila alpolgármester

Dr. Károlyi Ákos jegyző

**4./ Javaslat a Polgármesteri Hivatalt érintő döntések meghozatalára**

**Előadók:** Dr. Nemény András polgármester

Dr. László Győző alpolgármester

Dr. Károlyi Ákos jegyző

**5./ Javaslat a Városligeti Sporttelep működtetésével kapcsolatos döntés meghozatalára**

**Előadók:** Dr. Nemény András polgármester

Dr. László Győző alpolgármester

**Meghívott:** Mészáros Péter, a Szombathelyi Crushers Amerikai Football Egyesület elnöke

**6./ Javaslat egyes magánerős beruházásban megvalósult lakóterületek önkormányzati tulajdonba vételével kapcsolatos döntések meghozatalára**

**Előadók:**  Dr. Nemény András polgármester

Dr. Horváth Attila alpolgármester

Horváth Soma alpolgármester

**7./ Javaslat 2023. évi belső ellenőrzések végrehajtásával kapcsolatos döntések meghozatalára**

**Előadó:** Dr. Károlyi Ákos jegyző

**8./ Tájékoztató a lejárt határidejű közgyűlési határozatok végrehajtásáról**

**Előadó:** Dr. Károlyi Ákos jegyző

**9./ Jegyzői tájékoztató a Polgármesteri Hivatal törvényességi és hatósági munkájáról, a Hivatal tevékenységéről**

**Előadó:** Dr. Károlyi Ákos jegyző

**II.**

**ZÁRT ÜLÉS**

**10./ Javaslat Berzsenyi Dániel Könyvtár igazgatói álláshelyére meghirdetett pályázat elbírálására**

**Előadók:** Dr. Nemény András polgármester

Horváth Soma alpolgármester

**11./ Javaslat a PRENOR Kertészeti és Parképítő Kft.-t érintő döntés meghozatalára**

**Előadók:** Dr. Nemény András polgármester

Dr. Horváth Attila alpolgármester

Horváth Soma alpolgármester

**Meghívott:** Izer Gábor, a PRENOR Kft. ügyvezető igazgatója

**Felelős:** Dr. Nemény András polgármester

**Határidő:** azonnal

***1./ Beszámoló az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről***

***Előadó:*** *Dr. Nemény András polgármester*

**Dr. Nemény András polgármester:** Annyit tennék hozzá előszónak, hogy az élő bejelentkezésben egy kicsit kommentáltam a Közgyűlésnek a történéseit és a napirendi pontjait. Azzal is zártam, hogy a húsvéti ünnepre való tekintettel is és amúgy is méltó Közgyűlést tudunk tartani. Azt azért látom, hogy az országban egy politikai válság van, a politikai válság természete a kormányt és ellenzéket egyaránt érinti, most nem csak egy kormányválságra gondolok, de egy morális válságban van az ország, ami a mindennapjainkat érinti és mérgezi. Aki jár az emberek között, márpedig tudom, hogy az Éljen Szombathely frakciónak a képviselői egyfolytában járnak, visszaigazolják mindezt, hogy ez a téma a háztartásokban, nem megyek bele, csak annyit mondanék, hogy valóban ez egy elég morális mélység, Magyarországon elég régen volt utoljára ilyen. Ezért nekünk az a feladatunk helyben, hogy ezen felülemelkedve, ettől elrugaszkodva a saját dolgunkat végezzük el. Ha mindig csak Szombathely városa van a fókuszban és középpontban, akkor nem hibázhatunk e tekintetben. Úgyhogy én ezt kérem a Tisztelt Közgyűlés tagjaitól, hogy a vitáknak a politikai kultúrája legyen magas. Általában Szombathelyen jobb szokott lenni a helyzet, persze vannak azért hullámzások és mikor közeledik a választás, akkor általában nagyobbak az indulatok. Ez a választás is ugyanolyan választás, másnap ugyanúgy fel fog kelni a nap, egymás szemébe kell majd néznünk és dolgoznunk kell tovább, októberig biztos, hogy ebben az összetételben, utána meg látjuk, hogyan. Aki már régóta van politikában az tudja, - sok választást megélve - hogy vannak fontos dolgok és még fontosabb dolgok az ember életében, nem kell ezt annyira nagyon véresen komolyan venni. Azt igen, hogy Szombathely érdekében cselekedjünk és akkor a választók megítélik, hogy kinek adnak nagyobb bizalmat hozzá. Nem ezen a Közgyűlésen fog múlni, úgy hiszem. Ettől még természetesen az első napirendi pont lehetőséget ad arra, hogy bárki elmondja véleményét vagy megmutassa magát, mint egyéni képviselő is, hogy mit tett, vagy mit akar még tenni a következő időszakban. Én most ennél nagyobb bevezetőt nem terveztem. Megadom a lehetőséget a tisztelt képviselőknek, Illés Károly frakcióvezető úrnak. Parancsoljon frakcióvezető úr.

**Illés Károly városi képviselő, frakcióvezető:** Tisztelt Polgármester Úr! Tisztelt Közgyűlés! Maximálisan egyet kell értenem polgármester úrral és nem csak a nagyhét jegyében, hanem egyébként is, hogy a Közgyűlés hangneme üsse meg minimum azt a mércét, ami ide való. Én úgy gondolom, hogy általában ez sikerült és sikerül is, de természetesen vannak kivételek. Biztos vagyok benn, hogy frakciónk akár a mai napon is ezt be fogja tartani. Ettől függetlenül nem mehetünk el bizonyos kérdések mellett. Itt a héten is felmerült egy vitás ügy. Én tartottam először sajtótájékoztatót, mégpedig az óvodapedagógusok bérének az emelkedése kapcsán. Itt két fő állítás hangzott el: az egyik, hogy Maruzsa államtitkár levele alapján az országos átlagot nem éri el Szombathelyen az óvodapedagógusok bére, ez 630 ezer forint országos átlagban, Szombathelyen ez 582 ezer forintot ér el. A levél tartalmából az derül még ki, hogy a bérfejlesztéshez szükséges forrást az állam biztosította. Eddig az én állításom. Aztán született erre egy reagálás alpolgármester úr részéről. Én értem azt, hogy kialakult egy vita, ami az államtitkár úr és önök közt folyik, hiszen mi csak azt szeretnénk, hogy elérje az óvodapedagógusok átlagbére a szintet. Az viszont, amilyen hangnemben alpolgármester úr nekiment az államtitkárnak, több fórumon is lehazugozta. Én nem gondolom, hogy előremutató. Úgy gondolom, hogy nem egy jó kapcsolatra vall és egy jó együttműködésre vall. Természetesen mi már léptünk ez ügyben és értesítettük államtitkár urat, hogy vizsgálják felül és nézzék meg, hogy mi történt, mi történik itt. Remélem, önök is ezt teszik, mert ez is lenne a javaslatunk, hogy nem üzengetni kellene és lehazugozni az államtitkárt, hanem felvenni vele a kapcsolatot és újabb forrásokért menni. Sajnos ez is utal arra, hogy igenis egy olyan új Közgyűlésre van szükség Szombathelyen, egy olyan városvezetésre, aki együtt tud működni a kormányzati szereplőkkel, aki eredményeket tud elérni. Ezt mindenképp el kellet mondanom itt a Közgyűlés elején. Köszönöm szépen.

**Dr. Nemény András polgármester:** Teljes kép akkor lenne, - az utolsó mondatra reagálok - együttműködni a kormánnyal. Éppen a kormányzat valamilyen elismerést ad a városnak, ami volt pár héttel ezelőtt, akkor is azt mondták volna, hogy köszönjük, ellenzékből is ilyen komoly teljesítményt tudtak elérni, hogy a város az Önkormányzati Minisztériumtól Klímabarát díjat kapjon. A Megyei Jogú Városok közül egyedüliként az országban, tehát ez egy kicsit visszaigazolása annak, hogy ellenzékből is lehet eredményt elérni, amit a kormány elismer és nyilván nem sok ilyen van, de azért vannak ilyen teljesítmények. Ahogy látom, itt a megyében jobban kitekintve lesznek olyan városok, ahol baloldali vagy pártos indulók lesznek és Fideszes ellenfelük sem lesz, ami szintén annak köszönhető, hogy elismerik a munkájukat. Egy Megyei Jogú Városban más a helyzet, mint egy kisebb városban. Ismerek kisebb és közepes nagyságú várost is, ahol nem fog a Fidesz indítani több ciklus után jelöltet, mert úgy látják, hogy kiválóan végzik a munkájukat. Én abban a hitben élek, hogy ez előfordulhat előbb-utóbb még itt Szombathely városban is, akár a következő ciklusban. Amikor a Belügyminisztériumtól kaptuk meg a közösségi bérlakás rendszerért a fődíjat, amit azóta az országban több helyen bevezettek, akkor sem hallottam önöket, hogy milyen kiválóan végezzük a munkánkat, hogy még a kormány is elismer minket. Ebben az esetben is lehetne azt mondani, hogy példaértékű munkát végzünk, végez az osztály és az óvónők is. Szombathelyen az óvónői életpálya modellt azért vezettük be, hogy mindig legyenek utánpótlásban is óvónők, mert láthattuk, hogy az országban ez egy komoly probléma és ez még a béremelések előtt indult, amikor azt éreztük, hogy valamit tennünk kell. A mostani helyzet sem szólt másról és pont azt csináltuk, amit a frakcióvezető úr mondott, hogy érzékelve, hogy a kormányzati kommunikációval ellentétben a valóságban is 32%-os emelés és ezt a kormányzat, ha nem is direkt, de indirekt módon elismerte, mert nem tett volna mindenféle szakmai ajánlást, hogy hogyan kell ezt értelmezni meg kiegészíteni. Mi ezt érzékelve pont az államtitkárhoz fordultunk segítségért, megírva neki, hogy jelen pillanatban ez nem fedezi az összeget, ez okozhat feszültséget, mert nem ez volt az ígéret és kormányzati forrást tudunk ehhez pluszban kapni. Mi annyival tettünk többet és mást, mint más városok, - mert szinte az összes városban ez a helyzet és utána kérdeztünk Megyei Jogú Városokban is, kisebb városokban is, ugyanúgy nem érkezett meg a 32%-nak megfelelő összeg és mivel az önkormányzati forrás hiányosak hozzá nem tudtak tenni, ott általában csöndbe maradtak és nem szóltak semmit sem, - hogy mi lehetőséget szerettünk volna arra, ha van többletforrás, akkor az államtitkár úr biztosítsa a részünkre. Most mi történt ehhez képest? Államtitkár úr visszaírt egy stílusában inkább a kampány irányába ható választ, amit rajtam kívül megküldött a Fidesz frakciónak is, akik a saját médiumon keresztül nyilvánosságra hozták. Nem a megoldást keresték önök, hanem éppen belecsaptak a közepébe, ebből minél rosszabb és minél nagyobb problémát okozva, amit a kommunikációs rendszerben fel lehessen használni a kampányban. Ez történt. Csak az igazság szembe jön, mert a számok meg minket tükröznek vissza, hogy tényleg valótlan az állítás, hogy mi nem adtuk oda az összes pénzt, amit kaptunk. Mindet odaadtuk és még hozzá is tettünk, ez tényszerű, ha az államtitkár mást állít frakcióvezető úr, akkor valótlant állít. Lehet, hogy frakcióvezető úrnak nem volt meg minden információja ezzel kapcsolatban, csak az ember először érdeklődik, önkormányzati képviselőként meg tudja kérdezni a megfelelő osztályt, vagy akár jegyző urat, kigyűjtjük az adatokat úgy, ahogy mi is kigyűjtöttük és ki fog derülni, hogy minden pénzt az utolsó forintig odaadtunk és még hozzá is tettünk valamennyit, mert nem jött ki az az összeg sem, ami a minimumhoz lett volna szükséges. Politikát nem mi csináltunk belőle. Azok után, hogy hazugsággal vádolnak minket, meg azzal, hogy nem adtuk oda a pénzt, meg akkor majd vissza kell fizetni és akkor ezt terjesztik minősíthetetlen hangnemben a képviselőjelöltjeik az interneten, akkor az emberben előjön az az érzés, hogy meg kell védenünk magunkat. Nem csak magunkat, hanem az egész rendszert és kitenni a napra, hogy mi a valóság. Ez történt. Értem, hogy ez fáj, csak a valóság az ez, ha mást gondol ezzel kapcsolatban frakcióvezető úr, akkor mondja meg, hogy hol nem adtuk oda a pénzt, hogy mi történt a valóságban, hogy hova tettük ezt a pénzt. Az lehet, hogy vannak olyan városok, akik a béremelésre szánt forrást betették működésre, mert a nagy utánajárásban kiderült számunkra, hogy néhányan másra, de persze ilyen célokra, gyerek közétkeztetésre fordították, ott sem kapták meg a megfelelő pénzt az önkormányzatok és kétségbeesésükben nem tudtak mást csinálni. Nálunk pont az ellenkezője az igazság, sőt az elmúlt években visszamenőleg a mi óvónőink mindent kaptak, még plusz juttatásokat év végén az óvónők is az óvodavezetők is. Mi nemhogy elvettünk volna, hanem odaadtunk minden forrást, ami erre a célra lehetséges. Azért azt tudni kell, hogy oktatási rendszerben, az óvodai rendszerben a kormány által jutatott normatíva - és most nemcsak a bérfejlesztésről beszélek, hanem összességében - jóval alacsonyabb, mint amennyibe kerül az önkormányzatnak. Nagyon komoly összeget kell betenni minden évben ehhez pluszban, amit minden évben meg is teszünk és soha nem is tettünk szóvá. Most csak arról szólt a történet, hogy az önök által a kormányuk által ígért kommunikációs szám, amit bedobtak, annak nem megfelelő összeget küldtek és mi ezt fejeztük be. Én tényleg az államtitkárnak írtam, visszajött a válasz és magamban azt gondoltam jó, erre nem lesz út, mert az államtitkár nem fog segíteni, mint ahogy senkinek sem segített az országban, mert sehol máshol nem adtak oda többletforrást. Politikát nem csináltunk volna belőle, önök meg lehet, hogy azt hitték, hogy politikát csináljunk, nem, azért ültünk le vele, mert szerettünk volna a kormánnyal közös megoldást találni, de az egész országban nincs megoldás erre, itt Szombathelyen se, ezt tudomásul vettük. Megadom a szót. Erre a kérdésre majd válaszol alpolgármester úr. Most? Ha szakmai részt szeretnék, akkor jegyző úr fog, mert a hivatalon keresztül megy ez az egész. Én kértem jegyző urat, hogy keresse végig az összes adatot, ha szükséges a Közgyűlésen mondja el, ez is meg fog majd történni.

**Dr. László Győző alpolgármester:** Köszönöm a szót. Tisztelt Polgármester Úr! Tisztelt Közgyűlés! Frakcióvezető Úr! Azért kell reagálni ezekre az állításokra és azért kell ezt határozottan tennem, mert ön volt az, aki felszólított minket, hogy ne tartsuk vissza az óvónőknek és az óvodapedagógusoknak a bérét. Ezt nem tudom másképp értelmezni, ön itt ül a Közgyűlésben, gazdaságért felelős alpolgármesterként vezetői ciklust töltött itt, pontosan tudják, hogy költségvetési rendeletbe ezt betettük. Ezzel vádolni minket, hogy ezt a pénzt visszatartanánk, ez nem tudom másnak minősíteni, csak hazugságnak. Az, hogy ez a tervezés - és ezt a háttéranyagot is megküldtük minden sajtó számára már hónapokkal ezelőtt - elkezdődött először egy modellezéssel, később pedig a tényleges törvény alapján a beérkezett összeggel, ami megközelítőleg pár ezer forinttal kevesebb volt, mint 589 millió forint. Igazából megnéztük, hogy ez mire elég, arra volt elég, hogy még 3 milliót hozzá kellett tennünk ahhoz, hogy ezt a törvényi minimumot meg tudjuk lépni, ezt mi megtettük, majd azután kerestük a lehetőséget, hogyan tudunk több pénzt az óvodában és bölcsödében dolgozó pedagógusainknak adni. Születtek szakmai állások is, a nemzeti pedagóguskar részéről, különböző szervezetek részéről, mi ennek nyomán indultunk el, ennek nyomán dolgoztuk ki, hogy mennyibe kerülne, modelleztük, mekkora a forrásigény és ezt az összeget szerettük volna. Miután érkezett egy levél államtitkár úrtól, amit azért nem értettem, mert a belügyminisztériummal, akivel jó kapcsolatot ápolunk, és munkánkat el is ismerik, ezután kaptunk egy olyan levelet - megmondom őszintén ebben a 4,5 évben ez volt számomra a legdurvább hangvételű - önmagát cáfolja ez a levél, hiszen, ha az államtitkár úr nekem azt írja, hogy proaktív hozzáállást vár tőlem és munkáltatói flexibilitást, akkor nem értem, hogyha odaadok minden pénzt és nekem csak annyi a dolgom, hogy tovább utaljam, hiszen az egészet ideadta, akkor mi az, amiben flexibilisnek, proaktívnak kell lennem. Értem én, hogy ők így gondolják, hogy a normatív emelés az mindent fedez, nem így van. Ezt ön pontosan tudja. Ezeket a számításokat ugyanazok a szakemberek végezték, akik az önök idejében dolgoztak az óvodáinkban, bölcsődéinkben, itt ez a konformitás megvan. Mikor megérkezett államtitkár úr levele, készítettünk egy újabb kalkulációt, az jött ki, hogy amit kaptunk a kormánytól, 165 millió forinttal többre van szükség, ugye 3-at már hozzátettünk, még 162 millió forintra lenne szükség, hogy valósan meg tudjon valósulni, ami a kormány által kommunikált 32,2%. Visszatérve még államtitkár úrra, az, hogy az igazsággal milyen a viszonya, azt egyébként nem nekünk kell megállapítani, hiszen pont ő volt az, akinek egy levelezése kiszivárgott egy közérdekű adatigénylés kapcsán, szó szerint idézem, hogy azt írta a saját beosztottjainak, hogy „nagy nehézségeitek lennének, ha mindig csak a színtiszta igazat kellene mondani”. Én a magam részéről úgy gondolom, de szerintem frakcióvezető úr is így gondolja, hogy a színtiszta igazsággal mindig előbbre vagyunk. Én ezen a sajtótájékoztatón, ahol utána elküldtük ezeknek a részletes számításoknak az összesítőjét, de ott volt a kezemben és most is itt van nálam, nyilván önnek meg tudom mutatni titoktartási kötelezettség terhe mellett, mert a személyiségi jogok tiszteletben tartása mellett tucatnyi oldalon darabra, sorra, emberre ki van számolva, hogy kinek mennyi béremelésre van szüksége. Ezek a számításaink, amik hónapokon keresztül és után egy teljes héten keresztül számoltak a kollégáink, ezek alátámasztják azt, hogy itt hiba nem történt. Nem politikát akartunk ebből csinálni, csak tovább vinni azt a megbecsülést, ami jellemzi önkormányzatunkat, nemcsak mialattunk, korábbi időszakokban is. Óvodai, bölcsődei témában a korábbi ciklusokon áthidaló töretlen konszenzus volt közöttünk, hogy ezeket a területeket meg kell becsülni és az alacsony, önök által is elismerten vélhetően alacsony állami fizetések mentén a lehető legtöbbet kell nekünk, mint önkormányzat beletenni. Ezért van az, amit polgármester úr is említett, életpálya modellt vezettünk be, ezért van az, hogy minden év végén biztosítjuk a jutalmazásokra szükséges többletpénzeket, ezért van az, hogy a lehető legtöbb módon kívánjuk kifejezni megbecsüléseinket az óvodai és bölcsődei szektorban dolgozók számára, hiszen a legfontosabb értékünket, a gyerekeinket bízzuk rájuk. Ebben a konszenzuskeresés magasabb érték számomra, mint a politikai, ezért szerettünk volna többletforrást szerezni. Én nagyon sajnálom, hogy ebből ez lett és nagyon sajnálom, hogy politikai vetülete van a témának. Én szeretném ezt lezárni és szeretnék visszatérni normális szakmai munkához. Ez klasszikusan egy olyan terület, ahova álláspontom szerint nem kéne politikát bevinni, ezért is kértem önt is, államtitkár urat is, politikai haszonszerzésnek itt nincsen helye, kérem tartózkodjunk ettől. Köszönöm szépen.

**Dr. Nemény András polgármester:** Köszönöm szépen. Jegyző úrnak adom meg a lehetőséget, hogy szakmailag körbejárja és utána folytatjuk.

**Dr. Károlyi Ákos jegyző**: Köszönöm szépen. Tisztelt Polgármester Úr! Tisztelt Közgyűlés! Államtitkár úr levele alapján az üggyel kapcsolatban négy körülményt vizsgáltunk újra. Az egyik ilyen körülmény az volt, hogy az önkormányzat az intézmények rendelkezésére bocsátotta-e a bérfejlesztéshez szükséges bérfejlesztési forrást. Ehhez nem kellett mást tennünk, mint elővettük az önkormányzat költségvetési rendeletét, és a rendelet 8. számú melléklete óvodák során azt láttuk, hogy 2 milliárd 982 millió 704 ezer forint szerepel, ami 569 millió forinttal nagyobb összegű előirányzatot jelent a 2023 évihez képest. Ennek az 569 millió forintnak képezi részét az óvodapedagógusok bérfejlesztésére szánt 428 millió forint, hogy ez hogyan jött ki, arra a későbbiekben ki fogok térni. Ugyanez a helyzet a bölcsődéknél is, ott a költségvetési rendeletünk 12. számú melléklete gyermekvédelmi intézmény összesen során 1 milliárd 713 millió 871 ezer forint szerepel, ami 270 millió forinttal nagyobb összegű előirányzatot jelent a 2023 évihez képest, és ennek a 270 millió forintnak képezi a részét a pedagógusvégzettségű kisgyermeknevelő bérfejlesztésére szánt 164 millió forint. A költségvetési rendelet alapján megállapítható, hogy az állami támogatásból érkező többletforrást azt a két intézmény részére, bérfejlesztés céljából az önkormányzat a költségvetési rendeletében rendelkezésre bocsátotta. Második kérdésként azt vizsgáltuk meg, hogy a két intézmény részéről megtörtént-e a bérfejlesztés megvalósításához szükséges munkáltatói intézkedés. Erre azt a választ tudom adni a tisztelt Közgyűlésnek és arról tudom tájékoztatni a tisztelt testületet, hogy a GAMESZ az óvodapedagógusok tekintetében január 29-ig, az EBI, a bölcsőde január 30-ig valamennyi munkáltatói intézkedést megtette és valamennyi munkaügyi dokumentum aláírásra is került ezen időpontokig, ami a Púétv.-nek megfelelő béremelések végrehajtásához szükséges volt. A harmadik kérdés, amit vizsgáltunk, hogy a központi költségvetésből biztosított 589 millió forint összegű többletforrás, az milyen mértékű bérfejlesztésre volt elegendő. Itt az intézmények által, a GAMESZ és az EBI által készített számítások, - amelyet a Polgármesteri Hivatal kontrollált - állnak rendelkezésünkre és e tekintetben az alábbiakról tudom tájékoztatni a tisztelt Közgyűlést. Elsőként a GAMESZ 2023 december 4-én modellezett egy bérfejlesztést. Ez volt az az időpont, amikor Púétv.-nek a módosítása még nem volt ismert. Ez a modellezés abból indult ki, hogy 410 ezer forintról havi bruttó 440 ezer forintra emelkedik a minimum illetmény és akkor ennek a modellszámításnak a végén a GAMESZ egy 102 millió forint összegű többletforrást határozott meg. Ezt követően vált ismerté a Púétv. módosítása és a GAMESZ január 23-án azt jelezte, hogy a Púétv. által előírt kötelező bérfejlesztéshez az előbb említett 102 millió forinton felül további 300 millió forint többletforrás igény mutatkozik. Ezt követően készült el az intézménynek a végleges elemi költségvetése február 2-án és itt elvégezte a GAMESZ a szükséges kiegészítő számításokat, amiben a béremelések további hatásait modellezte, például jubileumi jutalmak területén, óradíjak tekintetében, átfedési időre jutó juttatások hatásait mutatta be ez a modellezés. Ebben az előzőekhez képest további 25 millió forintos költségvetési igényt jelzett az intézmény a béremelés végrehajtására. Nyilván 100 ezres nagyságrendeket nem mondok, de ezt a három összeget, ha összeadjuk, akkor a 428 millió forint összegű forrásigény, az kijön. Mi a helyzet a bölcsődéknél? Elsőként az EBI ugyanígy december 4-én ugyanazon elvet alkalmazva 410 ezer forintról 440 ezer forintra modellezte a bérfejlesztést és ez alapján 59 millió forintban határozta meg a többletforrás igényt. Amikor a Púétv. ismerté vált, akkor január 23-án az intézmény számítása szerint, amit bemutatott a Polgármesteri Hivatalnak, 59 millió forinton felül további 89 millió forint összegű többletforrás igényt mutatott be. Hasonlóan a GAMESZ-hez, ezt követően végezte el a szükséges korrekciókat, jubileumi jutalmak, pótlékok egyéb béremelés hatásai tekintetében és itt további 16 millió forintos költségigényt jelzett. Így jött ki a 164 millió forint. Az előbb említett 428 millió forinttal, ha összeadjuk, akkor 592 millió forintban került meghatározásra a Púétv. szerinti kötelező bérfejlesztésnek a többletforrás igénye és ez került a költségvetési rendeletben biztosításra. Itt van az a 3 millió forint összegű különbözet, amit alpolgármester úr említett. Nyilván modellezésről van szó, hiszen azt nem lehet megmondani, hogy januárban kik lesznek azok az óvodapedagógusok, akik év közben elhagyják a pályát bármilyen okból kifolyólag, az ő helyüket be lehet-e tölteni, ha igen, akkor milyen besorolású ember fogja majd azt betölteni. Mozgó elemek ebben a rendszerben vannak, de az kijelenthető, hogy az állami többletforrás, amit az önkormányzatunk kapott, az nagyságrendileg Púétv. által előírt kötelező bérfejlesztésnek a fedezetét jelenti. Az államtitkár úr levele alapján a negyedik körülmény, amit megvizsgáltunk - ezt nem felülvizsgáltuk, mert korábban ilyen számítás nem állt rendelkezésünkre, hanem megvizsgáltuk az EBI és a GAMESZ bevonásával, - hogy a 2023 december 1-i állapothoz képest, ha egységes 32,2%-os bérfejlesztés valósul meg a két intézményben, az milyen többletforrásigényt generálna. E tekintetben a feladatot március 19-én kapták meg az intézmények. A GAMESZ 2024. március 21-én küldte be a számításait, ahol 137,5 millió forint összegű többletigényt jelzett a korábbiakhoz képest és itt áll rendelkezésünkre az a táblázat, ami személyekre lebontva tartalmazza a 32,2 %-ra modellezett és vélelmezetten megemelt béreket. Az EBI ugyanígy március 21-én beküldte a számításait, ugyanígy személyre lebontva és alátámasztva és igazolva a számításokat, 24,5 millió forint összegű többletigényt jelzett. Ennek a kettő eredménynek az összege az a 162 millió forint, amit jeleztünk, hogyha a december 1-i állapothoz képest egységes 32,2% bérfejlesztést kívánna még az önkormányzat végrehajtani a már végrehajtottakon túlmenően, akkor 162 millió forint biztosítása lenne szükséges. Az csak megjegyzés, hogy ilyen számításunk korábban azért nem volt, mert a jogszabályokból nem következik az és nem is tartalmaz ilyet, hogy egységesen 32%-os bérfejlesztést kellene végrehajtani az óvodapedagógusok tekintetében, sőt mi több, az alpolgármester úr által említett szakmai ajánlások sem erre vonatkozóan fogalmaztak meg javaslatot, hanem arra, hogy a Púétv. által néhány esetben generált és elsősorban az idősebb óvodapedagógusi korosztályt érintő bérfeszültségek hogyan enyhíthetők az ágazaton belül. Erre vonatkozóan kalkuláltunk valóban korábban egy számot, ez került 60 millió forintban meghatározásra, az államtitkár úrnak írt megkeresésben ez a 60 millió forint összegű többletforrás igény jelentkezett. Ha összegezni akarnám az elmondottakat, akkor azt úgy tudnám, hogy odaadta, biztosította a költségvetési rendeletben a forrást az önkormányzat úgy az óvodák, mint pedig az EBI számára, a munkáltatói intézkedések határidőre és maradéktalanul megtörténtek, a megkapott állami normatíva többlet az nagyságrendileg a Púétv. által előírt kötelező bérfejlesztésre elegendő és további forrás a 32,2%-os béremeléshez a december 1-i állapothoz képest 162 millió forintban került meghatározásra. A tekintetben mi nem találtunk kapaszkodót és nem találtuk meg a forrását, hogy az országos átlagbérek tekintetében a 620 ezer forintos összegnek mi a forrása. Még nem találtuk meg ennek az összegnek a forrását. Azt hozzá kell tenni, hogy ez egy adat, de e mellett mi nem rendelkezünk tudással arra vonatkozóan, hogy az óvodai dolgozók tekintetében milyen az országos korfa, ha egy óvodában fiatal óvodapedagógusok dolgoznak, akkor a Púétv. alapján is szükségszerűen alacsonyabb az átlagbér, mintha egy idősebb garnitúra dolgozik egy óvodában, akkor szükségszerűen magasabb az átlagbér egy óvodában. Mi erre vonatkozóan tudással nem rendelkezünk, de azt gondolom, hogyha ezt az összeget értelmezni akarnánk, akkor minimum ehhez az óvodában dolgozóknak a korfáját is ismernünk kéne, de erre vonatkozóan viszont adat nem áll rendelkezésünkre. Ezt tudom elmondani polgármester úr.

**Dr. Nemény András polgármester:** Köszönöm szépen jegyző úr. Nagyon részletesen mondta el, a pénzügyi osztály bólogatott, láttam, közben a nézőket elvesztettük, de kiváló szakmai szöveg volt. Értettem és nagyon jó volt, hogy a végén összefoglalta jegyző úr a politikusok kedvéért. Czeglédy Csaba kért szót, elnök úr parancsoljon.

**Dr. Czeglédy Csaba, a Szociális és Lakás Bizottság elnöke:** Köszönöm szépen polgármester úr. Tisztelt Közgyűlés! Én azt gondolom, hogy az óvodai téma ki van vesézve, de azért én hadd hívjam fel arra a figyelmet, hogy amikor a Fidesz sajtójában olvasom az államtitkár levelét, ez már önmagában felvet kérdéseket. Amikor én önkormányzati képviselőként azt olvasom, hogy felhívja az államtitkár a figyelmünket, hogyha továbbra is csak a béremeléshez biztosított többlet egy részét fizeti ki önkormányzatunk, akkor a városnak visszafizetési kötelezettsége keletkezik, írja ezt egy államtitkár. Én jogász végzettségű vagyok, másrészről ’98 óta vagyok itt önkormányzati képviselő, az államtitkár úr ilyet ír, az ember ezt komolyan veszi. Ugyanis az államtitkár ezen mondata azt jelenti, hogy bár megkaptuk hozzá a forrást, csesztünk odaadni az óvónőinknek, ami, ha így lenne, az felháborító lenne és még felhívja a figyelmünket rá, hogy amit nem fizetünk ki, azt meg utaljuk vissza az állami költségvetésbe. Mit tud ilyenkor csinálni egy önkormányzati képviselő? Felhívja a törvényesség őrét, megtette, nem tudom, ezt Illás Károly mielőtt még utasításra sajtótájékoztatót tartott megtette-e, én felhívtam városunk jegyzőjét, beszéltem Károlyi Ákossal, aki azt mondta, hogy az életére esküszik, hogy az összes pénzt kifizettük és ebben már minden ellenőrzést lefolytattak. Ezt követően fölhívtam a választókörzetemhez tartozó két óvodának a vezetőjét, ahol egyrészről elmondtam mind a két óvodavezető asszonynak, hogy én magam a szükséges tájékozódást ebben a körben lefolytattam. Egyrészről mind a két óvodavezető elmondta, hogy volt szó a sajtótájékoztatóról több óvónővel az óvodájukban, de életszerűtlennek tartották, hogy mi inkább visszautaljuk a pénzt az állami költségvetésnek mintsem, hogy odaadnánk az óvónőknek, ezt az óvónők egymás között is megbeszélték. Én azt gondolom, hogy ez egy felelős magatartás és én megnyugtattam, hogy a Hétszínvirág Óvoda és Szűrcsapó Óvoda, ami városunk legnagyobb óvodája tartozik a választókörzetemhez az óvodavezetőn keresztül megüzentem az óvónőknek, hogy én az ellenőrzési kötelezettségemet elvégeztem. Nem merülhet fel bennem képviselőként, hogy a jegyző úr nekem bármilyen oknál fogva valótlan tájékoztatást ad, hiszen itt jegyző úrnak kellene a leginkább az asztalt ütnie. Maradjunk annyiban, ha nem június 9-hez közelednénk, akkor lehet, hogy ezekre a dolgokra nem kerülne sor. Nem gondolhatja senki komolyan, hogy megkap a városunk célhoz kötött forrást, majd azt nem fordítjuk a szükséges pénzekre. Azt hozzáteszem, hogy egy államtitkár tőlünk nyugatabbra ennél kevesebbe belebukik. Ő egy hamis látszatot keltett a levelében, azt a hamis látszatott kelti, aminek jogkövetkezménye is lehetne, ha ráérnénk ezzel foglalkozni, hogy városunk a célhoz kötött forrásoknak egy részét nem fizeti ki, hivatali visszaéléssel gyanúsít ezzel az állításával az államtitkár mindenkit, Stéger Gábort, Károlyi Ákost, polgármester urat meg mindenkit egybeértve. Ha van ideje a jegyző úrnak, akkor akár feljelentést is írhatna. Nem akarom a dolgot elviccelni, de az államtitkár levelének a lényege legalább egy hivatali visszaélés bűncselekményénnek agyanúját vetné fel. Erről ennyit. Ha már az állami finanszírozásról, illetve annak hiányáról beszélünk, hogy például szózatok szintjén rendkívül fontos lett a gyermekvédelem az elmúlt 1-1,5 hónap történései alapján. Nem tudom hol vannak az állami szereplők és hol van a központi költségvetés bölcs gondolkodása, amikor például a gyermekvédelem frontján küzdő, harcoló családsegítőknek a bérén kellene gondolkodni. Én azt gondolom, hogy a következő ciklusnak az egyik legfontosabb feladata lesz, polgármester úr remélem, hogy ön polgármester marad én pedig felelhetek részben továbbra is a szociális ágazatért. Azt gondolom, hogy azok a munkatársaink, akik anyagilag nincsenek megbecsülve, ezt kimondhatjuk, például a családsegítő munkatársai, persze mindent megteszünk, de nem elég. Naponta családok tucatjával, lakhatási és szegénységi krízishelyzetben lévő családok és azok gyermekeivel foglalkozó munkatársainknak az anyagi megbecsülése rendkívül fontos. Én azt gondolom, ha a kormányzatnak 2025 évben sem lesz fontos a gyermekvédelemnek ezen fontos területe, önkormányzatunknak olyan kevés mozgástere van, de a családsegítés a mi önkormányzatunknak a mozgástere. Azt gondolom, hogy legalább nettó 50-100 ezer forinttal ezen családsegítő munkatársainknak a bérét a 2025-től meg kell emelnünk polgármester úr. Tragédia közeleg még Szombathelyen is a gyermekvédelem, illetve a családoknak a területén, nem győzik a munkával a kollégáink, ha nem sikerül családsegítőbe munkatársakat felvenni, a családsegítő munkatársai föladva a küzdelmet befejezik a munkájukat, akkor nem maradnak munkatársaink polgármester úr. Azt hiszem hosszan tudnánk beszélni ezekről a tragédiákról, érdemes elolvasni a Pálos Károly Szociális intézményünknek a 2023 évről szóló beszámolóját. Tegnap a nyílt ülésen Dr. Asbóth Mária, a mindannyiunk által megbecsült volt gyámügyi vezető, most a Málta Szeretetszolgálat helyi csoportjának a vezetője - nyílt ülés jegyzőkönyvében én kérem is a hivatalt, hogy a lehető legrészletesebben szerepeljen benn – amit a mindenki által szeretett Maja elmondott ezen területet érintve. Én azt gondolom, hogy sok teendőnk van, a kormányzatnak sajnos csak a szavak szintjén fontos a gyermekvédelem, mi tegyük meg a következő évtől legkésőbb ebben a szükséges lépéseket. A városvezetés mindig partner volt a szociális területen az összes elképzelés és fontosnak tartott ügy mögé állásával az anyagi hátterek biztosításával, amit én köszönök mindenki nevében is. Én azt gondolom, hogy ebben is partner lesz a városvezetés.

**Dr. Nemény András polgármester:** Elnök úr eddig is odafigyeltünk a szavaira, szociális területen volt is emelés, ha lehetőségeink lesznek, akkor 2025-ben megnézzük, hogy mit tudunk hozzá tenni. Természetesen a cél az, hogy tudjunk segíteni. Jegyző úr nagyon leterhelt, nem lesz ideje feljelentést írni. Én el fogok gondolkozni azon, hogy egy államtitkári levél, egyébként a frakcióvezető úr is, amikor tartott sajtótájékoztatót, azzal kezdte a mondandóját, hogy nincs felhatalmazása a nyilvánossággal ilyen módon megismertetni, majd utána egy jobboldali internetes portálon megjelent egyéb állításokkal együtt már összemosva. Én gondolkozok el rajta, hogy elégtételt vegyek-e már, hogy a szokásos módon helyreigazítást kérjek, vagy egyéb elégtétellel forduljak az internetes lap felé. Nagyon sok pert nyertem velük szembe már. Innen is üzenem nekik, hogy újabb lesz akkor, majd a végén összegzem és szépen kihozzuk a nyilvánosságra, hogy mennyi mindenről hazudtak az elmúlt években és milyen sok pénzt kellett ezért fizetniük. Fizessenek csak még többet, mert ezeket is jótékony célra fordítom. Megadom a szót ügyrendben Czeglédy Csaba.

**Dr. Czeglédy Csaba, a Szociális és Lakás Bizottság elnöke (ügyrendi hozzászólás):** Igen egy csalafinta ügyrendi, hogyha egy fél perc.

**Dr. Nemény András polgármester:** Ilyet nem hallottam még kíváncsi vagyok ez mit jelent.

**Dr. Czeglédy Csaba, a Szociális és Lakás Bizottság elnöke (ügyrendi hozzászólás):** Polgármester úr egy kicsit csalafinta vagyok és bíztam a megértésében. Csak a jegyzőkönyv miatt, hogy egy helyen legyen. A családsegítés területén 72 munkatársunk dolgozik, a létszámelőirányzat 82, eleve 10 fő hiányzik. Ahogy csökken a létszámuk, úgy nő a meglévők terhelése, ami egy nagyon komoly veszélyt jelent. A középfokú végzettségűek nettó 250 ezer forintot keresnek, a felsőfokú végzettségűek nagyságrendileg nettó 300-320 ezer forintot. Ez legyen benn a jegyzőkönyvben is, én azt hiszem, ezeket a számokat hallva mindegyikünk pontosan tudja, hogy rendkívül alulfizetettek az ezen a területen dolgozók.

**Dr. Nemény András polgármester:** Igen. Megadom a szót Illés Károly frakcióvezető úrnak.

**Illés Károly városi képviselő, frakcióvezető:** Köszönöm a szót polgármester úr. Először is úgy gondolom, hogy viszonylag könnyű helyzetben vagyok, az én sajtótájékoztatómnak az alapját egy államtitkári levél adta, tehát tényszerűen abból idéztem. Köszönöm a kimerítő tájékoztatást, ami meg is magyarázott sok mindent, hiszen az alpolgármester úr sajtótájékoztatóján mindenféle szám elhangzott, a 3 millió forint, a 60 millió forint, a 162 millió forint. Egy kicsit úgy éreztük, hogy a városvezetés azt sem tudja, hogy mennyi pénzre van igazából szüksége, most tudjuk, megtudtuk. Ez egy kimerítő válasz volt, köszönöm. A vitának úgy gondolom, hogy van értelme, nem gondlom, hogy nem kéne politizálnunk, főleg egy ilyen fontos ügyben. Ennek a vitának az lesz az eredménye, hogy a mi óvodapedagógusaink is az országos átlagnak megfelelő forrást meg fogják tudni kapni, akkor én úgy gondolom, hogy megérte. Köszönöm szépen.

**Dr. Nemény András polgármester:** Köszönöm, nem kommentálom. Megadom a szót Tóth Kálmán frakcióvezető úrnak.

**Tóth Kálmán a Városstratégiai, Idegenforgalmi és Sport Bizottság elnöke, frakcióvezető:** Köszönöm a szót polgármester úr. Tisztelt Közgyűlés! Én abban a helyzetben vagyok, én tudom kommentálni. A helyzet úgy áll, hogy két külön témáról beszélgetünk és ennek kapcsán a Fidesz frakcióvezetője arról tájékoztatta a közvéleményt, hogy mi elloptuk a pénzt, eltettük máshova, másra költöttük. Majd ezután kifejti, hogy azért kell a városnak új városvezetés, mert láthatóan ez a városvezetés nem képes együttműködni a kormánnyal. Vizualizálja azt, ha ők jutnak hatalomra, akkor együtt fognak működni a kormánnyal nálunk jobban. Egyébként egy olyan levélre alapozva teszi ezt, amiről kiderült, hogy nem nettó hazugság. Az együttműködés ebben az olvasatban akkor azt fogja jelenteni, hogy hazudjunk együtt, hazudjuk ugyanazt, mert akkor nincs zavar a rendszerben. Konkrétan frakcióvezető úr 13, 5 perccel ezelőtt ezt mondta. Azt gondolom, ha van világos üzenet a szombathelyiek felé, akkor ez az. Mi igyekszünk minden esetben kimerítően, korrektül tájékoztatni a közvéleményt, még akkor, ha a Fidesz frakciója az alpolgármester sajtótájékoztatóját nem érti, mert hátha a lakosság meg érti. Mi erre törekszünk, igazat mondunk, ha ez szembe megy a Fideszes álvalósággal, meg párhuzamos tényekkel, akkor bizony ebből konfliktus van, mint jelen esetben is kiderült, hogy kinek van igaza. A helyzet az úgy áll, hogy valójában ismét próbáltak valami brand-et, politikai termékeket - amit három Közgyűlés óta mondok - megalkotni. Megint nem sikerült. Azt szeretném önöktől nagyon-nagyon kérni, hogy ne a hátsó ajtókon próbáljanak besunnyogni, hanem próbáljanak most már valami programot letenni a szombathelyiek asztalára, hogy nekünk legalább legyen érdemben mivel vitatkoznunk, mi mit szeretnénk másképpen, mert eddig az, hogy az igazmondás szintjén mit szeretnénk másképpen, ezt már többször el tudtuk mondani, hála önöknek, de most már szeretnénk valami vízióval is vitatkozni, hogy önök másképpen csinálnák az útfelújításokat, másképpen vezetnék az intézményeinket, másképpen vezetnék a cégeinket. Milyen sikeres is volt az elmúlt időszak. Ebben körben szeretném egy szónoki fordulattal átfordítani a beszédemet arra, hogy a mai napon történik meg számos úton a munkaterület átadás Szombathelyen. A 800 millió forintos programmal két beruházási csomagban 8, mások szerint 9 útszakaszt újítunk meg az elkövetkező 2,5-3 hónapban. Lesz zavar a rendszerben, kedves nézőknek is mondom, hogy bizony lesznek fennakadások a közlekedésben, de egész egyszerűen mi úgy láttuk, hogy azok az útszakaszok, amelyek most felújításra kerülnek, már nem tűrnek halasztást. Jellemzően fő ütőerekről van szó és néhány olyan útszakaszról - például akár a Bárdos Alice, akár az Akacs Mihály utca tekintetében, - amelynek már olyan volt a burkolata, hogy effektíve nem lehet rajta közlekedni. Azt gondolom, hogy a Rumi utat vagy a körútnak a három részét sem kell figyelmen kívül hagynunk e tekintetben. Önök azt mondják, hogy szeretnének újra együttműködni jól a kormánnyal. Mi is szerettük volna abban a 9 évben, amíg önök voltak hatalmon, csak valamiért ezt nem láttuk, legalább is mi a déli városrészen ezt nem láttuk. Amikor most, ahogy polgármester úr is említette, járjuk a körzetet és lakosokkal beszélünk, valahogy mégis ez jön, hogy most mintha elmozdult volna valami, most kicsit több jutna mindenre, minta odafigyelnének arra, hogy a lakosok mit akarnak. Mintha jobb lenne a tömegközlekedés, mintha a kultúra is egy pozitívabb, egy vidámabb Szombathely fele mutatna. Önök visszasírják azt az időszakot, amikor önök azonos színűek voltak a kormánnyal és mégsem tudták ezeket az eredményeket elérni. Én abban bízom, hogy a szombathelyiek értik ezeket a különbségeket és akkor, amikor önöknek majd oda kell állni a választók elé, akkor ezeket a kérdéseket ugyanígy föl fogják tenni. Köszönöm a szót polgármester úr.

**Mikrofon nélkül Illés Károly városi képviselő, frakcióvezető:** Nagyhét jegyében nem válaszolok.

**Dr. Nemény András polgármester:** Köszönöm frakcióvezető úr. Megadom a szót Ágh Ernő képviselőnek.

**Ágh Ernő városi képviselő:** Tisztelt Polgármester Úr! Tisztelt Közgyűlés! Részemről örülök, hogy az óvodapedagógusoknál rend van, tehát olyan módon megkapják azt a pénzt, amit megérdemelnek. Én mindent megértettem, részemről le is zártam. Frakciónk is ezt akarta, ez volt a szándék, hogy kapják meg, ami jogosan jár. Az előző időszakban volt két ünnepség: március 4-én a bombázás évfordulójára emlékeztünk, ezzel kapcsolatban egy mondatot elmondanék. Az a vád most frakciónkat nem érinti, hogy nem vettünk részt az ünnepségeken, mert részt vettünk, akár a március 15-i, akár a március 4-i rendezvényen is. Csak az, hogy megemlékezünk a Ferences templomnak, illetve a kolostornak a falán elhelyezett emlékműnél és ott koszorúzás van és rá egy hétre ott egy koszorú sincs, az valami felháborító. A szervezeteknek a koszorúi valamilyen módon eltűnnek, milyen módon, az érdekes. Ez egy kegyeleti dolog, azoknak az emlékeit sértik meg, akik nagy számban a bombázás során meghaltak, életüket vesztették. Március 15-re vonatkozóan szép volt az ünnepség, mindenki a saját maga részén megtartotta, szép volt a hivatalos is, a külön rendezvény is és a Múzemfaluban is jó volt látni a sok fiatalt, a jó időben tényleg a szombathelyiek részt vettek. Frakcióvezető úr mondta, hogy nekünk nincsen programunk, de bizony van programunk, amit súlyponti tételként kell kezelni. Való igaz, hogy elindultak az útfelújítások és örülök is, hogy azokat a fontos részeket tudják kezelni, de azt mondom, hogy még, még ennyi nem elég. Fogadóóráimat négy helyen tartom, nagy a választókerület. Azt nem mondhatják, hogy nem tudnak megkeresni, mert kimegyek Újperintre, Petőfi telepre, KISZ lakótelepre, Jáki útra és elmondják az ottani problémákat, de higgyék el, az infrastrukturális problémákkal jönnek, nem azzal, hogy kevés a kulturális rendezvény Szombathelyen. A súlyponti kérdés: az infrastruktúrának a rendbetételét tartanám fontosnak. Az előző Közgyűlésen is szóba hoztam. Két gyalogátkelőhelyről, a biztonság, az átkeléseknél erre súlyt kellene helyezni. Nem kell megvárni, hogy még egy tragédia legyen, mint Kámonban történt. Én egyetértek azzal, hogy az Erdei útnál, meg a Külső Nárai utcánál, majd a TOP programban meg fog valósulni, ez engem megnyugtatott, megpróbálom a lakosságot is erre vonatkozóan megnyugtatni. A másik felvetés, ott a Körmendi útnál a cipőgyár után egy rettenetes veszélyes szakasz van, itt most már többször felhívtuk a figyelmet, hogy oda kellene egy gyalogátkelőhely. Én azt kérném a városvezetéstől, hogy ezt a gyalogátkelőhelyet létesítsük, nem hiszem, hogy a költségvetésünk beleroppan ebbe, de ne várjuk meg, hogy ott egy tragédia történjen. A kishíddal szemben ott közlekednek a városrésznek a lakói, akár a diákok is, akik a tankenyérbolt fele mennek és nagy a forgalom és gyorsan mennek az autók. Én erre kérném a városvezetést, hogy erre fordítsunk figyelmet és a megvalósítás érdekében a szükséges intézkedéseket tegyük meg. Pozitív dologról is szeretnék beszámolni, mert örömmel veszem, hogy a KISZ lakótelepen is megkezdődik a takarítás és többször szóvá tettem, a parkolónak a felfestése az is elindult. Ezt örömmel nyugtázom. Ugyancsak azt is, hogy a Szalézi téren a kertészeti hiányosságok is pótolva lesznek és méltó lesz a Szalézi tér a II. János Pál pápa szoborhoz és a templomhoz is, ugyanis közeledik a lépcső felújításának a befejezése. Ezt köszönöm szépen mindenki részéről, hogy ezzel a város által adományozott pénzből, és ami nem volt elég az egyházmegye által adományozott pénzből ez a beruházás megvalósult. Köszönöm szépen.

**Dr. Nemény András polgármester**: Köszönöm szépen képviselő úrnak. Sok mindent érintett, de most a koszorúk kérdésében nem tudok nyilatkozni, de szomorú, ha elviszik, máshol megvannak. Nem jellemző, hogy el szokták vinni, inkább az, hogy nagyon sokáig kinn vannak még. Sajnos nem tudunk ezzel mit kezdeni, mert az emberi minőség, aki elvisz onnan egy koszorút, ami ott van. Én csodálkozom is, hogy ez megtörtént, mert elég nyílt téren van ráadásul. Ami érdemi és foglalkozunk vele, ez a Körmendi út, a volt cipőgyár környékén lévő átjáró zebra kérdése. Annyit tudunk a múltkori Közgyűléshez képest, hogy lehet oda zebrát építeni. Komoly költsége van, egy terveztetésre adtam ki utasítást, az meg fog történni, aztán meglátjuk, mikor lesz rá forrás, de múltkor még az sem volt biztos, hogy a beláthatóság miatt ez lehetséges-e. Megnéztük a képviselő úr kérésére is, úgyhogy folytatjuk a dolgot. Egyelőre ennyi. Koczka Tibornak adom meg a szót.

**Koczka Tibor városi képviselő:** Tisztelt Polgármester Úr! Tisztelt Közgyűlés! Ha jól értem, Maruzsa Zoltán hazudott abban a bizonyos levélben, ami titkos volt előtte, amíg egy propaganda médium nyilvánosságra nem hozta. Gondoltam rá, hogy egy mondatot idézek belőle, de inkább nem teszem. Csak azért tettem volna, hogy mindenki érezze, hogy milyen arrogáns stílusban kezelte le Szombathely városvezetését. Ez az, amikor a kommunikáció megelőzi a szakmát. Született egy kormányrendelet a pedagógusbéremelésről, amelyben egyetlen mondat nem szerepel az óvodapedagógusok béremelésének eljárási rendjéről. Miután államtitkár úr megkapta feladatba, hogy 32%, akkor kellett volna egyeztetni a városokkal, hogy akkor ezt hogyan lehet megvalósítani és miből. De így, hogy nem küldik meg az összeget és még, ha jól értem 160 millió forintot hozzá is kell tennie a városnak, hogy ez a 32,5 %-os béremelés megvalósuljon. Úgy gondolom, hogy több minden látszik, például az, hogy évek óta rendeleti kormányzás folyik a szakmai teljesen háttérbe szorításával. Ha bevonták volna a szakmát, akkor ez a rendelet normálisan születik meg, sőt leginkább a parlamentben születik meg, az lett volna a legjobb. Illés Károly frakcióvezetőt meg végképp nem értem, hiszen 10 éve képviselő, 5 évig alpolgármester volt, ilyen blődséget állítani, hogy érkezik 540 millió forint pedagógusbéremelésre és azt nem a pedagógusok kapják meg, ilyet nem állít olyan, aki dolgozott már önkormányzatnál és látja és ismeri a hivatali munkát. Frakcióvezető úr részéről az lett volna helyes eljárás, mint felelős önkormányzati képviselőtől, hogy megkeresi a városvezetést, egyeztet és utána elmegy az államtitkárságra az államtitkárhoz és megbeszéli vele, hogy igen, nem annyi az annyi és akkor, hogy lehetne ezt a plusz 160 millió forintot egyébként központi forrásból megszerezni. Köszöntöm Ágh Ernőt, de nincs itt benn, békéltető szavait úgy látom, hogy már a miniszterelnök és Illés Károly főnöke is megtette, hiszen virágvasárnap elment Makóra, hogy az MSZP-s polgármesterrel közös rendezvényen vegyen részt. Az elmúlt évek árokásása után ez számomra rendkívül meglepő, hiszen, aki nem Fideszes, az nem magyar, az mind áruló. Ehhez képest ott dicsérte az MSZP-s polgármestert Makón. Én ezt a békülésnek és egy pozitív jelzésnek veszem a jövőre nézve. Nem biztos, hogy az úgy van, ahogy állítja még Illés Károly, hogy az a városvezetés, az az önkormányzat, amely nem kormánypárti, az hátrányba fog kerüli a jövőben. „Ne féljetek” üzente Szent II. János Pál pápa és én is azt üzenem mindannyiunknak, ne féljünk ellenállni annak a kormányzati törekvésnek, amelyet az index szellőztetett meg, hogy az összes városi önkormányzati kulturális intézményt betagozódtatja egy országos rendszerbe. Elvennék színházunkat, múzeumunkat, könyvtárunkat úgy gondolom, hogy ehhez nem asszisztálhatunk és az önkormányzatunknak a legvégsőkig el kell mennie. Az SZKKA kézilabdacsarnok építésével kapcsolatban az elmúlt hetekben bizonyos anomáliákat fedeztem fel. Én ahogyan ki tudom következtetni és éppen egy hónappal ezelőtt a Közgyűlésen is jeleztem, és már többször, hogy ez elég problémás, hogy a Pődör Zoltán hol elnökként, hol igazgatóként szerepel a meghívókban és mindenféle papírokban. Most úgy tűnik, hogy ezt ő is elvétette, hiszen rossz cégre kérte ki a hozzájárulási nyilatkozatot a csarnok építéshez, hiszen TAO-ból a Kft. nem tud építeni csarnokot csak az egyesülete. Azt nagyon sajnálom, hogy ezért a SZOVA-át tette, illetve a városvezetést tette felelőssé. Gondolom, azóta ez tisztázódott és nincs akadálya, hogy a másik cégre, vagy szervezetre is megkapja ezt az engedélyt. Azért is sajnálatos, mert tavaly március végén döntött úgy a Közgyűlésünk egy évvel ezelőtt, hogy ezt a területet a SZKKA rendelkezésére bocsájtja. Pődör Zoltánnak volt egy éve arra, hogy előkészítse ezt a pályázatot rendesen. Köszönöm szépen.

**Dr. Nemény András polgármester:** Köszönöm szépen képviselő úr. Az SZKKA-val kapcsolatos kérdéskört elég jól körbejártam, mert volt egy lakossági kérdés az online fogadóórán. Itt nem mennék bele a részletekbe, de lényeges mondat az, hogy valóban az ügyvezető Pődör Zoltán nem teljesen helyesen adott be nem is egyszer szerintem kérelmeket, de ezeket felszólításra korrigálta, mi pedig azonnal reagáltunk. Mind az önkormányzat, mind a SZOVA megtett mindent ebben az esetben ezeket tételesen dátumokkal igazolhatóan tettük, erről tájékoztattam a szurkolóknak a vezetőit is. Csak a valóságot is tudják az országban, amit kapnak. Mi továbbra sem kívánjuk ezt a kérdést - ahogyan ez elhangzott - politikaivá tenni, mert egyáltalán nem erről szól. Szurkolok az SZKKA-nak. Reméljük, sőt tudjuk, hiszen látjuk az eredményeket, hogy NBI-es lesz és reméljük, hogy az NBI-ben is jól fog tudni helyt állni. A városnak a támogatása ebben a ciklusban extra magas volt és sokkal többet kapott. Amikor ellenzékben voltunk, akkor is több támogatást kértünk a részükre és tudtuk keresztül vinni már 2019-ben, amikor átvettük a többséget. Ha megnézik a számokat, meg az eddigi történéseket, akkor pontosan látják a szurkolók, hogy ez így van. Az, hogy ez ilyen politikai térbe került, az sajnos onnantól kezdve tőlünk teljesen függetlenül történik meg, hogy mondjuk tiszteletbeli elnök a Fidesz országgyűlési képviselője és választókerületi elnöke. Mostanában éppen azt látom országos szinten is, hogy inkább visszaveszik a Fideszes pártpolitikusokat is az egyesületeknek a vezető pozíciójából, mert látják, hogy szakmai embereket kell odatenni. A kosárszövetségben is éppen a szolnoki polgármester, aki nagyon nem volt szerencsés szerintem, hogy a kosárszövetség elnöke egy olyan városnak a polgármestere, ahol NBI-es csapat van és óhatatlanul is felvet kérdéseket, helyette lett egy korábbi kosaras és ez más helyeken is így van. Szerintem az a szerencsés, ha politika mezeiből a sport és az egyesületek kikerülnek. Amikor a városnak van egy központi március 15-i rendezvénye - dicsért Ágh Ernő képviselő úr - és mondjuk egy egyesület szeretne koszorúzni, azt hiszem, az egy természetes dolog, de ha az egyesület nem ott koszorúz, hanem egy pártrendezvényen teszi meg ezt, akkor óhatatlanul is felmerül az emberekben a kérdés, hogy vajon nem ez e az, amiről beszéltek, hogy a pártpolitikát vonják be egy egyesületnek az életébe. Én tudom, hogy szülő is így gondolja és szurkoló is, mert sokan megkeresnek minket ezzel, én megnyugtatom őket, hogy mi ettől függetlenül az egyesület mellett kitartunk, támogatjuk őket, ha kell, akkor - és ezt mondtam legutóbb is - nagyon szívesen az összes szurkolóval együtt leülök, szurkolói ankétot, ha összehívnak én ott leszek és szembesíteni tudom azokkal az állításokkal az ügyvezetőt, amikről több esetben kiderült, hogy valótlanok. Úgy látszik, hogy valamiért visszatartják ettől a fórumtól a szurkolókat. Legutóbb a Pingvineknél mikor volt egy ilyen szülői fórum, sok indulattal jöttek és úgy távoztak, hogy látják, mi fog történni a jövőben, ha megvalósul, akkor elégedettek lesznek. Ennek most már több, mint egy éve és az a visszajelzésünk mindenhonnan, hogy pontosan úgy történt minden, ahogy megbeszéltük és van értelme az ilyen típusú fórumoknak. Ha valaki fél tőle, akkor azzal nem tudunk mit csinálni, ha valaki fél attól, hogy átvilágítják a klubbot vagy ígérete ellenére nem engedi, hogy felügyelőbizottsági tagot tudjon delegálni az önkormányzat, de minden más klubban ez megtörténik, akkor ez kérdéseket vet fel. Ezeket a kérdéseket tudnánk tisztázni egy nagyon nyílt, a média nyilvánossága előtt történő szurkolói ankéton is. Akár én állok elébe, sőt szeretném és kérem, hogy legyen egy ilyen. Megadom a szót Sátory Károly képviselő úrnak.

**Sátory Károly városi képviselő:** Tisztelt Polgármester Úr! Tisztelt Közgyűlés! Csak egy mondattal reagálnék frakcióvezető úrnak a mondandójára, hogy a Fidesznek nincsen koncepciója és nem vagyunk elég jó partnerek itt a vitában. Emlékszem én azokra a parázshangulatú Közgyűlésekre, amikor még éjfélkor is itt ültünk és vitatkoztunk azon, hogyan költsük el a Fidesz kormánytól kapott hatalmas összegeket, amit a városfejlesztésére szántunk. Ott valóban volt miről beszélgetni frakcióvezető úr, hiszen volt elosztani való pénz, most nem nagyon van ilyen. Útfelújítási program, ami most ebben a ciklusban először előjött, ahol talán lehetett volna vitatkozni, de abban sem volt annyi, hogy egy egész éjszakát kitöltsön a vita. Az én körzetem kapott egy apróka kis útszakaszt, amire túl büszke azért nem leszek, amikor beszámolnom kell a munkámmal kapcsolatosan. Ezt tegyük félre. Körzettel kapcsolatban mondanék néhány gondolatot. Lakossági bejelentés érkezett hozzám a Szigligeti és a Körmendi utca sarkán lévő házzal kapcsolatosan kérnék állásfoglalást, hogy mi lesz ezzel a házzal. A lakók szerint, meg én is láttam, elég rossz állapotban van és esnek le a cserepek, mondhatjuk azt, hogy balesetveszélyes, azon túl, hogy mögötte kialakul egy patkánytanya vagy bármi más akár. Még egy kérés érkezett hozzám a Géfin Gyula 5-ből. A József Attila és a Gömör utca mögött van ez a cég. Egy olyan kérést fogalmaztak meg az ottaniak, szerintem ez teljesíthető is meg jogos is, hogy ahogy kijövünk onnan a cégtől nagy a forgalomba, sokan járnak oda, egyáltalán lehetetlen belátni a kijárás során az utat. Azt kérnék, hogy egy parkoló, ami van, azt szüntessük meg, ez szerintem megoldható lenne és akkor elkerülnénk a balesetveszélyes állapotot, amire ott panaszkodnak. Ezzel párhuzamban kérnek esetleg oda egy tükröt elhelyezni, amiről látható lenne az utca és esetleges sebességkorlátozást a Géfin Gyula utcában. Ez az ő kérésük, én ezt tolmácsoltam, szerintem ez megoldható, kérem ebben az önkormányzat segítségét. Egy gondolat a Körmendi úti gyalogátkelővel kapcsolatosan, amit képviselőtársam is felvetett örülök, hogy végül odajutottunk, hogy szakmailag megvalósítható, kérném én is az önkormányzatot, hogy ezt akkor valósítsuk meg, ha tudnak rá keretet biztosítani nagyon jó lenne, mert ezt azért régóta kérjük. Köszönöm szépen.

**Dr. Nemény András polgármester:** Köszönöm szépen képviselő úr. Megvizsgáljuk a javaslatot, az osztály meg fogja vizsgálni ezt a József Attila utca és a Gömör utca kérdést. Vannak fokozatai, a lakosság gondol valamit, de nem biztos, hogy közlekedésileg úgy lehet. A tükör az lehet, hogy önmagában megoldás, mert parkolóhelyet az ember végső esetben szüntet meg, de megnézzük.

**Mikrofon nélkül Sátory Károly városi képviselő:** Az autó miatt nem lehet látni, van tükör.

**Dr. Nemény András polgármester:** Ha van tükör viszont lehet, hogy az elég lesz, de majd az akkor kiderül közben itt a fokozatosságot betartjuk. Mivel nem értek én hozzá megnézzük, megkérdeztetjük és remélhetőleg megoldásra jutunk. Ott gyorsan azért nem tudnak menni emlékeim szerint. Megnézetjük. Köszönöm a felvetést. Megadom a szót Kecskés László képviselőnek.

**Dr. Kecskés László az Egészségügyi Szakmai Bizottság elnöke:** Tisztelt Polgármester Úr! Tisztelt Közgyűlés! Csak a jegyzőkönyv kedvéért szeretném a klasszikus témáimat egy mondatban érinteni. Örülök egy részről, hogy a Homok utca Kárpáti Kelemen utca kiszélesítése és rendbetétele napirendre került, ez régi kívánalma volt az ott lakóknak, meg akik ott közlekednek. Hasonlóképpen az a veszélyes helyzet, ami a Kárpáti Kelemen utca forgalmát illeti, nem valósult meg a forgalomlassító útelemeknek az építése, miközben 2021 óta meg van tervezve. Hasonlóképpen elég rosszul élem meg azt, hogy a bizonyos járdaszakasz hiányzik, miközben örül az ember, hogy bizonyos városrészekben a töredezett és nem jó állapotú járdákat is több száz méter hosszan felújítjuk. Ugyanakkor egy olyan helyen, ahol rendkívül veszélyes, hogy nincs, ott meg nem létesítjük. Ezzel ezt a részt szeretném is lezárni. Szeretném megkérdezni a tisztelt polgármester urat, vagy jegyző urat, hogy hol áll a Markusovszky Lajos utcában lévő gyalogátkelőhelynek a kérdése? Napi szinten fordulnak hozzám betegek, az ott dolgozók, akik a parkolókból járnak át, ugye 47 parkoló van, ami város részéről létesült és mi azt várjuk, ez egy nagyon veszélyes helyzet, nagyon szeretném, ha egy pozitív elmozdulás látszana. Ígéretet kaptam és szeretnék egy pontos menetrendet tudni, hogy ez hogy lesz. Köszönöm szépen.

**Dr. Nemény András polgármester:** Köszönöm szépen képviselő úrnak. Horváth Attila alpolgármester úr válaszol önnek.

**Dr. Horváth Attila alpolgármester:** Köszönöm a szót polgármester úr. Tisztelt Közgyűlés! Egy másodpercet kérek, mert meglepett a polgármester úr, hogy most adott szót. Kezdjük: a Körmendi úti gyalogátkelőhely, elvégeztük a feladatot én azt gondolom, hogy 7 millió forint értékben kell járdát építeni ahhoz, hogy a zebra megvalósuljon és 2,5 millió forint összegre lőttük be a közvilágításnak a költségét. Ezek a SZOVA-nak az árai. A tervezést pedig ennek adatai birtokában tudjuk elindítani, polgármester úr is mondta, az áprilisi Városstratégiai Bizottsági ülésre készül ez az anyag, ami alapján a tervezést megrendeljük. Azzal szerintem különösebb problémánk és gondunk nincsen. A másik a kórháznak a zebrája, ott a héten kaptuk meg a közlekedés hatóságnak az állásfoglalását és innentől kezdve indulhat a tervezés. Mivel megépült ott az Egészségügyi Alapellátó, ott most odébb kellett tolni a gyalogátkelőhelyet, hiszen megváltoztak a közlekedési viszonyok, itt is azt tudom mondani, hogy ugyanúgy az áprilisiban fogjuk tudni megcsinálni. Több anyaggal kerestük meg a közlekedési hatóságot és mindegyikben most érkeztek meg a válaszok. Közös körzetünk? Nem tudom, hogy hívjam azt a részt, ami most átkerült így a másikra. A képviselő úrral egyetértünk abban, hogy a Dolgozók útja és az Eötvös József utca sarkán is kellene egy gyalogátkelőhely, abban is most a héten kaptuk meg azt, hogy mehet a tervezés, tehát ahhoz is most járult hozzá a hatóság.Mondjak még bármit?

**Mikrofon nélkül Dr. Kecskés László, az Egészségügyi Szakmai Bizottság elnöke**: Nem tudom, valamit félre értettem.

**Dr. Nemény András polgármester:** Megadom a szót

**Dr. Kecskés László az Egészségügyi Szakmai Bizottság elnöke:** Ha nem tévedek önnek a Facebook posztjában olvastam - lehet, hogy rosszul emlékszem rá - az Eötvös utca és a Dolgozók útjánál akarnak egy gyalogátkelőt létesíteni. Ezzel kapcsolatban az a kérdésem, hogy miközben a város számos területén ugye hiányoznak, vagy igény van gyalogátkelő létesítésére, ez a Közútkezelőnek a területe. A város hogyan létesít azon a területen gyalogátkelőt?

**Dr. Horváth Attila alpolgármester:** Hozzájárulással. A Közútkezelő ezt megadja, mint hozzájárulás. Mondhatjuk azt az ott élőknek, hogy nem csináljuk meg és csináljuk meg állami pénzből, de nem fogja az állam megcsinálni. Kénytelenek vagyunk, önnek teljes mértékben igaza van képviselő úr, ebben megint csak egyetértünk, ez nem a városnak lenne a feladata. Miközben ön pontosan ugyanolyan jól tudja, mint én, hogy az egy borzasztóan veszélyes helyzet, mert iszonyatosan felgyorsítanak az autók és ott biciklivel mennek át és semmilyen módon, úgyis tudjuk mi áll ott a két kereszteződéssel lejjebb, az a fehér színű valami, amit én nagyon nem szeretnék idekavarni. Ezt az állam nem fogja megoldani, nincs rá pénze nekünk meg valamit csinálnunk kell. Köszönöm.

**Dr. Nemény András polgármester**: Köszönöm szépen alpolgármester úr. Próbálkoztunk a Közútnál két évvel ezelőtt, csak elutasító választ kaptunk. Sajnos a Közútnak egyáltalán nincsen pénze semmire sem és most ezt ide sem hozzuk, hogy akkor majd az állami lehetőségek mennyire jók, mert a saját útjait sem tudja fenntartani. Ahogy a Vízügyi Igazgatóság sem tud mit csinálni, mert plusz forrást nem kapnak a mederkotrásra, annak a rendbetartására, ez is állami feladat lenne. Persze a szombathelyi lakos nem tudja, hogy melyik út állami, melyik út városi út, a medertől mennyi méterre kezdődik a városi feladat, mi az, ami plusz feladat. Nekünk mindennel van dolgunk én így értelmezem ezt a kérdéskört. Ezért kértük a körforgalmaknak az átvételét is abból a szempontból, hogy a belső részt mi nyírhassuk és tegyük rendbe, mert erre sincsen pénz, ami a közpénz, ami állami pénz, az nincs. Ez nem Szombathely specifikus, hanem sehol sincs. Én szoktam járni más városokba is mindig körbejárok megnézni az utakat, nálunk jobb anyagi helyzettel bíró városokban is ugyanilyenek az utak. Be kell menni Székesfehérvárra, ahogy bemegy az ember, ugyanezt éli meg, pedig az ország leggazdagabb városáról beszélünk. Zalaegerszegről is beszélhetnénk akár. Czeglédy Csabának adom meg a szót.

**Dr. Czeglédy Csaba, a Szociális és Lakás Bizottság elnöke:** Köszönöm szépen polgármester úr. Tisztelt Közgyűlés! A június 9-i önkormányzati választásokhoz közeledve egyre inkább felerősödik az az álságos kommunikáció, részben itt ülő képviselők részéről, illetve a Fidesz leendő képviselő jelöltjei közül, hogy hát jobb kapcsolatot kellene ápolni a kormányzattal, mert akkor több forrás érkezne Szombathelyre. Ez a mondanivalónak a lényege, ha jól hallottam az általam mélyen tisztelt Kecskés főorvos úr is helyeselt, hogy ez így van. Én nem tudok erre mást mondani, hogy 2022 tavaszán az országgyűlési választásokon én tényleg szerettem volna városunk országgyűlési képviselője lenni. Én azt gondolom, hogy sokat tettem érte és az a 19400 szavazat nem volt kevés Szombathelyen, de nem volt elég az országgyűlési képviselőség megszerzéséhez. Hende Csaba akkori ellenfelem, aki most már tizenvalahány éve városunk országgyűlési képviselője, azzal kampányolt - a honlapja a mai napig elérhető, - hogy 2021 és 2027 között, ez 7 évet jelent, 300 milliárd forintnyi központi költségvetési forrás érkezik Szombathelyre. Ha visszaosztjuk ez a 300 milliárd forintot 7 évvel, az 43 milliárd forint évente. Nálam egyszerű matematikai számítással 2022 tavasza óta eltelt két év, 86 milliárd forintnak kellett volna Szombathelyre érkeznie. Nemhogy nem érkezett 86 milliárd forint, hanem az önök párttásai az önök asszisztálása mellett, hiszen aki a bűnösök közt cinkos, aki néma, tehát önök is cinkosok ebben a történetben, még fosztogatják is a városunkat azzal, hogy teljesen indokolatlan módon most már több, mint 3 milliárd forint úgynevezett szolidaritási adót fizetünk. Ha csak a 3 milliárd forint egy évben itt maradna, csodát lehetne tenni, azonban 86 milliárd forintnyi Hende Csaba által ígért forrás nem érkezett meg Szombathelyre. Nem mondott olyat Hende Csaba, nem volt olyan apróbetűs rész Hende Csaba választási ígéreteiben, hogy ő csak akkor fog tudni központi költségvetési forrást szerezni Szombathelyre, ha 2024-ben Nemény Andrást a választók leváltják a polgármesteri pozícióból. Nem volt ilyen apróbetűs rész Hende Csaba ígéretei között. Én csak fel akarom hívni erre az álságos kommunikációra a figyelmet, ha csak a szolidaritási adótól nem fosztanák meg az önök párttársai városunkat, az itt lévő adófizetők forintjai termelődnek meg és ennek egy jó részét elviszik, már akkor sokkal beljebb lennénk. Én azt gondolom, hogy Nemény András városunk polgármestere, azonban Hende Csaba az országgyűlési képviselő és a kormánypárnak a tagja, ezt is hozzá kell a szombathelyi választóknak - amikor erről gondolkodnak - tenniük. Még egy percet kérek polgármester úr, hogy egy fontos témáról szóljak, ez a szombathelyi Haladásnak az ügye. Én azt gondolom, hogy a városok identitásásnak a része a több, mint 100 éves labdarúgó klub, az 1919-ben alapított HVSE viszi a felnőtt labdarúgást Haladás néven, a Szombathelyi Haladás Kft ennek gyakorlatilag a jogainak a gazdája. Pár nap van hátra március 31-ig, László Győző és Horváth Attila alpolgármester urak ott voltak azon a legutóbbi taggyűlésen, amiről azért én örülnék, ha itt pár szóval önök a közvéleményt is, illetve a képviselőtestületet is tájékoztatnák, hiszen kisebbségi tulajdonosok vagyunk. A hírek szerint március 31-ig nem rendezi az adósságát, a tartozását, a licenc kérelem feltételeinek nem felel meg a Haladás, akkor nagyjából annyi a felnőtt labdarúgásnak egy időre Szombathelyen. Azt gondolom, hogy mindegyikünknek a közös felelőssége lesz, hogy az áprilisi Közgyűlésen ebben az esetben egy forgatókönyvet letegyünk az asztalra, ami mellett egy politikai konszenzust ki tudnánk alakítani, talán megnyugtatná a Szombathelyieket. Én azt kérem a városvezetéstől, hogy amennyiben az a tragikus dolog bekövetkezik, hogy a Haladás nem tudja az NBII-ben az indulás feltételeit sem megteremteni, akkor az áprilisi Közgyűlésen megoldási javaslatokat tegyünk le az asztalra, ugyanis városunknak érdeke az itt lévő gyermekek utánpótlás képzése miatt a fiataloknak sportolása, sportszeretetére való nevelése miatt rendkívül fontos, hogy meglegyen legalább a másodosztályú labdarúgó klub. Az a kérésem, hogy kapjunk erről tájékoztatást László Győző alpolgármester úrtól, vagy Horváth Attila alpolgármester úrtól, hogy mekkora a baj és azt kérem, hogyha ez a baj bekövetkezik, akkor áprilisban egy napirend keretében ezzel foglalkozzunk és alakítsunk ki egy olyan válságstábot vagy alakítsunk ki egy olyan bizottságot és most ezt nem humorral mondom, mert van egy mondás, ha valamit el akarunk odázni, hozzunk rá létre egy bizottságot. Hozzunk létre egy olyan bizottságot, amibe a szurkolók képviselőit is bevonjuk, bevonjuk azokat, akik szeretnének tenni a szombathelyi labdarúgásért, mert Szombathely nem maradhat Haladás nélkül és ez mindnyájunknak a közös felelőssége.

**Dr. Nemény András polgármester:** Köszönöm szépen. Elnök úr a Haladás többet is megér, mint egy percet, ez fontos kérdés. Az a baj, hogy azért nehéz tisztán látni, mert a jelenlegi vezetés még két egyenes mondatot nem mondott így egymás után és nem lehet tudni, hogy mi a valóságtartalma bármilyen mondatnak is. Ha mondanak valamit, akkor valóban az a következménye, de természetesen meghallgatjuk majd alpolgármester urat is a későbbiekben, ha most akar reagálni, akár most is lehet és utána folytatjuk tovább.

**Dr. Horváth Attila alpolgármester:** Köszönöm polgármester úr. Tisztelt Közgyűlés! Nagyon röviden a taggyűlésen elhangzottakkal kapcsolatban. Van egy városi érdek és egy városi nyilvánosság és nyilván a Haladásnak a szeretete, meg van az, ami szigorúan a Közgyűlésnek a témája. A kettő közti különbséget remélem tudom érzékeltetni. Költségvetésért felelős alpolgármesterként László Győző barátomnak a kérésére én is mindig elmegyek ezekre, már csak azért is, mert a Hali szurkolás nem áll olyan nagyon távol tőlem. Kifejezett kérdésünk volt a többségi tulajdonos, illetve az ügyvezető felé, hogy amennyiben a város teljesíti azt a vállalását, amit az elfogadott költségvetésben rögzítettünk, akkor rendben lesz-e a licenc. Ezt így tudom mondani. Különböző számokat mondtak, amit titoktartás miatt így most nyilvánosságban nem tudom, hogy el tudok-e mondani, de az ő részükről azon mondat érkezett, hogyha amennyiben a város teljesíti azt a kötelezettségét, amit a költségvetési rendeletben vállal, akkor részükről felénk más igényük nincs. Ez volt egy szerdai taggyűlésen, csütörtökön utaltuk el a pénzt. Részünkről tulajdonképpen megállunk, mint város. Azt, hogy Haladás szurkolók, meg szombathelyiek vagyunk az egy másik része a történetnek. Én egy icipicit utána mentem ennek a licenc kérdésnek és azt tudom mondani önnek tisztelt képviselő úr, hogyha valamit rosszul mondok, azért tényleg elnézést, de tényleg kavarás van licenc ügyben, mindenki egy picit más mond nekem, arra nem volt időm, hogy végig olvassam azt nem tudom hány száz oldalt. Jelen tudásom szerint az van, hogy március 31-ig nem lehet lejárt adó és köztartozása a Kft.-nek, ez a licencnek a mostani feltétele. Azt mondták nekem, akik azt mondják, hogy értenek hozzá, hogy ez nem mindenre vonatkozik. Például a beszállítói tartozás még fennállhat áprilisban és azt április 30-ig kell rendezni, valamit csak a nevezés benyújtásáig. Ez ilyen folyamat és nagyon remélem, hogy nem csak egy ilyen elnyújtott agónia, hanem egy olyan folyamat, aminek a vége az, hogy a labdarúgócsapat megkapja a következő évre is a licencet. Ennyit tudok mondani képviselő úr, minket a Kft. részéről nem kerestek, kizárólag az ügyben, hogy kedden este 19 óra 7 perckor kaptunk egy emailt, hogy másnap rendkívüli taggyűlés. Ez a folyamat. Annyit mondtak, hogy utaljuk el azt a 40 millió forintot és más kérés a várossal az önkormányzattal szemben nincs, azt mi másnap teljesítettük. Lehet, hogy nem nyugtattam meg képviselő urat, de tényleg ennyit tudunk mondani. Köszönöm a szót.

*Polgármester úr elhagyta a termet és az ülés vezetést átadta Horváth Soma alpolgármester úrnak.*

**Horváth Soma alpolgármester:** Köszönjük. Megadom a szót Horváth Gábor képviselőnek.

**Horváth Gábor városi képviselő:** Köszönöm a szót alpolgármester úr. Tisztelt Közgyűlés! Lakossági megkeresésekkel kezdem. Annak idején a Lime elektromos rollerekkel kapcsolatban kaptunk egy tájékoztató levelet, hogy ezeknek a gyűjtőpontjai hova kerülnek kijelölésre és ezt véleményeztetjük. Akkor megnéztem ezeket a gyűjtőpontokat és általában több zöldterület volt kijelölve és oda lettek lecövekelve ezek a Lime táblák. Most a megkeresés, amit kaptam a Maros utcával kapcsolatos és a Vadász vendéglő mellett található gyűjtőponttal. Egészen elképesztő az, hogy a rollereket a járdára teszik és a járdán keresztbe elfektetve vannak ezek az eszközök és a gyalogos közlekedés nem biztosított. Javaslatot tettem itt a kettő gyűjtőpont áthelyezésére, de van még Herényben is egy a Szent Imre herceg utca 140-nél, ami elég rossz helyen van. Ott is meg kellene nézni ezt. Nem jó kultúrája van a rollerek használatának meg a lerakásnak több ponton. Erre mindenképpen oda kell figyelni. A másik, a héten voltunk kinn a kommunális irodavezetővel és megnézünk több csapadékvízelvezetési problémát, amiben 2020 óta tucatnyi levélváltás történt. Most talán eljutottunk addig a szintig, hogy végre a temetőnél a Hóvirág utca és a Tulipán utca kereszteződésénél talán egy áteresz fog létesülni, ebben kérem a városvezetésnek az együttműködését. Ott egy közepes eső után egy igazi tó keletkezik a Hóvirág és a Tulipán utca kereszteződésénél, de a Csók István-Kert utcai áteresznél is hasonló komoly problémák tapasztathatók. Amivel folytatnám a Brigád utcában is kaptam megkereséseket. Ott a kanyar után van egy zsákutca rész, ami a városunk legutolsó utcája, hát nagyon mostoha állapotban van. Ott olyan probléma van, hogy az úttest burkolata két oldalon le van szakadva és a csatornafedél már az autóknak az olajteknőit majdnem eléri. Ott egy viszonylag gyorsabb beavatkozásra lenne szükség. A múlt Közgyűlésen említettem, hogy aláírásgyűjtést kezdeményeztem és ez most is zajlik a Minerva lakóparkban. Ez ügyben fogom keresni polgármester urat is még további aláírásokra a Farkas Károly utcából is és a Minervából is a lakosság kéréseivel szeretném megkeresni a városvezetést. Itt egy olyan közérdekű kérés van, egyik a Farkas Károly utcában lévő járda kiépítése, ami elengedhetetlen fontos. Ki lettek rakva a közlekedés táblák és már azzal jönnek a lakók, hogy nem tartják be a 30 kilométer sebességkorlátot és dudálják le az autókat. Most rendőrfőkapitány asszonyhoz fordulok, hogy mérni kell azon az útszakaszon, ha már egyszer kihelyezésre kerültek ezek a táblák, akkor annak szerezzünk érvényt, vagy a súlykorlátozó tábla, ami több ponton nagyon problémás. Szeretném azt megkérdezni, az előbb mondta polgármester úr, hogy a körforgalmak átvétele: hogy áll a Metro körforgalom átvétel? Ott egy igazi dzsumbuj van a körforgalom közepén. A madarak által elpottyantott magokból ilyen kocsánytalan tölgyfák nőnek már ki a Metro körforgalomnál és nagyon sok jelzést kaptam, hogy átláthatatlan, beláthatatlan ez a körforgalom. Lehet, hogy azt az építményt is el kellene távolítani és egy ugyanolyan hasonlót, mint az Emlékműnél van, egy átlátható körforgalmat kellene ott létesíteni a zöld növényzet tekintetében. Ott is meg lehetne keresni kertészeket, vállalkozásokat, akik felajánlást adnak, szerintem ez egy jó projekt lehet. A Vadász vendéglőnél is ott is a körforgalom, nagyon gyorsan jönnek be mindkét irányból, igaz gyönyörűek ezek a rózsabokrok, amik ott vannak, de sajnos átláthatatlan és akik Herény felől jönnek ott nagyon komoly balesetveszélyek alakulhatnak ki. Amit még szeretnék elmondani, hogy a jövő hónapban lesz a Herényi Virágút, ezt minden évben megemlítem, hogy kérem a városüzemeltetést és a SZOVA-át, hogy történjen meg a padkázás a Tulipán utcában a Hóvirág és a Szabó Imre utca között. Most elég komoly kráterek alakultak ki, volt kátyúzás és elismerem, a Vízöntő utcában is és több utcában voltak kátyúzások, de mindig újak alakulnak. A virágútra kérném, hogy ezt rendezzük meg a Herényi temető előtt is legyen a murva megerősítve, hiszen ez fontos. Köszönöm a városüzemeltetésnek, hogy az a pluszvíznyelőt beépítették a Béke téren, megnéztem most a két csapadékos alkalomkor, betölti a feladatát, tehát az akkut probléma rendeződött, újra kellene húzni az aszfaltot meg be kéne szintezni, hogy ne maradjon kisebb tócsák, de betölti a funkcióját. Ezt szeretném megköszönni.

*Dr. Nemény András polgármester úr visszatért a terembe.*

**Dr. Nemény András polgármester:** Köszönöm képviselő úr. Körforgalmaknak kérdeztem gyorsan utána. Már nálunk vannak és az ajánlásokat be is gyűjtöttük. Most csak metszés lesz és meglesz az átültetés, mikor meglesz a koncepció. Én hiszek benne, hogy fél év múlva ilyen kérdés nem fog felmerülni, nem tudom a virágok hogyan és mikor nyílnak, de nem lesz ilyen kérdés. A többit is följegyeztük, itt van a SZOMPARK-nak a vezetője és ha valahol közlekedésbiztonság szempontból problémás, meg fogjuk nézni, hogy tényleg úgy van-e. Szeretnénk, hogy szép legyen, de biztonságos is. Én nem tudom megítélni. A virágútra oda fogunk figyelni ahogyan szoktuk. A többi esetben, igen ez a kátyúzás, azt úgyis látja képviselő úr, hogy egyszerre az egész városban jelenik meg, csak azt az utat nem kell kátyúzni, amit már felújítottunk. Egyébként azt mondják, akik kátyúznak, hogy ez nagy segítség, hogy a már új utakhoz nem kell kimenni, mert tudják, hogy hova kellett mindig újra és újra kimenniük, ott is ugyanúgy felmerültek ezek a problémák. Most egy nagyobb útfelújítási csokor lesz a következő két hónapban, azokon az utakon már jövőre nem kell kátyúzni. Így tudunk mindig egy kicsit jobb helyzetet teremteni. Nem egyszerű kérdés ez, mert 30 éve egyre rosszabb állapotúak az útjaink és kátyúzással nem lehet igazi megoldást találni, ideiglenes megoldást igen. Örülök, hogy most már dicséretet is kapott az osztály, mert korábban volt arra példa, hogy máshogy szólt a képviselő úr. Most nagyon visszafogottan fogalmaztam én is direkt, hogy ne menjünk bele semmilyen vitába. Inkább megadom a szót Czeglédy Csaba képviselő úrnak ügyrendben. Gondolom a Haladás.

**Dr. Czeglédy Csaba, a Szociális és Lakás Bizottság elnöke (ügyrendi hozzászólás):** Köszönöm szépen polgármester úr. A Haladás ügyben a most hatályos cégadatok alapján, az Igazságügyi Minisztérium e-cégjegyzék tájékoztatása alapján a végrehajtás még folyamatban van annak ellenére, hogy városunk a 40 millió forintot elutalta. A december 15-én elrendelt végrehajtás, ami december 20-a óta van bejegyezve a cégnyilvántartásba, az még mindig hatályos. Ez azt jelenti, hogy a mai adatok alapján az adósság még nincsen rendezve és mivel holnaptól négynapos ünnep veszi kezdetét, a húsvét áldott napjai, azért kicsi a valószínűsége, hogy ezeket a napokat erre fogják fordítani. Ma az utolsó nap, ha ez a tartozás fennáll, akkor rendezzék. Nem szeretnék indítványt tenni, csak polgármester úr nem volt itt benn, de én szeretném azt az ígéretet megkapni, hogy az áprilisi Közgyűlésen napirend keretében foglalkozunk a teendők megfogalmazásáról, illetve, milyen lépéseket kívánunk tenni. Én azt javaslom, hogy egy stáb, egy bizottság, nevezzük bárminek, amiben a szurkolók is és a Haladás iránt tenni akarókat összevonjuk. Ennek az önkormányzat legyen egy szervezője, ne ugorjunk el ez ellen polgármester úr, hiszen az az Ipkovich György, aki nem volt a Haladás legfőbb szeretőjének nevezhető és távol állt tőle a labdarúgás, az az Ipkovich György is rendkívül - az államtitkárt idézem - proaktívan lépett föl a Haladás megmentése érdekében. Azt gondolom, hogy van teendőnk és én ebben szeretném polgármester úr ígéretét megkapni, hogy ezzel napirend keretében foglalkozunk.

**Dr. Nemény András polgármester:** Köszönöm. Hát mi is proaktívan fogunk fellépni, ha szükséges. Igaz a szükséges szó, az számít. A múltkor is azt gondoltuk mindenre, hogy úgy lesz, aztán nem úgy lett. Aztán most kiderült, hogy az sem úgy van, amit akkor mondtak. Én azt gondolom ezzel kapcsolatban, hogyha szükséges, akkor jöjjön Közgyűlésre, de mindenképpen közösen a szurkolókkal is és akár egy politikai táborokon túl nyúló közös, akár bizottság, vagy bármi munkabizottság létrehozásával gondolom én ezt megoldani. Transzparensen, az egész folyamatot látva, hogyha szükséges, mindenki lássa, hogy honnan hova akarunk eljutni, mi a tervünk, teljesen egyetértek ebben a frakcióvezető úrral. Azért nem akarom most azt mondani, hogy mindenképpen lesz ilyen napirendi pontunk, mert lehet, hogy nem szükséges, de ha lesz, ön lesz az első, aki mondja nekem, én pedig be fogom tenni a Közgyűlésbe. Nem megúszásra játszunk ebben történetben, hanem megoldásra. Csak lássuk egy kicsit tisztábban a szereplők között. Horváth Attila alpolgármester úr.

**Dr. Horváth Attila alpolgármester (ügyrendi hozzászólás):** Tisztelt Közgyűlés! Azért nyomtam ügyrendit, mert egyrészt tulajdonképpen mindenben egyetértek Czeglédy Csabával, de volt egy olyan mondat, amit egy kicsit javítsunk ki, mert sok Haladás szurkolót érint és érdekel. Az pedig az, hogy teljes mértékben igaz az, hogy a mai napon lévő mindenfajta nyilvántartásban cégnyilvántartásban látszik egy végrehajtás, de ha ezt kifizették tegnap, akkor azt nem látjuk. Önmagában az ténykérdés, hogy ott van, az is ténykérdés, ha ezt kifizették tegnap, ma nem tudom, akkor ez még ott van. Ez még egy pár napig ott lesz. Amit most képviselő úr elmondott, az alapján az látszana, hogy biztos, hogy nincs licenc, ez nem igaz. Ez a mondat így nem igaz, ezzel a kiegészítéssel - egyébként mindennel egyetértve - fontosnak tartottam. Köszönöm.

**Dr. Nemény András polgármester:** Nem érzem ezt most annyira fontosnak, ez ki fog derülni nagyon gyorsan, hogy mi történik. Joggal fél Czeglédy Csaba, hogy eddig nem történt meg, akkor mi lesz vele. Lehetnek csodák, mi tettük, amit tőlünk kértek, rekordsebességgel elutaltuk a költségvetésben megszavazott pénzt, pont azért, hogy a köztartozás ne legyen oka a licencnek, hogy nehogy visszavonják. Nagyon szomorú lennék, ha ők meg nem tennék hozzá, mert akkor teljesen fölösleges volt akkor elutalni ezt a pénzt és ez rendesen fájdalmas. Nekünk ez volt a kötelezettségük ebben az esetben. Enélkül az ő elmondásuk szerint már nem lenne esély sem a licencre, nem rajtunk múlik, sőt miattunk lehet egyáltalán az, hogy még játékban vagyunk. Mondjuk így. Megadom a szót Putz Attila elnök úrnak.

**Putz Attila, a Kulturális Oktatási és Civil Bizottság elnöke:** Tisztelt Polgármester Úr! Tisztelt Közgyűlés! Hát én a ciklusból hátralévő pár Közgyűlésen tervezem mindenképpen, hogy ezt a Hende Csaba féle ígéretet azért csak szóba fogom hozni, ahogy most is. Sajnos a mai napig nem érkezett meg ez a 35 millió forint a város számlájára. Sajnos én azt tudom mondani, hogyha valaki ígér valamit, azt illene betartani. 2022 februárjában született az ígéret és most 2024 március vége van és sajnálatos módon választ sem kapunk erre pontosan. Eddig az volt a mondás, hogy már a megvalósult dologra nem lehet adni, legutóbb épp ezzel próbálta elhessegetni ezt a témát az országgyűlési képviselő. Van olyan dolog amire adhatná, 123 családnak adhatná ezt a pénzt, mert lesz is erről szó a következő napirendi pontokban. Már ez sem áll fenn, ez az indok. Két dologra még reagálnék, az egyik az óvodai dolgozóknak a fizetése. Én szeretném megkérdezni, hogy ugye a törvény vonatkozik az iskolákra is. Sátory Károly képviselő társam iskolájában mindenki megkapta ezt 32,2%-os béremelést? Nekem két közeli családtagom is tanár. Az egyikük, a fiam most kezd, idén tényleg jól jártak ezzel a törvénnyel. Viszont a harmincnál több éve tanító húgom ő nem kapta meg ezt a támogatást, ezt az emelést, csak úgy mondom. Ez elég faramuci helyzet, hogy önök itt minket számon kérnek az óvodák miatt, de a saját iskoláikkal kapcsolatban nem kérik ezt számon, pedig ők is szombathelyiek és nekik is illene megkapni ezt az emelést akkor már, ha mindenki megkapja. A körzetben nagyon sok fejlesztés megtörtént. Legutóbb az Alkotás utcában sikerült 200 méteres járdát megújítanunk. Az Alkotás utcai játszótér is rendbe lett téve, ott az Éhen Gyula parkban, Zanaton is megújult a kerítés a játszótéren. Bocsánat, még egy dologra akartam reagálni, ami ehhez kapcsolódik valamilyen szinten. A bejelentett leendő ellenfelem, a Keleti Városrész Egyesület elnöke, aki a mai napig nem mondott le az egyesületi elnökségéről. Az volt a mondás korábban, hogy ezt meg fogja tenni. A 11 millió forintot most már úgy mondja sokaknak, nekem is már elmesélték, hogy a Fidesztől kapták ezt a pénzt. Nem pályázaton nyerték, de ezt pályázaton nyert összegnek lehetne inkább mondani. Természetesen többen érdeklődtek nálam is, hogy mire nyerte ezt az Egyesület, mire fogja fordítani. Erre sem kap senki sem választ. Itt a polgármester úr jelezte, hogy a sportegyesületek a Fideszes március 15-i rendezvényen koszorúztak. Egyetlen civil szervezet volt, aki ott koszorúzott, az a Keleti Városrész Egyesület. Ezek után azt merik mondani, hogy ez nem politikai egyesület, nincsen politika az egyesületben, ez egy civil egyesület. Semmi nem támasztja alá, hogy ez így lenne, hogy ez egy olyan civil egyesület, aki nincs befolyásolva a politikától, hát ez viccnek is rossz, ha ezt mondjuk. A fogadóórámon sokakat érintő üggyel kerestek meg a lakók, amelyeket itt is szeretnék elmondani. Mindkettőt én a magam részéről támogatnám, illetve felülvizsgálatát kérném mind a kettőnek. Az egyik az, hogy sok idős - pontosan 8-an voltak a fogadóórámon, - akik kérték azt, hogy a Piacnál álljon meg a 8-as busz kifele a városból legalább a délelőtti órákban, amikor nehéz szatyrokkal mennek hazafele az Éhen Gyula lakótelep irányába. Én korábban is már beszéltem erről a Blaguss-nak a vezetőségével. Az volt a válasz, hogy 180 méterre van a Ferences kertnek a megállója és a Szent Márton utcai piaci megálló is 180 méterre van a piac bejáratától. Ez mind igaz, csak a Ferences kertig – összevonnám a felszólalásomat - 2 lépcsőn át kell menni és idős 70-80 éves embereknek nem mindegy, hogy hol áll meg a busz. Kérném, hogy ezt vizsgáljuk felül ezt kérésüket. Az Éhen Gyula lakótelepen kutyafuttatót szeretnének a lakók, 44 aláírással egy kérelmet adtak át nekem, amit itt a mai nap a városházán továbbítottam. Nagyon sok zárt beépítésű családi ház, kis udvarral rendelkező ház van az Éhen Gyula lakótelepen és nagyon sokan mentett, örökbefogadott kutyákat tartanak, szeretnék, ha ott is egy kutyafuttató lenne, hogy a kutyák ki tudják élni a futási vágyaikat. Ezen kívül még megemlíteném azt, hogy a szemétszedést tartottunk Lukács Dániel képviselő kollegám szervezte meg a Gyöngyösparti és Pável Ágoston sétány mellett a Gyöngyösparton a víz világnapján. Ott szembesültünk azzal a dologgal, hogy nincsen szemetes a sétány mellett, ezt is kértem, hogy vizsgáljuk felül. Nem tudom, miért nem tűnt fel a képviselőnek, ugye ez a körzet átkerült abba körzetbe, ahol én is indulni fogok a választáson. Ami nagyon fontos és szeretném jelezni a köszönetemet a városi cégeknek, a SZOMPARK-nak, nagyon köszönöm a munkájukat, amit végeztek a játszótereken és a fametszéseknél, a SZOVA-nak a munkáját a járdaépítéseknél. Az egész Városüzemeltetési Osztálynak a munkáját szeretném megköszönni nem csak az utóbbi időkben, hanem folyamatosan az egész ciklus alatt támogatták, segítették a munkámat. Nagyon szépen köszönöm.

**Dr. Nemény András polgármester:** Köszönöm szépen elnök úrnak. Jó sok jelentkező lett így hírtelen. Meg is adom a szót. Azt nézem, ki kért szót a másik oldalról régen. Melega Miklós képviselő úr.

**Dr. Melega Miklós városi képviselő:** Tisztelt Polgármester Úr! Tisztelt Képviselőtársaim! Leginkább Tóth Kálmán frakcióvezető úr felszólalásra szeretnék reagálni. Egyrészt a programelemek hiányolásához, másrészt az útfelújítási programhoz kapcsolódó öndicséretre szeretnék reagálni. Az első ponthoz annyit tennék hozzá, hogy majd a kampány amikor elindul és megjelennek kampánykiadványok, akkor majd a mi oldalunk is előjön a programmal, önök sem jöttek eddig elő a konkrét programokkal. Ha a programoknál tartunk, akkor vissza szeretnék utalni a legutóbbi ismert programokra a 2019-es választási programban, mert önök abban nagyon jók, hogy olyan kecsegtető programokat állítsanak össze, amik megnyerik a választóknak a bizalmát. Ezekből az ígéretekből mi valósul meg, az egy másik kérdés. Én itt most nem akarom teljesen darabokra szedni azt a választási programot és felhívni a figyelmet, hogy mi minden nem valósult meg belőle. Nem fogom darabokra szedni, csak egy-két elemet. Például az 1000 parkoló sem egy év alatt, sem azóta nem valósult még meg azóta 5 év alatt. Arra hadd hívjam fel a figyelmet, itt idéznék a programból, az első pontot. Azért volt első pont, mert kiemelt figyelmet gondoltak ennek szánni, tehát priorizálták is. Megszűntetjük a közlekedési káoszt, felújítjuk az utakat és a járdákat. Ma azt mondjuk a szombathelyieknek, hogy megszűnt a városban a közlekedési káosz és felújították az utakat és a járdákat, nem tudom, hogy ezt így be mernék-e vállalni. A szombathelyi választók, akik a szombathelyi utakon közlekednek ugyanúgy, ahogy önök is, ők a saját bőrükön érzik azt, hogy mennyire vannak ezek felújítva és mennyire sikerült ezt a választási ígéretet beváltani. Úgy gondolom, hogy azt is érzik, hogy miért pont most a választási időponthoz közeledve történik az első nagyobb önkormányzati forrásból megvalósuló útfelújítás. Kár, hogy annak az 5 éves ciklusnak a vége felé futotta csak erre. A legutóbbi a több, mint 1 milliárdos, amiben az ön körzetében is egy hidat is felújítottak, az állami támogatásból valósult meg. Tehát itt az önkormányzati támogatásra utalnék. Mondjuk minden évre ütemeztek volna egy ilyen nagyságrendű felújítást, vagy legalább egy ilyen fél milliárdost, akkor azt gondolom, hogy az már valóban érzékelhető javulást eredményezhetett volna és akkor talán jogos lenne önmaguk vállának a veregetése. Így viszont azt gondolom, hogy ez a program nem kárpótolja a várost azért, ami elmaradt az elmúlt években. Városi szinten nem oldja meg a problémákat. Helyenként igen, de globális szinten nem idéz elő gyökeres változást. A felújításra kijelölt és egyébként általunk is támogatott, mert valóban olyan utcákat választottak ki, amik rendkívül rossz állapotban vannak, de ezenkívül még nagyon sok utca van, amikhez nem fognak hozzányúlni. Némi iróniával hadd jegyezzem meg azért a végén, hogy ennek a választás előtti hónapokra időzített 800 milliós felújítási programnak csöppet sincsen kampány szaga. Köszönöm.

**Dr. Nemény András polgármester:** Köszönöm szépen. Hát bedobta a követ a tóba a képviselő úr. A Közgyűlés legjámborabb képviselője aztán tessék, mi történik, ez a kampánykő. Eddig viszonylag távol voltunk tőle, mert kulturált kérések voltak. Persze lefolytathatjuk ezt a vitát itt és most az utakkal kapcsolatban, meg a járdákkal kapcsolatban, de abból nem tudnak jól kijönni. Mivel ténylegesen járják a képviselőink, meg jelöltjeink a várost és azt mi is látjuk, hogy nagyon sok utat kell még felújítani és nem is tagadjuk, hogy az útfelújítások, azok egyáltalán nem értek véget. Azt senki nem mondja, hogy az önök idejében a helyzet jobb lett volna, ahhoz képest most nem lenne jelentős változás. Amiket mondott, azok sem fedik a valóságot. Nem tudom föltűnt-e tavaly az 500 millió forintos csomag önkormányzati forrásból, amiből a Szent Márton - Vörösmarty kereszteződést, két körforgalmat építettünk, kettő másikat felújítottunk. Ebben nincs is benne az a járda felújítási program, amit mi vezettünk be, mert az önök idejében nem volt. Ezek ilyen 100 millió forintos nagyságrendek évről évre és szépen tételesen mennek végig a járdákon. Nem tudom, az előző ciklusban nem volt képviselő? Nem emlékszem rá.

**Mikrofon nélkül Dr. Horváth Attila alpolgármester:** Nem, mert kikapott a Győzőtől.

**Dr. Nemény András polgármester:** Nem volt képviselő. Teljesen mindegy, de két ciklus volt, ami alatt nem történtek meg ilyen útfelújítások. Most pedig sajnálja, hogy van 800 millió forintos útfelújítás, mert az kampány jellegű. A COVID, az energiaválság után kormányzati szinten is még csak most kezdik kidugni a fejüket a vízből. A miniszterelnök a beszédében azt mondta, hogy túlélés évei voltak és sikerült megtartanunk, ami van, nem újat építeni, megtartani. Most ehhez képest Szombathely minden évben lépett előre és mindig saját forrásból újítottunk fel. Azt mondja, hogy csak kormányzati forrásból történt, az 1,2 milliárból 300 millió volt az, ami az útfelújításra vonatkozott. Az a híd, amire hivatkozott, ezért nyomot ügyrendi gombot Tóth Kálmán és elveszem tőle a lehetőséget, ahhoz az önkormányzat tett hozzá, mert így egységes az egész, annak a kétharmadát az önkormányzat fizette. Megújult a híd, csak 250 milliós nézek…

**Mikrofon nélkül Dr. Horváth Attila alpolgármester:** Négy és abból hármat mi fizettünk. 400 millió volt.

**Dr. Nemény András polgármester:** Tóth Kálmán elmondja. Az a lényeg, nagyságrendileg legalább a kétharmadát az önkormányzat fizette ki a saját forrásából. Amikor éppen elvonták a gépjárműadót 2020-ban, most már 5. éve nem kapjuk meg, amit kimondottan útfelújításra fordított minden önkormányzat, évi 300 millió forintot, tehát ennyi mínuszból indulunk és ehhez képest most 800 milliót, tavaly 500 milliót tudtunk adni, hogy a COVIDOS években nem tudtunk ennyit beletenni. Hát beállt az egész ország, nem tudom, föltűnt-e a képviselő úrnak. Az energiaválság idejében összevontuk az intézményeinket, hogy kevesebb négyzetméteren meg tudjuk valósítani a működést, amin csak tudunk, spóroltunk mindenhol. Az én irodámban megfagyott volna a tisztelt képviselő úr, mert muszáj volt mindenkinek ezt tennie. Lehetetlen körülmények között is sikerült sokkal többet megvalósítani, mint amikor önök azt mondták, hogy micsoda sok pénz érkezett és a töredékét nem tudták megtenni. Ez történt valójában. Elbeszélgethetünk erről, ön ezt gondolja én mást gondolok, meg mást látok, de látják ám a szombathelyiek. Ennek meglesz a következménye június 9-én, mert valójában erről fognak szavazni, hogy amit láttak ebben az öt évben, azt gondolják, hogy érdemes folytatni, mert sok jó dolog történt és sok minden nem tudott megtörténi sok okból kifolyólag. Biztos van olyan is, amit amikor a választási papírt annak idején én magam írtam, hogy körülbelül mit szeretnénk megvalósítani és mik az ígéreteink, akkor lehet, hogy olyan, amire azt mondanám most, hogy nem tennék bele számot, de nem csak azért, mert nincs saját forrás, hanem a parkolók kontra fák kérdésében egy jó arányt kell találni és lehet, hogy az 1000 parkoló önmagában több és olyan parkolóinkat, amelyek rosszabb állapotban vannak, de jól felújítani érdemes, most is egy ilyen történik több helyen, itt a Derkovitson is azt helyeztem volna előtérbe. Lehet, hogy nem lesz meg az 1000, de nagyon sok parkoló, új parkoló lesz, nagyon sok megújul és ebben vannak konfliktusok, mert vannak olyan lakók, akik meg azt mondják, hogy inkább zöldterületet szeretnének, ők nem használnak autót. Ezeket a vitákat város politikai szinten végig kell vinni és akkor lehet, hogy bizonyos esetben újra kell tervezni. Az idő már elmúlik és nem annyira érdekes, vannak olyan kérdések, nem 5 év után, meg ilyen 5 év után nem ez foglalkoztatja a város lakóit. Szerintem ne hozzuk ide a kampányt, mert meglesz annak a tere és lehetősége, ráadásul olyanokat mondjon, ami valós. Mondja azt, hogy igen, most 800 millió, tavaly 500 millió forint volt, előtte mennyi pénzt tettünk hozzá az útfelújításra, ami még csak a kormányzati forrásra elvont pénzeknek a töredékét sem hozta vissza. Azt a kérdést tegye föl, hogy sokkal kevesebb pénzből sokkal több eredményt elérni még kormányzati elismerésekkel is, mint az önök idejében történt. Én ezt tenném föl saját magának, ha azt meg tudja válaszolni, akkor érdemes tovább lépni. Mindenki először a saját portálján söprögessen, mi megtettük és majd utána kezdjen el olyan kritikákat megfogalmazni, amelynek legalább legyen valóságalapja. Tóth Kálmánba beleszorultak a számok ezt kihozzuk belőle.

**Tóth Kálmán a Városstratégiai, Idegenforgalmi és Sport Bizottság elnöke, frakcióvezető (ügyrendi hozzászólás):** Köszönöm a szót polgármester úr. Tisztelt Közgyűlés! Első válaszom: igen vállaljuk, nekiálltunk az útfelújításoknak és rengeteget haladtunk. Kettő: a híddal kapcsolatban 206 millió forintot tett be önkormányzatunk a 356 millió forintos összköltségvetésbe, arányokat önre bízom, hogy mennyi ebből százalékosan a mi részünk. 206 a 356-ból körülbelül. További szám: ötször 300 millió forint súlyadó mínusz. Csak idén 3800 millió forint szolidaritási adó elvonás, ha összeadom az elmúlt időszaknak a dolgait, több, mint 10 milliárd forint jön ki, amit az önök kormánya elvont tőlünk. Ami szabadfelhasználású összeg és elkölthettük volna az utakra és igen, van az úgynevezett COVID-os válságidőszak, amivel 2019-ben, amikor a kampányt csináltuk és megírtuk a kampányanyagunkat nem tudtunk számolni, mert tudja, 2019-ben nem látszott. Ezek a számok és van még egy apró pici probléma. Sok mindent említett Sátory Károly, hogy mennyi fejlesztés meg milyen pénzekről vitatkoztunk itt az előző ciklusban, hát elmondanám, hogy a 21-27-es ciklus TOP plusz uniós ciklus, tudja, 2024-et írunk, három év eltelt és egy kanyi vasat nem láttunk belőle. Ezt a politikai kérdést én most nem nyitnám ki, hogy ki vitatkozik kivel és hol és miért, de egy dolog biztos, 13,447 milliárd forintunk áll ebben bennt. A terveink szerint 8,29 milliárd forintot tervezünk utakra, parkolókra elkölteni. Jó napot kívánok, köszönöm a szót.

**Dr. Nemény András polgármester:** Horváth Attila alpolgármester.

**Dr. Horváth Attila alpolgármester:** Tisztelt Polgármester Úr! Tisztelt Közgyűlés! Kecsegtető programokat nagyon jól tudunk mondani kampányidőszakban, 2019-es kampány ígéreteket kért rajtunk számon a képviselő úr, de valahogy kimaradt 2022. Tudja 2022-ben Hende Csaba képviselő úr állt ki azzal, hogy mindenképpen megépül az elkerülő. A COVID után az energiaválság után és amikor már kitört a háború ő akkor ígérte meg, miután már minden bajról tudtunk, akkor mondta azt, hogy mindenképpen megépül az elkerülő. Mikor kérdezte meg a képviselő urat, hogy ezzel az ígérettel mi van? Azt mondta, hogy indulni fog. Mi 2019-ben, amikor nem volt COVID, nem volt háború, nem volt infláció, nem volt energiaválság és az APTIV itt adózott, úgyhogy 700 millió forint volt a szolidaritási adó, akkor tettünk ígéreteket. Most ön komolyan azt mondja, hogy ezekből az ígéretekből nem minden valósult meg és ez a mi hibánk? Az iparűzési adó és a szolidaritási adó viszonyában 2017-ben volt ugyanekkora a város szabadforrású bevétele, mert igazából ez az, mint most 2024-ben mostani árakkal a mostani bérekkel. Ön tőlünk várja, minket kér számon, miközben az az ember, aki kettő éve ígért meg valamit, 35 millió forintot, azt a mai napig nem tudja teljesíteni és ott meg hallgat. Hogy van ez képviselő úr? 800 millió forintot teszünk bele saját forrásból útfelújításba. Kampány szaga van? Azért van kampányszaga, mert ön ezt akarja szagolni. Tavaly 500 millió forintot tettünk bele úgy, hogy az 500 millió forinton felül megújult a Károly Róbert utca, megújult a Szőlős utca, megújult a Kodály Zoltán utca. Annak is kampányszaga volt ugye? Mindennek kampányszaga van, ha csinálunk valamit, annak kampányszaga van, ha nem csinálunk meg valamit, akkor mennyire amatőrök vagyunk és nem értünk hozzá. Sátory Károly képviselő úr azt mondta, hogy hatalmas pénzekről kellett dönteniük, akkor még volt vita, akkor hadd kérdezzem már meg, miért nem épült meg az Erdei iskolánál az a járda? Akkor miért nem csinálták meg a Kárpéti Kelemenben a forgalomlassítást? Ha egyszer ennyi pénz volt, akkor ezekre miért nem volt keret? Önök egészen egyszerűen én nem tudom, hogy mit csináltak abban a 9 évben, tényleg nem tudom. Azt tudom, hogy sajtótájékoztatókat tartottak lelkesen, amiben bejelentették, hogy egyik éveben 500 milliót, aztán 1 milliárdot, aztán 1,5 milliárdot fognak fordítani az utakra. Amikor nem lett ebből semmi, akkor közölték, hogy az egész a mi hibánk, mert amikor elvesztették a többséget, pont akkor akarták volna felújítani az összes utat, de annak nem volt választásszaga természetesen. Nem csinálták meg azt, amit önök bejelentettek sajtótájékoztatón, 500 millió, 1 milliárd, 1,5 milliárd, majd a választási éveben el akartak fogadni egy költségvetést, amibe bele voltak írva mindenfajta számok, annak nem volt választásszaga természetesen. Egyetlenegy ember meg egyetlenegy csoportosulás hibás azért, mert önök nem újították fel az utakat kormányzati háttáérrel, Hende 205 milliárddal, mindennel, az pedig mi vagyunk. Ezt akarják elhitetni a szombathelyiekkel. Hát rendkívül sok sikert kívánok hozzá.

**Dr. Nemény András polgármester:** Köszönöm szépen alpolgármester úr. Ezek után Dr. Takátsné Dr. Tenki Máriának adom meg a szót.

**Dr. Takátsné Dr. Tenki Mária városi képviselő:** Én is folytatom: kampány. Az előző kampányban 2019-ben ígéret volt a Nagyszállóra. Most a Nagyszállóra nagyon látványos transzparens ki van téve, hogy eladó. Polgármester úr kérdezem ez a szándék hogyan áll? Ugyanis az eladó tábla azt jelzi, hogy lehet érdeklődni az iránt, hogy az eladó tulajdonos cég mennyiért árusítja ezt a Nagyszállót. Szeretném, ha polgármester úr ebben egy tájékozódás erejéig legalább lépést tenne. Szeretném, ha megindokolná akár azt, hogy nem akarja, akár azt, hogy igen, hiszen az ön kampányában ez szerepelt. Annál is inkább érdekli a Szombathely közönségét, hiszen a város közepén van, érdekli a város közönségét abban is, hogy olvasták a kampányuk során azt, hogy ezt szándékukban áll megvásárolni. Ez a városvezetés polgármester úr vezetésével ezt szándékát fenntartja-e? Mivel újfent eladóvá vált a Nagyszálló. Az is érdekelne minket, ha megvásárolná a mostani városvezetés vagy kampányának részévé kívánja-e tenni a jövőre vonatkozóan ezt, hiszen a város lakosságát érdekli, hogy a belváros kulturális örökségei is milyen sorsot fog kapni. A belvárosban a közművek helyreállítása nagyon gyakori. A közművek helyreállításával kapcsolatban kötelezettsége minden közmű szolgáltatónak a felbontott közterületeknek a helyreállítása. A Széll Kálmán utcából jelezték, hogy a csatornacsere után nem került helyreállításra egy járdaszakasz. Kérem, hogy fokozottan a városvezetés figyeljen oda, hogy ezek a helyreállítások maradéktalanul megtörténjenek és időben ne húzódjanak ezek, mert a kátyúkhoz akkor besorolva kerülnek ezek is, mint a városnak a kötelezettségei a belvárost illetően és akkor tényleg folt hátán folt lesz. A Thököly utca 35 szám alatti lakos ismételten panaszkodott a Blaguss szolgáltatóra. A Blaguss a járata, a 12-es járata 4 óra 50 perckor huzamos ideig járó motorral terheli a lakosságot a Thököly 35 előtt. Hiába hívogatja a Blaguss-t, semmit nem válaszolnak rá. A lakosságot zavaró közszolgáltatásunkat is kezelni kell a városvezetésnek, hiszen a szerződésünknek érvényt kell szerezni és olyan közszolgáltatásnak kell lenni, amely pár méteres hálószobai ablaktól 4 óra 50 perckor nem huzamos ideig járatja a motort, mert hiszen a menetideje folytán ez szükségessé válik, hogy ott várakozzon. Nincs ennek akadálya, csak legalább a motort állítsa le. A Pável Ágoston sétány: örülök, hogy más választókerület képviselőjének is, jelen teremben ülő képviselőnek is feltűnik az, hogy bizony a belváros elhanyagolt a városvezetés részéről. Hiába jelzem most már négy éve azt, hogy a Pável Ágoston sétányt a költségvetésben külön soron szerepeltetni kellene. Legutoljára képviselői keretemből az elmúlt ciklusban egy darab szeméttartót, mert nem igaz az, hogy nincs, mert egy darab van a Pável Ágoston sétányon és kettő padot képviselő keretből költséget fedezve felállítottunk. Továbbiak kellenének, de a képviselői keretünket nem kaptuk vissza, pedig a pénzügyi fedezet rendelkezésre áll. Kérdezném azt, hogy változatlan a városvezetésnek az álláspontja, hogy az ilyen és hasonló jellegű hiányosságoknak a pótlására a képviselői keretünket nem kívánja a városvezetés, vagy megváltoztatták az álláspontjukat és megkapunk végre, ha nem is 3 millió forint, de legalább egy 4 millió forintot képviselő keretként eltudnánk költeni az elkövetkezendő fél évben. Olyan hiányosságok vannak a belvárosban, hogy azt hiszem, pillanatokon belül tudnánk annak a helyét. Hiába javasoljuk a Városüzemeltetési Osztály felé ezeket, sajnos azt a választ kapjuk, hogy nincs költségfedezete ezeknek. Köszönöm szépen.

**Dr. Nemény András polgármester:** Köszönöm szépen képviselő asszonynak. Ez jól hangzik, ha nem is 3 milliót, de legalább 4 millió forintot szeretnék kapni. Képviselő asszony persze megfontoljuk, de úgy érzem, amíg veszélyhelyzeti kormányzás fennáll, addig ennek nincsen realitása, majd, ha elmúlik a veszélyhelyzeti kormányzás, a miniszterelnök megszünteti, akkor mi is majd megnézzük, hogy itt a szombathelyi veszélyhelyzeti költségvetéssel mit tudunk kezdeni. Komolyan vesszük a kormánynak ezen gondolatait. A belvárossal kapcsolatban megfigyeltem képviselő asszonynak a mondatait, amit a Szombathelyi Televízióban mondott, azt mondta, hogy sokkal több pénz van a zöld területekre és több pénzt tettünk bele, több emberrel, több géppel végezzük a parkfenntartást nyilván megvan az eredménye. Én úgy éreztem, hogy megdicsért minket ezzel kapcsolatban, én köszönöm, hogy ezt mondta a tévé nyilvánossága előtt, mert szerintem ez egy jó dolog, mikor az ember munkáját elismerik. A mostani mondatait azt meg a kampánynak tudom be, van ilyen. A Nagyszálló kérdésköre. Mi annak idején azt mondtuk, amikor elővásárlási jog ide került még az előző ciklusban, 200 millió forint összegre mondtuk, hogy kellene élni vele, mert ez egy alacsony összeg és ekkorát egy város különösen azokban az időkben amikor láthatóan sokkal több pénz volt, érdemes beletenni. Aztán ezt leszavazták. Amikor a mi ciklusunkban került az elő, akkor több, mint a duplája volt az ára, ami már nem volt a város érdeke, 450 millió forint körül emlékszem, de nem tudom pontosan. Majd a pontos számot megnézzük. Az a lényeg, mi azt gondoltuk, hogy ezt már nem éri meg a városnak megvenni, mert a felújítás az irgalmatlan összegbe került. Mi eleve nem azt mondtuk, hogy nekünk kell szállodát csinálni vagy felújítani. Elhangzott, hogy még azbeszt is van benn és annak a cseréje felemésztette volna a szombathelyi költségvetést még boldog békeidőben is, nem pedig most. Értékesíteni kéne, de igazából ez történt meg és egy olyan befektetői csoport vette meg - járjanak utána pontosan, hogy ki áll a végén - az én tudomásom szerint a NER-nek az egyik vezető embere, akinek minden lehetősége meg lenne arra, hogy akár állami forrást szerez, vagy akár saját pénzből - sokszoros milliárdosról van szó, - hogy felújítsa, vagy változtasson ezen. Én úgy tudom, hogy van is ilyen szándéka, hogy valamit kezdjen vele, de én próbáltam egyeztetést kezdeményezni és el is jutottam valameddig ebben a történetben. Úgy nem fog történni semmi sem, hogy a város nem fog tudni róla, ezt az ígéretet kaptam, sőt együttműködést is kérnek e tekintetben. valójában oda akartunk eljutni, hogy valaki magánberuházásként kezdjen vele valamit és én annyi üzenetet jutatam el a rendszerbe, ha ilyen történik, a város segít abban, hogy parkolás kérdés, vagy bármi, ami jogszabályilag lehetséges és városi segítség kell hozzá, abban partnerek leszünk. Én azt szeretném elérni, hogy a rendezvényterem, a bálterem az maradjon meg és a város rendelkezésére bocsássák időnként, amikor erre szükség van. Lehessenek ott újra olyan rendezvények, amik hagyományos városi rendezvények és erre is kaptam ígéretet. Ez benne van a koncepcióban. Jelen pillanatban itt tartunk ezzel a történettel, próbáljanak önök is utánajárni, megvan rá a lehetőségük. Én szerintem ennek a történetnek vége végül pozitív lesz, de még kell hozzá idő láthatóan, hiszen az országban nem az a helyzet van, amikor bárki is szállodát akar működtetni, vagy akár nagy biztonságban más funkciót tudna adni. Én úgy látom, hogy ennek a megoldása végül az lesz, hogy legalább is az alsó rész, az nem szálloda funkció lesz, egy több funkciós épület tud létrejönni, de csak a város együttműködésével tud ez történni. Ebben én, amit városvezetőként meg tudtam tenni, már megtettem. Én felvettem a kapcsolatot és mondom az az ígéret, hogy semmi nem fog történni nélkülünk ebben az ügyben és bármi változás van, akkor szólnak és evidenciában tartják azt a kérdéskört, hogy a városnak akár egy báltermet fenntartsanak és a rendelkezésünkre bocsássák előre meghatározott időszakokban. Megadom a szót Kelemen Krisztián elnök úrnak.

**Kelemen Krisztián, a Bűnmegelőzési, Közbiztonsági és Közrendvédelmi Bizottság elnöke:** Tisztelt Polgármester Úr! Tisztelt Közgyűlés! Nagyon jó hírekről tudok beszámolni a Joskar-Ola lakótelepet illetően. Az idei év elején elindultak a nagytakarítások, február elején kérésemre kitakarították a SZOVA munkatársai a Hunyadi úti aluljárót. Február 19-én és 26-án két ütemben takarították a Piac környékét a SZOVA, SZOMPARK munkatársai a FÉHE munkatársai, illetve a Vasi Flóra Kft-nek a munkatársai tisztították a víznyelő csatornákat. Március 21-én a Hajnal, Tavasz, Nyár, Ősz utcák kerültek takarításra, május 21-én a Barátság u. 2-20 tömbbelsőben fogunk takarítani. Nagyon szépen köszönöm itt a cégek munkatársainak a munkáját és ezt a lakók nevében is közvetítem, ugyanis nagyon sok dicséretet kaptak rajtam keresztül. A barátság utca 17 szám melletti parkolónak a kivitelezése az elkészült, de a teljes beruházás még nem, ugyanis információim szerint a közvilágítás kandelábereit, melyeket az alvállalkozó megrendelt, de még ne érkeztek be az országba, ettől függetlenük a húsvétra és a sok vendégre való tekintettel úgy döntöttünk, hogy megnyitjuk a mai naptól ezt a parkolót, tehát a lakók tudják használni. Amikor megérkeznek ezek a kandeláberek, akkor egy-két parkolóhelyet majd kizárnak ahhoz, hogy fel tudják ezeket állítani, akkor utána a műszaki átadás is megtörténhet. A Pázmány Péter körút 42-52-54-64 közötti nagy parkolót feltöltöttük antigorittal, hamarosan a Pázmány Péter 30-40-42-52 között is feltöltésre kerülhet és az elmúlt években megkezdett munkát folytatjuk, haladunk tovább a Mikes Kelemen utca, illetve a Károlyi Antal utca irányába. Elkészült a teniszpálya kerítése. Nagyon örülnek a lakók és nagyon szépen köszönik, azóta rendszeresen minden nap használják ezeket a teniszpályákat, ez Szombathely egyetlen ingyenesen használható teniszpályája. Láttam, hogy már edzők is tartanak ott órákat és hamarosan a pályavonal felfestése is megtörténik. Előkészítés alatt van egy új kutyafuttató kialakítása a Falco Zrt támogatásában, teljes egészében ők fogják finanszírozni a kerítést és annak kialakítását, a SZOMPARK elhelyez egy padot, a SZOVA a közelben egy szemetest. Egy új fitneszpark is kialakítás alatt van a Pázmány Péter körút 30-32 számok előtt. Itt a fitneszparki eszközöket a Joskar-Ola Alapítvány támogatásként finanszírozta és adta át a SZOMPARK-nak, akik telepíteni fogják és két padot is ki fogunk oda helyezni. A tegnapi napon Bakos Ildikó elnökasszonnyal, a Joskar-Ola Alapítvány elnökével átadtunk három magaságyást a Barátság utcai idősek klubjának. Az idősek klubjának a vezetője keresett meg engem azzal, hogy az idősek szélesebb körű időtöltése érdekében segítségemet kéri, mert magaságyásokat szeretnének gondozni, fűszernövényekkel, virágokkal és ebben a Joskar-Ola Alapítvány segített nekik, hogy vásárolt három magaságyást, ezt hamarosan be fogják ültetni és majd megnézzük a végeredményt is. Önkéntes szemétszedés történt a választókörzetemben, én szerveztem. Körülbelül 15-en voltunk és a tapasztalat az volt, hogy nagyon tiszta a lakótelep és nagyon szépen köszönöm az önkormányzati cégek munkatársainak a munkáját. Nagyon kevés szemetet sikerült összeszednünk, a zsákoknak a nagy részét tobozokkal töltöttük meg. Személyesen járom végig a választókörzetemet, most 2000 kopogtatás felett járok és néhány érdekes tapasztalat ezzel kapcsolatban. A lépcsőházak, társasházak körülbelül 25-30%-a már albérlet a választókörzetemben, de van olyan társasház, ahol ez 40%-ot is elér. Nagyon sok nyugdíjas él 100 ezer forint nyugdíj alatt, megdöbbentő ez számomra, mert el sem tudom képzelni, hogy tudnak ennyi pénzből megélni. Nagyon sok nyugdíjas él mélyszegénységben – összevonnám - nagyon sok nyugdíjas él albérletben. Legtöbbször ott sírnak, zokognak az ajtóban, hogy a 180 ezer forint nyugdíjból 130 ezer forint elmegy a lakhatásra és 20-án már nincs mit enniük. Több esetben kellett intézkednem és a Pálos Károly Családsegítő segítségét kérni ez ügyben. Ez egy nagyon jó tapasztalat és sajnos nyílik az egzisztenciális olló, ami azt jelenti, hogy egyre több a szegénységben élő és azt többször megjegyezték, hogy a szombathelyi önkormányzatnak a szociális hálója nagyon kiterjedt és adunk bérleti díj támogatást, tudunk adni települési támogatást, nagyon sok mindent ingyen osztottunk az utóbbi időben. Ezeket mind igénybe is veszik. A hétfői Bűnmegelőzési, Közbiztonsági és Közrendvédelmi Bizottság ülésén is elmondtam, hogy írásban küldtem gratulációt Dr. Pilisi Gábor főkapitány úrnak a dandártábornoki kinevezésével kapcsolatban, természetesen bizottságunk nevében is. Itt is szeretnék neki gratulálni. Az idei évben egy fokozottabb rendőri jelenlétet tapasztalhatunk Szombathely közútjain, kiszűrve ezzel renitens közlekedési szabályszegőket. Nagyon hatékonyan dolgoznak ugyanis, a bizottsági ülésen elhangzott, hogy a tagolt számokat megduplázta a rendőrség az indikatív eljárásokat tekintve. Ezt az aktívitást és hatékonyságot meg is köszöntem kapitány asszonynak. Ami még érdekes itt Szombathelyen, hogy az utóbbi időben nagyon sok gázolás történt gyalogosátkelőhelyeken, ezért szeretném kérni jegyző urat, bár most nincs itt, de személyesen is mondom majd neki, hogy szeretném kérni, hogy a Közterület-felügyelet bevonásával vizsgáljuk meg Szombathelyen az összes gyalogátkelőhelyet, hogy biztonságosabbá téve ezeket szükséges-e bármilyen beavatkozás. Ezt az elmúlt években indítottam el, ebbe bevontuk a SZOMPARK Kft munkatársait, mert nagyon sok esetben a fák belógnak a közvilágítás alá és nem kap megfelelő fényt a gyalogátkelőhely. Szeretném, ha azt is meg tudnák vizsgálni tudom, hogy pályázatra várunk okos zebrákat illetően, de szeretném, ha megvizsgálnánk azt is, hogy tudjuk-e alkalmazni a gyalogátkelőhelyeknél a piros-fehér színű jelzést. Köszönöm szépen polgármester úr.

**Dr. Nemény András polgármester:** Köszönöm szépen. Így kell jó gazdaként nézni a várost, ahogyan az elnök úr egyben a környezetvédelmet is és biztonságot is. Megadom a szót a másik oldalról Sátory Károly képviselőnek.

**Sátory Károly városi képviselő:** Csak egy mondat, amit szeretnék elmondani Putz Attilának. Feszegette a pedagógus béremelés kérdését. A kormány ellenzéki köreiben ez most nem egy népszerű téma, mert valóban az óvodapedagógusok is egy olyan mérvű béremelést kaptak, ami az elmúlt időszakban sok-sok évre visszamenőleg példátlan. Ha megfigyeljük - nem az ellenzék által gerjesztett hangulatot, hanem úgy általában - a pedagógusok reakcióját, valóban azt láthatjuk, hogy hozzájutott a pedagógusok nagy többsége ehhez a béremeléshez és teljesen korrektül levezényelték az intézmények a béremelést. Putz Attila kár, hogy nincs itt. Kérdezi, hogy nálunk ez megtörtént-e. Mondom képviselő úrnak, hogy megtörtént, méghozzá semmiféle extra nincsen az egyházi iskoláknál. Megkérdeztük, hogyan csinálja ezt a KLIK, a tankerület és teljesen ugyanazzal a módszerrel, ahogy a város összes pedagógusa, illetve a tankerület összes pedagógusa, teljesen ugyanazzal a módszerrel kiszámoltuk mi is az összeget. Semmiféle varázslat nincs, mindenki elégedett, mindenki megkapta. Csodálom, hogy az óvodapedagógusok nem jutottak hozzá megfelelő módon, de nem szeretném előhozni újra ezt a témát, ezt önök nyilván már le fogják levelezni, meg fogják beszélni. Nálunk az óvodába is jutott az óvodapedagógusoknak is.

**Dr. Nemény András polgármester:** Köszönöm szépen. Nálunk is jutott csak nem annyi érkezett, mint amennyi volt az ígéret és ez feltűnt az óvónőknek, mert ők is néznek híreket, ennyi történt, meg nekünk is feltűnt, ezért próbáltunk ennek a dolognak utána menni. Úgy fogalmazott a képviselő, hogy a pedagógusok nagy része megkapta a béremelést ez szó szerint, mert ide fölírtam. A nagy része az nem az egésze.

**Mikrofon nélkül Sátory Károly városi képviselő:** A 32% megvolt, amit a kormány utalt.

**Dr. Nemény András polgármester:** A tanárpedagógusok nem tartoznak hozzánk, ezt nem tudjuk megmondani. Nem is tisztem ebben állást foglalni. Azért az iskoláknak van sok gondja a KLIK-kel, fordulnak hozzánk többletforrásért és nagyon sok probléma van. Ezt biztos látja a képviselő úr is a KLIK által fenntartott iskolákban. Az igazgató rohangászik ide-oda tüzet oltani folyamatosan, én ezt látom, ez történik. Ettől függetlenül én azok közé tartozok, akik nagyon örülnek, hogy kaptak a pedagógusok béremelést, nagyon megérdemelték, hogy kapták ezt és örülünk, hogy a kormány is így gondolta, hogy most már itt az ideje, hogy kapjanak. Én magam voltam az, aki a Megyei Jogú Városok Szövetségénél megszavaztam és megszavaztattam mindenkivel, hogy az európai Uniós forrásokat azért is kell hazahozni, hogy a pedagógusoknak a bérét, ha már a kormány ebből akarja fedezni, akkor minél gyorsabban ki lehessen fizetni. Ezek a dolgok itt összeértek. Megadom a szót Bokányi Adrienn elnök asszonynak.

**Bokányi Adrienn, a Gazdasági és Jogi Bizottság elnöke, tanácsnok:** Köszönöm a szót. Tisztelt Polgármester Úr! Tisztelt Képviselőtársaim! Melega Miklós szerint a fejlesztéseink kampányszagúak, én ezt úgy fogalmaznám, hogy tesszük a dolgunkat, amivel a választók megbíztak minket és amit önök elmulasztottak 9 év alatt, hiszen lett volna rá bőven idejük, ha nem is pont képviselő úrnak, mert nem volt bent akkor a Közgyűlésben, de többen is vannak itt olyanok, akik viszont igen. A 2-es számú választókertületben, melynek a gondozásával és fejlesztésével engem a választók megbíztak 2019-ben, az gyakorlatilag jelenleg élénk fejlesztéseket tapasztal, köszönhetően az ez évi költségvetési, illetve a tavalyi költségvetési döntéseinknek. A Stromfeld lakótelepen éppen zajlik a parkolóépítésnek, parkolófejlesztéseknek a második üteme, ez 6+6 azaz 12 darab parkolóhelyet jelent, ebből 6 elkészül már pont a mai nap folyamán, a következő 6 pedig az elkövetkező 1,5 hétben fog elkészülni és lesz ezt követően birtokba vehető az ott élő lakók számára. Ezzel összesen a 1,5 évvel ezelőtt elkészült 13 parkolóhellyel 25 parkolóhelyet létesítettünk ebben a 4,5 évben a Stromfeld lakótelepen, valamint további nagyjából 10 parkolóhelyet szabadítottunk fel a Lidl parkolók végében lévő kisebb parkolóban, ami összesen 35 parkolóhelyet jelent. Ez természetesen nem fogja megoldani a lakótelep összes parkolási problémáját, de úgy gondolom, hogy egy érezhető pozitív változást már mindenképpen hoz az ott lakók életében. Az Éhen Gyula téren is zajlik a parkolófejlesztés egy parkoló építéssel, illetve átépítéssel, áttervezéssel, amelynek köszönhetően a Snapi eszpresszó előtt 14 új parkolóhely létesül. Ezeknek az elkészülése az időjárás függvényében az elkövetkező kettő hétben várható. Ezen kívül egy nagyon örömteli és új fejleményről, hírről is be tudok számolni. Ez az, hogy a MÁV Rendelőintézettel szembeni saroktelken, ahol egy balesetveszélyes épület tavaly év végén lebontásra került, előzetes számításaink szerint egy antigoritos feltöltéssel nagyjából 30 parkolóhelyet fogunk tudni létesíteni. Nagy segítséget fog jelenteni az ott élőknek és a MÁV rendelőintézetbe érkezőknek egyaránt. Látom Dr. Takátsné Dr. Tenki Mária bólogatását is, úgy gondolom, hogy ezt mindannyian elismerjük, hogy ez egy nagyon fontos fejlesztés, ami sokat fog segíteni a környék parkolási helyzetén. Azt is szeretném hangsúlyozni, hogy ezzel közel 70 parkolóhely létesül a 2-es számú egyéni választókerületben, csak reflektálva, ahogy Melega Miklós képviselő úr kiemelte, hogy nem haladunk szerinte megfelelően az 1000 parkolóhely kialakításával. Úgy tudjuk ezeket kiépíteni, kialakítani, hogy fáktól sem kell megszabadulnunk, mindösszesen az Éhen Gyula téren egyetlenegy beteg és amúgy is kivágásra szoruló fát kellett eltávolítani, azon kívül fákhoz nem kell hozzányúlni ezen parkolóépítések során, sőt mi több, fákat fogunk telepíteni, az Éhen Gyula téren például 4 darabot az egy beteg fa eltávolításáért cserébe. Jó hír még az, hogy a Bocskai körúton is haladunk a munkálatokkal, halad a munkálatokkal a kivitelező. Jelenleg a szegélykövezési munkálatok zajlanak kisebb útszűkület mellett. A kivitelezőnek a kifejezett kérése az volt, hogy a Vasivíz munkálatai során kialakított forgalmi rend, illetve korlátozások megtartása mellett, kisebb forgalom mellett tudjanak dolgozni. Az azt jelenti, hogy várhatóan április végére akár el is tudnak készülni, május vége helyett egy hónappal korábban a jelenlegi forgalmi rend fenntartása miatt az útépítési munkálatokkal. Az azt fogja jelenteni, hogy várhatóan április közepe környékén 2-3 napra teljes lezárást kell napközben alkalmazni a marás idejére, míg április végén pedig szintén 2-3 napos teljes lezárást napközbeni időszakra az aszfaltozás idejére. Ezt követően a Semmelweis kereszteződéstől egészen a Neumann körforgalomig tud megújulni teljes egészében a Bocskai körút, amit úgy gondolok, hogy az egyik legrosszabb állapotban lévő útfelület volt a városban. Még egy pozitív hírről be tudok számolni, elindult a tervezési folyamat a Söptei, Lovas utat, illetve a 11-es Huszár utat összekötő út és járda tekintetében is. Csak egy mondat és be is fogom fejezni. A nyáron el fognak tudni indulni ezek a munkálatok is és ezek magukban fogják foglalni azt is, hogy az olyan régóta szükséges gyalogátkelőhely a Lovas utca elején el tudjon készülni, ami egyébként a korábbi ciklusok folyamán megtervezésre került, de valamiért hagyva lett, hogy ezek a tervek akkor lejárjanak, de most mi most ezt az ígéretet is fogjuk tudni teljesíteni a lakók felé, ami úgy gondolom, hogy közlekedés biztonsági szempontból nagyon sokat fog segíteni az ott élőknek. Köszönöm szépen.

**Dr. Nemény András polgármester:** Köszönöm. Most Melega képviselő úrra nézek, szerintem ebből az egy körzetből is látszik, hogy mennyi minden történt és történik a városban. Amikor meg azt mondják, hogy miért most újítjuk fel az utakat, most van rá forrás. A költségvetés az transzparens és látszik, másrészt meg most kell, mert most lehet sokkal több utat felújítani ugyanannyi pénzért. Amikor bejönnek az Uniós források és egyszerre azt már megtapasztaltuk, hirtelen minden kivitelezőnél kapacitás problémák fognak jelentkezni, mert sokkal magasabb áron fogják elvállalni a munkát, akkor ugyanebből a pénzből fele annyi utat tudnánk megcsinálni. Ez egy olyan kegyelmi pillanat, amit aki nem használ ki, az óriási hibát vét, ha pedig már így csináljuk, minél gyorsabban csináljuk, mert akkor a tavasz folyamán készülne el, hogy egész évben tudják használni az emberek. Ennyire egyszerű ez a történet. Megadom a szót Ágh Ernő képviselő úrnak.

**Ágh Ernő városi képviselő:** Tisztelt Polgármester Úr! Tisztelt Közgyűlés! Akik az előző ciklusban nem voltak itt, azok talán nem is emlékeznek arra, hogy a város azért egy adóságkonszolidációban részesült. Az az adóságteher, ha jelenleg fennállna, nagyon nehéz lenne önöknek alkalmazottaknak a fizetése. Lényegesen jobb a költségvetési helyzet „hál Istennek” azért azt tegyük hozzá a tisztánlátás végett, 18 milliárd forint adóság tűnt el. Azért ezt szerettem volna megjegyezni. Én örülök, hogy alpolgármester úr elmondta, hogy ezt a 3 utcát sikerült felújítani, de állami pénzből a Szent Quirin útnak a maradványpénzéből lett megcsinálva és örülök neki, hogy tudtunk segíteni. Az nem városi pénz, hanem kormányzati pénz.

**Mikrofon nélkül Dr. Horváth Attila alpolgármester:** Az uniós pénz.

*mikrofon nélkül többen besszélnek*

**Ágh Ernő városi képviselő:** Jó, de azt mi hoztuk ide. Bocsánatot kérek. Azért a tisztánlátás kedvéért. Mindenki itt elmondta, hogy a fogadóórájukon mennyi panasszal jönnek. Én is ezt folytatnám. Ott hagytam abba, hogy az infrastrukturális hiányosságokkal kapcsolatban jönnek a panaszok. Ezt fogom egy csokorba kötni és elküldeni. Nem olyan lehetetlen nagy dolgokról van szó, a csapadékvíz elvezetés a lakóházakat veszélyezteti, ezt meg kell oldani. Egy járdaszakaszt felújítani, a kockalapot a helyére tenni, mert szintkülönbségek vannak. Azt mondtam és polgármester úr tetszik emlékezi rá, hogy a költségvetésbe kötelező feladatainkra több pénzt fordítsunk. Én ezt hiányoltam a költségvetésben, hogy ezekre több pénz kerüljön, ami nem kötelező feladat, azt hagyjuk már el, mert elsősorban nekünk ez a faladatunk, ezt kérik tőlünk a város lakossága. Itt van az identitást erősító programunk, szépen elindul, amivel akkoriban nem értettem, hogy akkora összeget, 30 millió forintot ráköltünk. Most tele van a város plakátolva, hogy mi szombathelyiek vagyunk óriásplakáton, falakon, buszmegállókon, buszokon. Erre mi szükség képviselő úr? Ők szombathelyiek, ők tudják, hogy szombathelyiek, ezt nem kell ekkora pénzzel erősíteni. Ugyanakkor a másik oldalon meg nem jut forrás ezekre a kötelező feladatokra. A temető buszmegállójával kapcsolatban. Talán Putz Attila a tanúm rá, hogy a Piacon megállítottak, de a fogadóórámon is jelezték, hogy szégyenteljes ez a buszváró, ami van. A temetőnek az előterét szépen megcsináltuk, ott a körforgalom csatlakozása a Szent Quirin úton, de az a buszmegálló a városnak a szégyenfoltja, ha lesz egy felújítás, akkor erre gondoljunk. A másik, a Jáki útiak itt voltak a közmeghallgatáson és panaszt tettek bizonyos kérdésekben. Én arra kérném a városvezetést, hogy írásban adjunk választ rá, mert nyilván a vizsgálatok most már megtörténtek, hogy ezekre a program kérdésekre tisztán lássanak, mit sikerült megoldani. KISZ lakótelepen is egy-két padot kérnek. Nem lehetetlen feladat, ha képviselői keretem lenne, nyilván tudnék segíteni, de azt hiszem, a város költségvetésbe ez belefér. Még egy dolgot szeretnék elmondani és befejezem. Petőfi telep vonatkozásában 100 méteres szakaszról van szó, Petőfi telepnek a Fő utcája. Ott a temetővel szemben ott van egy szakasz, ami egyrészt elmaradt, mert a buszfordulóig már korábban meg lett csinálva a mi időszakunkban, a lakótelepre bevezető rész lett megcsinálva, ez a köztes szakasz egy száz méter, valami módon segítsünk az ott lakóknak. Köszönöm szépen.

**Dr. Nemény András polgármester:** Köszönöm szépen képviselő úr. Aztán nehogy az a vád érjen minket, ha megcsináljuk, hogy kampányszagú a dolog, Melega képviselő úr azt fogja mondani, hogy ne most csináljuk meg, hanem később, mert a választások miatt van. Beszéljék meg egymás közt az időpontot és akkor visszatérhetünk rá. A képviselő úr logikája alapján az uniós források idehozatalát akkor most lehet köszönni nekünk, hogy 13,5 milliárd forintot ebben az uniós ciklusban idehoztunk és azt fogjuk költeni a következő időszakban. Abból az következik, hogy azt önök hozták, akkor ezt mi hoztuk, akkor 13,5 milliárd forintot ez a városvezetés ide hozott és ebből ahogyan mondtuk, 8,2 milliárd forintot fogunk elkölteni a következő évben. Egyébként jó hírem van, mert minden rendben van vele és most el fog indulni az a rész, amelyik a látszó rész lesz. A következő évek erről az útfelújításról fognak szólni, minden akadály elhárul ez elől. Akkor köszönjük a dicsértet, hogy idehoztuk ezt a pénzt. Az identitás kérdést együtt szavaztuk meg, hogy legyenek ilyen identitást segítő dolgok. Itt közösen szavaztuk meg, akkor a Fidesz frakció is megszavazta egy kérés volt, hogy kerüljön ki az elektronikus média, ez kikerült. Utána megszavaztuk közösen, akkor most ne kérjék számon rajtunk, hogy azt csináljuk, amit megbeszéltünk és letettük az asztalra. Én azt gondolom, hogy a szombathelyiek olvashatnak egy identitás erősítő vizuális képet, mondjuk a „Mindenki szombathelyi” az jó. A szombathelyiek persze tudják, hogy szombathelyiek, de ettől még a közösségerősítés azt jelenti, amikor önök kormánya, hogy a magyarok azok magyarok és az sem kerül kevés pénzbe, vagy a megyei lapon három oldalon keresztül vannak a kormányzati hirdetések hasonló tartalommal, vagy még mással, akkor nem nagyon hallom, hogy esetleg a képviselő úr nehezményezné, hogy hiszen úgyis tudjuk, hogy kik vagyunk, akkor most miért szerepel mindez itt. Én azt gondolom, hogy a saját identitásunk az a saját identitásunk, szerintem sokkal szívesebben látnak a szombathelyiek ilyen típusú plakátokat, mint mindenféle negatív plakátokat. Szerintem ez egy jó irány, ha ezek vannak kinn, akkor nincs tere és helye negatív plakátoknak, amiket a pártok tesznek ki. Szerintem ebben az időszakban ez ideális, ez közösségünket és a közös munkánkat minősíti. Közösen döntöttünk róla, mínusz Ágh Ernő. Most mondja alpolgármester úr, hogy képviselő úr is megszavazta, az igazi ellenálló Lendvai Ferenc, aki nem szavazta meg, mert ő érezte, hogy ez probléma is lehet. Megadom a szót Németh Ákos tanácsnok úrnak.

**Németh Ákos városi képviselő, tanácsnok:** Köszönöm a szót. Tisztelt Polgármester Úr! Tisztelt Közgyűlés! Ha már EU-s források és pedagógus béremelés, én azt gondolom, hogy így van, nagyon helyes és dicséretre méltó, hogy végre megkapták a pedagógusok a nekik járó béremelést. Nekem egy kicsit furcsa, hogy a kormány sokszor elmondta, hogy akkor tudja megtenni, ha az EU-s források megérkeznek, hogy saját erőből ezt nem sikerült megvalósítani, de a lényeg, hogy megkapták. Képviselőtársam azt mondja, hogy nem kötelező feladatokat meg kéne szüntetni. A közösségi közlekedés nem kötelező, sport támogatások: itt vannak olyan nem kötelező feladatok, amit én azt gondolok, hogy semmiképpen nem lehet megszüntetni. Megnéztem gyorsan az MTVA 142 milliárd forintot kap ebben az évben, egy kicsit ízlelgessük. Szerintem az iparűzési adónk olyan 10 milliárd nagyságrendben van, tehát 14 évig gyűjtögetünk mi erre, amit az MTVA egyetlenegy évben fel él. 2800 fát osztottunk ki, illetve jövő héten kerül kiosztásra a szombathelyieknek. Ebből is látszik, hogy a szombathelyiek zölden gondolkodnak, szeretnek fát ültetni és köszönjük nekik, hiszen ez az egész közösségnek a javát szolgálja. Az elmúlt héten volt a víz világnapja és ahogy Kelemen Krisztián képviselőtársam is elmondta, több szemétszedés is volt a városban. Itt szeretném felhívni a figyelmet arra, hogy az illegális hulladékkal és a szeméttel nem csak az a probléma, hogy egyszerűen ronda, hanem rengeteg káros anyag oldódik ki belőle. Ezek a káros anyagok mérgezik a talajt, mérgezik az ivóvíz bázisunkat, a flórát és faunát. Először is mindenkit arra bíztatok, hogy ne szemeteljen, de vannak olyan polgártársaink, akik után kénytelenek vagyunk összeszedni, mert nem fogadják meg ezt a jó tanácsot és azt meg is tudjuk tenni, hiszen április 22-én kezdődik a föld napján a „Te Szedd” mozgalom, akkor megint egy nagyszabású szemétszedési kampány indul. Bíztatok mindenkit arra, hogy csatlakozzon. A körzettel kapcsolatban azt tudom elmondani, hogy nagyon várjuk a Csaba út és a Rumi út felújítását. A KISZ Százhold városrészen élők rengeteget használják ezt a két utat és azt gondolom, hogy ez megint nagyon komoly előrelépés lesz ott a környék úthálózata minőségének a javításában. Ha már környezetvédelem, a múlt hónapban derült talán ki, hogy Gödön az akkumulátorgyárból 2021-es évben 81 tonna oldószer került a levegőbe, ami kifejezetten magzatkárosító hatású. Látjuk, hogy ezek az akkumulátorgyárak nem igazán az európai környezetvédelmi sztenderdnek megfelelően működnek. Ezért is aggasztó, hogy itt a Horváth Gábor képviselőtársam egy beszélgetésen úgy nyilatkozott egész pontosan, hogy nem elhessegetni kell azokat a cégeket, akik ide akarnak jönni, hanem támogatni őket, hogy hosszútávon is letelepedjenek. Én úgy gondolom, hogy az egyetlen olyan cég, akit elhessegettünk, az az akkumulátorgyár volt. Nagyon remélem, hogy Horváth Gábor nem arra gondol, hogy itt akkumulátorgyárakat kéne becsalogatni Szombathelyre. Járom a körzetemet és azt kell mondanom, hogy a körzetemben élőknek a 95%-a az nem támogatja az akkumulátorgyárak betelepítését Szombathelyre. Köszönöm szépen.

**Dr. Nemény András polgármester:** Dr. Takátsné Dr. Tenki Mária képviselő asszony.

**Dr. Takátsné Dr. Tenki Mária városi képviselő:** Tisztelt Polgármester Úr! Tisztelt Közgyűlés! Megvalósult az Evangélikus Egyház közreműködésével az a városunkban, hogy a Falco által megvásárolt terület ellenértékéből az Evangélikus Egyház megépített egy olyan épületrészt, amellyel az idős gondozásunk meglévő rendszerét át tudtuk helyezni a hajléktalanok tekintetében és a meglévő idősgondozásunknak, a bentlakásos idősgondozásunknak a létszámával azonos mértékű helyeket alakítottak ki. A Falco által biztosított pénzt átengedtük az Evangélikusoknak, de a létszám, ami ott elhelyezésre került, a meglévő idősgondozásunk létszáma eggyel sem több, csak a meglévő idősgondozásunknak a létszámát vállalták föl az Evangélikus Ottnon, a hajléktalan ellátásban is és az idősgondozásban is. Remélem jegyző úr ezt erősítette most meg. Egy számmal sem többet, mint ami már 2019 augusztusban meglévő időgondozás belső otthonunk volt, azt oldottuk meg ebből a pénzeszközből. Kérdezném, 180 férőhelyet ígértek a kampány során, a 180 férőhely az a Welther Károly 4-ben és a Nádasdy 17-nek az összevonásával, átjárhatóságával részben időseknek lakások kialakítása, részben 2-5 fős önálló fürdőszobás, WC-és lakóegységek kialakításával. Önkormányzati szolgáltatást ígértek polgármester úr, 2019 augusztusban bemutatták az erre vonatkozó terveket. Hogy áll ez a helyzet? Kong a Welther 4, az időseknek szüksége van rá, hiszen ebben a választási ciklusban nemcsak a lakosságunk fogyott, hanem jelentős mértékben Szombathely elöregedett még több idős ember van, még nagyobb szükség lenne arra, hogy az idősgondozásban tovább lépjünk. Polgármester úr kérdezem, a 180 fős programjukban mikor láthatjuk a terveket mi is? A választási ciklusban nem mutatták be, csak a kampányban mutatták be, 2019 augusztusban sajtótájékoztatót is tartottak. Hogy áll ez a projekt? Köszönöm.

**Dr. Nemény András polgármester:** Czeglédy Csaba ügyrendi.

**Dr. Czeglédy Csaba, a Szociális és Lakás Bizottság elnöke (ügyrendi hozzászólás):** Köszönöm szépen polgármester úr. Tisztelt Közgyűlés! Képviselő asszony az elmúlt években valószínűleg nem figyelt pontosan vagy most kampányízű hozzászólást tett. Ugyanis az eredeti terveket már meghaladta a gondolkodás. Én hívtam fel arra a figyelmet, hogy az önkormányzati tulajdonban lévő több tucat családnak lakhatást biztosító Nádasdy utcai ingatlan, ami most már a fejlesztését érintené, ennek a nyugdíjasháznak az építése akadályozná. Az a döntés és a városvezetés már évekkel ezelőtt kialakította azt az álláspontot, hogy azt a fejlesztést pont azért, mivel én magam is tiltakoztam az ellen, hogy a Nádasdy utcában lévő ingatlan terhére bármilyen beruházás megtörténjen, ezért ezt a városvezetés szerencsére felülvizsgálta. Ha valakit hibáztatni akar a képviselő asszony, akkor engem hibáztasson. Az önkormányzati bérlőket védtem és a városvezetés arra az álláspontra jutott, hogy más projektet fog erre kidolgozni. Ezt tartottam fontosnak elmondani.

**Dr. Nemény András polgármester:** Köszönöm szépen. Én is válaszolok. Ez a városvezetés volt az - ha figyelmét megkapom azt megköszönöm -, aki képes volt az Evangélikus Egyházzal együttműködni, ami önöknek nem sikerült. Mi meg tudtuk ezt tenni. Azért volt erre szükség, mert nem fordítottak kelő figyelmet arra. Képviselő asszony figyel? Akkor teljesen értelmetlenül beszélek önnek. Akkor várom a figyelmét. Köszönöm. A lényeg az, hogy a Pozsony úti idősek otthonában ideiglenes működési engedély volt, ami egy éven belül megszűnt volna. A körülmények is rosszak voltak, engedély sem volt. Így kaptuk meg önöktől, örököltük meg ezt a rendszert. A másik, a Kolozsvár úti idősotthonban pedig méltatlan körülmények voltak. Beengedtük a sajtót és megnézték, változtatni kellett rajta. Két méltatlan körülmények közötti hely volt amúgy kiváló szakmai munkával, az ott dolgozókkal tényleg semmi sem volt, csak a külső körülmények nem voltak jók. Ráadásul nem is lehetett volna tovább folytatni. Ezt sikerült megmentenünk az Evangélikus Egyházzal együttműködésben. Még az sem igaz, amit mondott, hogy nem bővült a férőhely, mert több lett időseknek a férőhelye tételesen 17-ről 20-ra nőtt.

**Mikrofon nélkül Dr. Takátsné Dr. Tenki Mária városi képviselő:** De hol a 180?

**Dr. Nemény András polgármester:** Több nyugalmat kérnék. Így az utolsó hónapokban szerintem csak nyugodtan, kedvesen mosolyogva. Ez egy óriási költséget igénylő dolog, az idősek otthonának a változtatása minden városban és sajnos ebben állami támogatás nélkül nem nagyon lehet lépni. Az Egyházakkal is fölvettük a kapcsolatot, katolikus egyházzal is próbálkozunk. Nem tudom, föltűnt-e önnek, hogy az összes állami beruházást leállították, a meglévőket is, amit már megígértek, vagy amit elkezdtek. Ebből volt a téma a körforgalom kapcsán, hogy a Hende Csabának ki kellett állni, hogy olyan időket élünk, amikor nem lehet ezt megcsinálni. Miről beszélünk? Az összes területen tudtuk tartani a frontot, itt megvolt a kármentés, sőt még annál több is, mert jobb körülmények közé tettük és nyilván szeretnénk majd az egészet folytatni és bővíteni. Van ilyen elképzelésünk, de ebben a ciklusban ez egészen egyszerűen nem volt lehetséges. Ezeket a törekvéseket egyéltalán nem adjuk föl és tárgyalásban is vagyunk akár egyházakkal is, amiben nem szeretnék elébe menni ennek a történetnek. Ahogyan sikerült az Evangélikus Egyházzal úgy még ennek lehetnek további vetülete is. Láthatóan a mostani kormányzat az egyházakon keresztül nyújt nagyobb támogatást. Ezzel éltünk, ezzel a lehetőséggel, mert ha egy új helyen akarunk valamit csinálni, akkor kell a férőhely, meg kell hozzá a működési támogatás a kormányzat részéről. Ezt a fenntartónak adják meg. Az Evangélikus Egyház el tudta érni, hogy kapjanak ilyen támogatást. A tárgyalásokat magunk menedzseltük le, itt ültünk a Falco-val, az Evangélikus Egyházzal és mi magunk is itt voltunk. Ez egy sikertörténet valójában, amibe, ha képviselőasszony belegondol, megköszönhetné, mert önöknek nem sikerült ezt megcsinálni. Ez a nagy harci helyzet. Czeglédy Csabának adom meg ügyrendben a szót.

**Dr. Czeglédy Csaba, a Szociális és Lakás Bizottság elnöke (ügyrendi hozzászólás):** Köszönöm szépen polgármester úr. Tisztelt Közgyűlés! Én azért próbálok kellően higgadt maradni ebben a kérdésben. Az a Gyebrovszki János, akitől ön még életében, de már a halálát követően sem kért bocsánatot, hiszen itt bűncselekménnyel gyanúsította meg ebben a Közgyűlési teremben. Önben annyi becsület nem volt, hogy tőle még a halálát követően is bocsánatot kérjen. Ez a Gyebrovszki János sokat tett azért, hiába forgatja a fejét képviselő asszony szégyellje magát amiatt most is még, amit anno tett a Gyebrovszki János kapcsán. Gyebrovszki János és jómagam Kiss Péternél közbenjárva - nyilván Nemény Andrásnak is volt akkor hozzá köze, - úgymond megszereztük a városunknak a Bagolyvár fölötti területet, ez 2007 vagy 2008-as év. Majd 2010-től követően önök vezeték két cikluson keresztül a várost úgy, hogy egyértelmű konszenzus volt közöttünk abban, hogy az idősek otthonának vagy a nyugdíjasház mindig keverem ezeknek a nevét a második üteme megvalósuljon ott a Bagolyvári területen. Ön most itt kérdezi meg felszólítja a városvezetést, én meg hadd mondjam képviselő asszony, hogy ön gyakorlatilag semmit nem csinált abban a dologban 9 éven keresztül. Hol van a nyugdíjasház megépítésének a második üteme a Bagolyvár fölötti területen? Sajnos 2010-et követően nekünk nem volt ehetőségünk ezt a fejlesztést megcsinálni. Önök pedig 9 éven keresztül csesztek rá. Képviselő asszony akkor lett volna ilyen harcias, amikor a kormányrúd az önök kezében volt.

**Dr. Nemény András polgármester:** Köszönöm szépen elnök úrnak. Hozzá tenném, hogy milyen körülmények között voltak az idősek az önök idejében a Pozsonyi úton. Akkor el tudom mondani, hogy egy szobában 6-an voltak, egy főre 4m2 jutott a törvényi 6 m2 képest kevesebb, nem volt nemenkénti fürdő, nem volt látogatói WC, nem volt betegszoba. Ezek voltak azok a körülmények, amiket önök biztosítottak. Mi ehhez képest sokkal jobb körülményeket biztosítottunk. Szerintem nagyon csöndbe maradnék az ön helyében és nagyon szégyelleném magam azért, hogy azokban az években, amikor sok pénze volt az önkormányzatnak, így sikerült az idősekhez hozzáállniuk. Megadom a szót, hát őszintén szólva Kecskés Lászlónak már volt két hozzászólása. Jó akkor megadom a szót egy második hozzászólásra.

**Dr. Kecskés László, az Egészségügyi Szakmai Bizottság elnöke:** Tisztelt Polgármester Úr! Tisztelt Közgyűlés! Szeretnék a Városüzemeltetési Osztályhoz fordulni és szeretnék a Városstratégiai Bizottság elnökéhez is fordulni, Tóth Kálmánhoz. A Márton Áron utcának a fel nem újított részére kérnek az ottani lakosok egy 10 tonnás súlykorlátozó táblát. Aminek egyszerűen az az oka, hogy a platón zajló építkezésekre előszeretettel az egyébként is kritikus állapotú utat használják a nehéz gépjárművek. Ahelyett, hogy a Síp utcán közlekednének, mert az lenne a feladatuk. Ezt mindenképp indokoltnak tartom. Szeretném én is elmondani, hogy mindig azt halljuk, hogy 9 évig nem csináltuk meg. 2016-ban lett a konszolidáció. 2017-ben és 2018-ban tudtunk valamit csinálni, 2019-ben szerettük volna, de a lehetőséget átvették és nem tudtuk megcsinálni. Tulajdonképpen két jó évünk volt. Szeretném elmondani, amikor Tóth Kálmán azt veti a szemünkre, hogy mi semmit sem csináltunk, hallgassunk. Elmondanám, hogy csak az én körzetemben ez alatt az idő alatt 7 utcát újítottunk meg. Előkészítettük a Városliget projektet, a Csónakázó-tó felújítása ez mind a körzetben van, kerékpárút a Jókai park utcában. Azt gondolom, hogy azért önök talán összesen nem csináltak meg a 14 körzetben annyit, mint abban az egyetlen körzetben, ami megtörtént. Akkor nem beszéltem a másik 13 körzetben megtörtént beruházásokról. Én azt mondanám, hogyha ilyen összehasonlításokat szeretnének tenni, rosszul jönnek ki belőle. Inkább ne tegyék, én ezt az objektív valóságot szeretném önök elé bocsájtani. Alpolgármester úrnak annyit válaszolnék, hogy nem csináltuk meg a forgalomlassítót. Miért nem csináltuk meg? Azért, mert 2019-ben, amikor ez szóba került, akkor Ipkovich polgármester úr ezt fékezte, azt mondta, hogy olyan jó a Kárpáti Kelemen utca, gyorsan lehet rajta haladni. Majd nekem 2021-ig tartott ez a munka, hogy egyáltalán megterveztessem, akkor már önök voltak hatalmon, azóta nem történt meg. Ezek az objektív dolgok, amiket szerintem tisztába kell tenni. Köszönöm szépen.

**Dr. Nemény András polgármester:** Köszönöm szépen. Objektív dolog majd a választás eredménye lesz, ahogy 2019-ben is megvolt. Önt például újraválasztották, de elég sok képviselőjüket nem, tehát a választók másképp ítélték meg ezeket a dolgokat. A konszolidációról szeretném mondani a képviselő úrnak, hogy az 2010-ben volt. Hát 2010-ben indult a ciklus, ugye nem 2016-ban. Több év eltelt akkor a kettő között. Ráadásul a konszolidációt, arról már sokszor lefolytattunk vitákat, az adósságot elvitték és a forrásokat is utána, amiből az adósságot fizettük. Ez egy ilyen működő dolog volt, de én nem akarok ennél jobban belemenni, mert oly sokszor megbeszéltük már mindezt. A mostani ciklusban nem tudom föltűnt-e, hogy lett egy körforgalom a körzetében és a teljes Emlékmű domb megújult és egy nagyon szép közöségi tér lett a sok év lepusztultság után. Majd figyelje a Kenderesi utcát a következő hetekben, mert az is teljesen új burkolatot fog kapni. Van változás ebben a ciklusban is. Örülök, ha együtt örül velünk mindennek. Szuhai Viktor még nem szólt, neki adom meg a szót.

**Szuhai Viktor városi képviselő, tanácsnok:** Köszönöm a szót! Tisztelt Polgármester Úr, Tisztelt Közgyűlés! Csak reflektálni szeretnék Kecskés képviselő úr hozzászólására, hogy valóban óriási probléma, ugye én is járom a körzetet és az oladi plató tényleg egy Bermuda-háromszög szinte, mert rengeteg problémával szembesülünk. Való igaz, hogy kérik, hozzám is eljött ez a kérés, hogy súlykorlátozó táblát tegyünk ki. Én futottam pár kört ezzel, de nyilván az osztály, illetve az illetékesek majd ezt meg fogják vizsgálni. Én is támogatnám ezt, meg támogatom is nyilvánvalóan, de ugye figyelembe kell venni azt is, hogy a Síp utca lakói, ugye ők is problémának élik azt, hogy a kamionok ott járnak, az az út sincs megoldva, az az út sincs lebetonozva, sőt egyáltalán szinte kialakítva sincs. Tehát ez is élő probléma. Éppen most voltam egy hete náluk és ott egy rögtönzött lakossági fórumon ez konkrétan elhangzott, hogy a kamionok fönt járnak. Tehát igazából pont ott vagyunk, hogy melyik ujjunkat harapjuk meg, mindegyik fáj. És arról nem beszélve, hogy igen, kitesszük a súlykorlátozó táblát, oké, de fönt építkezés zajlik. Tehát, hogyha beadják a kérelmet, hogy oda szállítanak, az önkormányzat meg kell, hogy adja azt, hogy bejárjanak. Ezenkívül azt is figyelembe kell venni, hogy ha van fönt egy olyan cég, akinek oda van bejelentve a telephelye, vagy a székhelye, és teherautókkal foglalkoznak, máris nem lehet kitenni csak úgy, hogy kivéve. Illetve van a cégben teherautó, csak úgy lehet kitenni a táblát, hogy kivéve célforgalom. Innentől kezdve megint érdekes a történet. De amúgy persze, támogatandó, de ezért igaz az, hogy ezt az osztálynak, illetve a szakembereknek nagyon meg kell vizsgálniuk, mert tényleg egy nagyon kényes dolog. Köszönöm szépen!

**Dr. Nemény András polgármester:** Köszönöm tanácsnok úrnak, igen, foglalkozunk a Síp utcával is, meg az egész történettel foglalkozunk, nagyon nehéz ügy, mert a kötelező feladatokon túl van ez, de ott is szombathelyiek élnek, megpróbálunk segíteni a magunk módján folyamatosan és ebben a garancia Szuhai Viktor. Kecskés László képviselő úrnak adom meg a szót.

**Dr. Kecskés László az Egészségügyi Szakmai Bizottság elnöke (ügyrendi hozzászólás):** Köszönöm a szót! Először is köszönöm képviselőtársamnak, hogy támogatja a kérést, egy picikét úgy voltam ezzel, mint a Mátyás király, hogy hoztam is, meg nem is valamit, mondtam is, meg nem is valamit. Azt tudomásul kell venni, hogy a Síp utcának az elkészítése nem önkormányzati feladat. Annak idején alpolgármester úr közbenjárásával sikerült kb. egy 200, vagy 300 méteres szakaszt kicsikarni tőlük a Homok utca felől, ami elkészült. Én többször kértem és bíztattam a városvezetést, hogy tegyenek meg ugyanilyen lobbi lépéseket, hogy befejeződjön az az utca. Egyébként azon a lekövezett utcán a tehergépjárművek simán el tudnak férni, az inkább a bicikliseknek, meg a személyautóknak jelenthet problémát. Én úgy gondolom, hogy a lakosoknak a kérése jogos. Mindamellett egy későbbi ciklusban annak az útnak a befejezésére, a Márton Áron utcának a tökéletes befejezésére is szükség lenne, mert az kritikus állapotú és lejtős utca, ami a csapadékvíz esetében óriási problémát jelent. Köszönöm szépen!

**Dr. Nemény András polgármester:** Köszönöm. Frakcióvezető úr volt kettő, de akkor frakcióvezetőként kap még egy hozzászólást.

**Illés Károly városi képviselő, frakcióvezető:** Köszönöm a szót polgármester úr! Tisztelt Közgyűlés! Hát egy-két dologra mindenképpen reagálnom kell, bár az arrogáns és valótlan állításokra, azokra nem szeretnék. Először is Putz Attila éppen kimegy, akkor még gyorsan meg tudja várni, ha már itt az egyesületek tekintetében ön szerint a Zanati Városrészért, vagy a Keleti Városrészért Egyesület nem civil, hát én meg azt mondom, hogy az ÉSZ!, ami nem civil egyesület, hiszen tudjuk nagyon jól, hogy MSZP-s, DK-s, LMP-s, Momentumos politikusok vannak mögötte, tehát ennyit a civilségről. Az uniós források kapcsán felmerült, és egyébként az óvodapedagógusok témába is belevág az, hogy az uniós források, akár a TOP-os források eddig nem érkeztek meg az országba, illetve a városnak, azért azt nagyon jól tudjuk, hogy kedves elvtársaiknak nagy szerepe van benn, és nagyon félő, az, ami a legutóbbi időben is történt, hogy én kimondom, hogy igenis…

**Mikrofon nélkül Dr. Horváth Attila alpolgármester:** Na?

*Nevetés*

**Illés Károly városi képviselő, frakcióvezető:** …igenis úgy gondolom, hogy hazaáruló módon akadályozzák ismét politikusok…

**Mikrofon nélkül Dr. Horváth Attila alpolgármester:** Kezdődik!

**Illés Károly városi képviselő, frakcióvezető:** …az Európai Parlamentben azt, hogy ezek a források Magyarországnak ide érkezzenek. Azzal együtt egyébként, hogy az a veszély is fennáll, hogy a pedagógusoknak eddig megítélt és megadott forrásokat még akár vissza is kelljen fizetni a kormánynak. Úgyhogy itt csak annyit, hogy beszéljenek már az elvtársaikkal, hogy ne tegyék ezt és ne saját országuk és állampolgáraik ellen lobbizzanak Brüsszelbe. És annyi minden elhangzott itt egyébként, érdekes, hogy itt 2024-ben 2010-re mutogatunk vissza, meg a 2010-2019 közötti ciklusra mutogatunk vissza. Hát sok-sok valótlan állítás hangzott el e tekintetben, teljesen véletlenül egyébként a mai nap itt velem volt a külső merev lemezem, és itt elém került egy táblázat, ami a teljesség igénye nélkül tartalmaz egyébként számokat. 2014-2019 között, tehát abban az 5 éves ciklusban, amikor én is tagja voltam a városvezetői csapatnak, 165 olyan projekt valósult meg, ami kifejezetten út, járda, ilyen úgynevezett nagyobb projekt, amiben nincsen benne ilyen jellegű projektek, mint a kórház felújítása, a dozmati víztározó, illetve az M86-os út. Ebből a 165 projektből 100 projekt az, ami állami, illetve EU-s forrásból, részben állami, EU-s forrásból valósult meg, de ezekben is nagyon sok tekintetben önkormányzati önerőre szükség volt. Ebből a 165 projektből 70 az, ami út-, híd-, járda- és parkoló felújítás volt. Mondom, a teljesség igénye nélkül, mert most csak ez a tábla van. És akkor egy-két tételt elkezdek sorolni, jó? Tehát a Zeneiskola mögötti fizetőparkoló összességében 26 millió Ft értékben önkormányzati forrásból valósult meg. A Thököly utca 13-15 belső parkoló 14 millió Ft önkormányzati forrásból valósult meg. Mikes Kelemen utca 3. előtti parkoló szintén önkormányzati forrásból, 27,5 millió Ft-ból valósult meg. Az Aréna utca felújítása önkormányzati forrásból, 30 millió Ft-ból valósult meg. Saághy István utca felújítása 41,8 millió Ft-ból valósult meg, szintén önkormányzati forrásból. Gábor Áron utca járdafelújítás szintén önkormányzati forrásból, 6,8 millió Ft-ból valósult meg. Járdafelújítási munkálatok csomagban, Deák Ferenc utca kétoldali járda felújítás, Akacs Mihály utca, Szabó Miklós utca járda felújítás 15 millió Ft. Aztán Laki Demeter utca, út-, illetve járda felújítás 90 millió Ft-ból valósult meg, szintén önkormányzati forrásból. Pálya utcában járda felújítás valósult meg 24 millió Ft-ból, szintén önkormányzati forrásból. Vízöntő utcában út-, járdaburkolat felújítása történt meg, 24,7 millió Ft értékben, szintén önkormányzati forrásból. Jáki út, Külső-Pozsonyi utca, járda- és burkolat felújítással valósult meg összesen 8,2 millió Ft-ból, szintén önkormányzati forrásból. A Felsőőr utca 8-10, illetve a 18-20-nál parkoló építése valósult meg 45,5 millió Ft-ból szintén saját önkormányzati forrásból. Aztán a Király utca 9-11-es tömbbelsőben parkoló építés valósult meg 16,4 millió Ft-ból. Az ilyen nagyobb projekteket most nem említeném, hogy a Csónakázó-tó teljes megújítása és egyebek, inkább folytatnám kizárólag az út-, és járda felújításokkal. Felújításra került

**Dr. Nemény András polgármester:** Frakcióvezető úr, annyi időt kapott már, mert végig hallgatom, csak…

**Illés Károly városi képviselő, frakcióvezető:** Jelezném, hogy a töredékénél nem tartok a felsorolásnak, ezt csak azért kezdtem el, mert önök azt mondták, hogy abban a 9 évben, én csak 5 évről beszélek, annak is a töredékénél tartok. Tehát ezt, hogy mi történt abban a ciklusban és mi történt ebben a ciklusban, én is úgy gondolom, hogy nehéz lenne összevetni. Mondom, folytatni fogjuk a legközelebbi lehetőségnél és sorolom majd tovább. Köszönöm szépen!

**Dr. Nemény András polgármester:** Köszönöm szépen! Hát sorolja csak, mert eddig, amiket felsorolt, az még feleannyi pénz elköltése sem volt, mint amit most csak ebben az évben teszünk bele. Én azt gondolom, hogy a választók bölcsek, bölcsek voltak 2019-ben is, most is azok lesznek, eldöntik. Hogyha mi csalódunk ebben, mert azt gondoltuk, hogy bíznak bennünk és nem, az is igazság lesz. Hogyha nem, az is egy igazság lesz. Tehát most így felsorolhatunk, meg elmondhatunk egy csomó mindent imamalom-szerűen, az igazság pillanata június 9-én így is, úgy is el fog jönni. Megadom a szót Tóth Kálmán frakcióvezető úrnak.

**Tóth Kálmán a Városstratégiai, Idegenforgalmi és Sport Bizottság elnöke, frakcióvezető:** Tisztelt Polgármester Úr, Tisztelt Közgyűlés! Hát több tanulsága is volt ennek a felsorolásnak. Az egyik itt hangzott el oldalról, hogyha ez tényleg 27 milliárd Ft volt, akkor azonnal feljelentést teszünk hűtlen kezelés miatt, mert ez nincs 27 milliárd Ft, az egészen biztos. A másik, hogy egy bevallás volt, nem tudom, mennyire emlékeznek rá, hogy az első, én is végig hallgattam önöket, legyenek kedvesek megtenni. Ahogy nem hallgattak ránk 2014-2019 között, amikor kiálltam egy sajtótájékoztatóra és kiszámoltuk, hogy 13 %-a ment az ellenzéki körzetekre, nahát, egy újabb bevallás volt egyébként, mert ebben a sorrendben talán a Gábor áron utca volt az egy, ami egyébként a polgármester úr körzete volt akkor.

**Mikrofon nélkül Dr. Nemény András polgármester:** Az előző ciklusban volt.

**Tóth Kálmán a Városstratégiai, Idegenforgalmi és Sport Bizottság elnöke, frakcióvezető:** Ott volt egy fejlesztés, de azt mondom, hogy 2014-2019-ről beszélt a frakcióvezető úr, amikor ezt mondtuk, és itt ön most felsorolta konkrétan annak a hét körzetnek a fejlesztését, ahol önök voltak egyéni képviselők, konkrétan ez zajlott, nézze meg még egyszer. A déli városrészt mindenesetre nem találtam benne, a KISZ-ből egy, Mikes parkolóra emlékszem, mondom a Joskar-Oláról, a KISZ-ről meg ez, teljesen mindegy! A dolog lényege sokkal inkább az, hogy arról, hogy mi az önök 2024-2029-es időszakra vonatkozó programja, megint a következőket tudtuk meg. Még, még, még, ennyi nem elég, eltűntek a koszorúk, de a központi pénzeket önök jobban használták fel, mint mi. Hát az utolsóval nem tudok vitatkozni, mert nekünk sajnos központi pénzek nem igen jutnak, tehát azokat tényleg jobban tudták felhasználni, mert a nullánál az 1 % is jobb.

**Mikrofon nélkül Illés Károly városi képviselő, frakcióvezető:** Menni kell érte!

**Tóth Kálmán a Városstratégiai, Idegenforgalmi és Sport Bizottság elnöke, frakcióvezető:** Menni kell érte, világos, mi megyünk érte. Mi dolgozunk, és nem azért dolgozunk, bocsánatot kérek, hogy valakinek a hátsó fertályát nézegessük, hanem azért dolgozunk, hogy Szombathely előre mozduljon. Amit önök felsoroltak, az egy szegénységi bizonyítvány valójában arról, hogy hogy lehet elherdálni a mienkénél százszorosan jobb lehetőségeket hogyan lehet aprópénzre váltani, egy vízióval rendelkező városvezetés ezt nem így tette volna, hanem felépített volna valamit, és nem az lett volna, hogy egy-egy utcát kikapkod a saját körzeteiből, aztán azokat megcsinálgatja. Mert ott a helyszínen ez lehet, hogy valamennyi szavazatot hoz, a másik kettőből meg egész biztos, hogy visz, mert a szomszéd utca azt fogja megkérdezni, hogy akkor miért nem az enyémet? Nagyon gyenge. És azt hiszem, hogy amikor majd kettő és fél hónap múlva a választók ismét ítéletet mondanak rólunk így közösen, akkor meg fogják látni, hogy ezt a típusú, arrogáns, egyébként közönséges, és valójában nem túl hatékony stílust, hogy fogják ők díjazni. Köszönöm szépen polgármester úr!

**Dr. Nemény András polgármester:** Egy kis nyugalmat kérek! Tehát a hazaárulós részen kívül nem volt így közönséges.

**Mikrofon nélkül Illés Károly városi képviselő, frakcióvezető:** Tóth Kálmántól elfogadom.

**Dr. Nemény András polgármester:** Sosem jó az, amikor az embereknek lemegy a vércukorszintje így ebéd előtt, gyorsan be fogjuk fejezni ezt a dolgot. Amúgy meg az uniós forrásokkal kapcsolatban akartam mondani, amit már nagyon sokszor mondtam, hogy mi biztos, hogy akartuk, hogy jöjjenek ide, és többet tettünk, mint bármelyik más város, ellenzéki és nem ellenzéki együtt, mert ténylegesen sikerült közösen kérnünk a Megyei Jogú Városok Szövetségében, amire Gulyás Gergely, aki most szegény láthatóan mással van elfoglalva, de megköszönte, meg megköszönték a fideszes polgármesterek is. Hát a mostani politikai elemzésekben az hangzik el, hogy háttérbe lett téve, ami szerintem, én vas megyeiként ismerem korábbról, egy nagyon kiváló szellemi képességű emberről beszélünk, akinek a memóriája, meg a történelmi háttértudása egyedülálló, azt én mindig, minden körülmények között elismertem és el is ismerem. Megadom a szót Koczka Tibor képviselő úrnak.

**Koczka Tibor városi képviselő:** Tisztelt Polgármester Úr, Tisztelt Közgyűlés! Elég vicces volt, ahogy Illés Károly frakcióvezető kiesett a szerepéből, mert elfelejtette, hogy a Rogán művek kommunikációs paneljéből melyiket kell most elővenni ebben a helyzetben, de jól döntött idézőjelesen, a hazaárulósat vette elő. Úgy gondolom, hogy itt az önkormányzatban, itt a testületben nem a pártpropagandát kellene tolni, és komolyan fontolgatom ezek után, hogy az önkormányzati választásokon a belvárosban induljak el, hogy valós alternatívát tudjak nyújtani a jobboldali érzelmi szavazóknak Illés Károllyal szemben. Talán még sokan emlékeznek arra, ami Puskás polgármester úr kedvenc szlogenje volt, „előttünk a feladat, mögöttünk a kormány”. 2015, Modern Városok Program, 14 milliárd, 2-3 milliárd valósult meg, holott kormányrendelet volt róla. Elmondom, hogy mi nem valósult meg. A 87-es út Kőszegre, nem valósult meg a Termálfürdő bővítése, nem valósult meg a herényi kastély felújítása, nem valósult meg a buszpályaudvar vasútállomásra költöztetése, és még nem beszéltem arról, hogy mi nem került bele, és most arról is fogok beszélni. Kértünk a miniszterelnök úrtól Szombathely útjainak felújítására 4 milliárd Ft-ot 2015-ben, az annyi, mint most 10 milliárd, nagyságrendileg. Miniszterelnök úr azt mondta, hogy egy ilyen tehetős város, ahol ekkora az iparűzési adóbevétel, az nem kaphat központi forrásból 4 milliárd Ft-ot, hiszen ezt nekünk magunknak meg kell tudni csinálni. Aztán jött utána ugye a szolidaritási adó, az most már elég turbós, aztán jött a gépjármű súlyadó elvitele, és ha ezt így összerakom, akkor nemhogy plusz 4 milliárdot nem kaptunk, de mínusz sokmilliárdban van a városunk. A másik ilyen kérésünk az volt, hogy szeretnénk egy bérlakás programot indítani Szombathelyen, ehhez szeretnénk 3 milliárd Ft-ot. Mondom, az akkori 3 milliárd, az most 8 milliárd Ft. Miniszterelnök úr válasza, kormányzati bérlakás program indul rövidesen, 9 évvel ezelőtt mondta, úgyhogy ebben sem tud segíteni, hanem majd figyeljünk a központi pályázatokra és támogatásokra. A héten Lázár János maga ismerte be, hogy 5500 milliárd Ft értékű beruházásokat állított le tavaly, mert nincs rá pénz. Kérdezem, hogy akkor milyen támogatásra számíthat, bármilyen városvezetés lesz? A februári államháztartási hiány 1750 milliárd Ft volt, és még mielőtt bárki elkezdene Gyurcsányozni, a Gyurcsány idejében sem volt ennyi, mert az elmúlt 30 évben nem volt akkora mínusza az államháztartásnak, mint februárban. Miből akarna osztogatni a Fidesz, amikor minden pénz elfogyott, üres a kassza, elfogyott a pénz. És az a betonszilárdságú költségvetés, amit tavaly nyáron elfogadott a kormány, amiben 2,9 %-os hiány volt az idei évre, már most beismerik, hogy 4,5 lesz, még csak márciusnál tartunk. Miből adna a kormány? Örüljünk szerintem annak, hogy ami helyben van és helyben marad, és helyben felhasználható, azt a lehetőségek szerint a legjobban használja fel az önkormányzat. És én azt gondoltam komolyan, hogy Ágh Ernő képviselőtársamnak tetszenek ezek a plakátok, hogy „mindenki szombathelyi!”, hiszen rendes FALCO szurkoló, „mindenki szombathelyi!”, és egyetértek polgármester úrral és eszembe jutott a Szavak szárnyán című filmből egy idézet, „minél több törődést viszünk az életünkbe, annál kevesebb hely marad a gyűlöletnek”. Köszönöm szépen!

**Dr. Nemény András polgármester:** Köszönöm, további jelentkezőt nem látok, a vitát lezárom, ez jó végszónak tűnt volna, de alpolgármester uraknak még van reagálásra kényszere. László Győző alpolgármester úrnak adom meg a szót!

**Dr. László Győző alpolgármester:** Köszönöm a szót! Tisztelt Polgármester Úr, Tisztelt Közgyűlés! Egy örömteli eseményről szeretnék beszámolni. Ahogy láthatták délelőtt pár percre elhagytam az üléstermet és a Víztoronyban a „Tudom, hogy van jogom” elnevezésű szociális ellátotti kiállítást nyitottam meg. Én mindenkit arra bíztatok, és a nyilvánosságot is szeretném kihasználni erre, hogy látogassák meg ezt a kiállítást, ami április 12-éig lesz látható a Víztoronyban és külön büszke vagyok rá, hogy harmadikként érkezik ez a vándorkiállítás, most éppen Keszthelyről Szombathelyre. És egyébként itt a Belügyminisztériummal való együttműködés margójára mondanám frakcióvezető úrnak, hogy egyébként ez a projekt is a Belügyminisztériummal együttműködésben valósul meg, tehát azt gondolom, hogy ez is azt mutatja, hogy egy ilyen kiállítást, ami 597 pályaműből kiállított 42 díjazott alkotás, érdekes, van, akikkel tudunk együttműködni a Belügyminisztériumon belül is. Úgyhogy arra bíztatom, hogy ennek az együttműködésnek az eredményét tekintsék meg és vigyék jó hírét. Köszönöm szépen!

**Dr. Nemény András polgármester:** Köszönöm, Horváth Soma alpolgármester úr.

**Horváth Soma alpolgármester:** Köszönöm a szót polgármester úr. Tisztelt Közgyűlés! Tenki Mária képviselőasszony, Széll Kálmán utcában gázvezeték cserével kapcsolatos járda helyreállításával kapcsolatosan fogalmazott meg észrevételt. Én köszönöm a képviselőasszonynak, hogy ezt bejelentette az iroda felé is, úgyhogy ez szerencsés, és úgy tudom, hogy folyamatban is van az ügy. De azért a közműszolgáltatóknál tudjuk, hogy nem egyszerű. Tehát nem a saját cégeinkről van szó. Kérni kérhetünk, ez így volt korábban is, meg most is, azt tudom mondani, hogy ez minél előbb meg fog valósulni. Horváth Gábor képviselő úr egy leszakadt víznyelőt is jelzett, ezt úgy tudom, hogy meg is rendelték képviselő úr! És hogy ott a körforgalom kapcsán pontosítsak, csak azért, hogy májusban ne keresse ott a virágokat, közben ugye igazgató úrral beszéltem, de talán ön is, ha jól láttam egyeztetett vele, hogy a METRO körforgalomnál valószínűleg őszi időszakban történik majd egy olyan jellegű átültetés, ahol a virágok, meg az ott lévő növényzet is megváltozik, de a körforgalmak karbantartása megkezdődött. Sokan láthatták a sajtóban és gratulálunk is a Szomparknak, hogy a Szent Gellért körforgalomnál fantasztikus körforgalmat alakítottak most éppen ki a növényzet kapcsán. Melega képviselő úrnak mondom, örülök, hogy előhozta a témát, én nagyon örülök, hogy a Derkovitson ebben a ciklusban nagyon sok parkoló tudott megvalósulni, és ugye a parkolóépítési programról beszélünk. A ciklus elején 2020-ban 35 férőhelyes parkoló tudott épülni az általam képviselt választókörzetben a Szűrcsapó 22-ben, aztán Czeglédy képviselő úr javaslatára, a városvezetés támogatásával a bölcsődék központi épületénél, ott a tízemeleteseknél, a Rohoncin nemrég készültek el parkolók, a Bem József utca 6-18-nál parkolók létesültek. És nagyon örülök és nagyon köszönöm, hogy a költségvetésben lehetőség volt arra, hogy most a Bem József utca és a Szűrcsapó kereszteződésénél újabb 32 parkolóhely létesüljön és bízom abban, hogy hamarosan Kopcsándi képviselőtársammal közösen a Dr. Szabolcs Zoltán utcában lévőknek is a parkolással kapcsolatban tényleg hamarosan jó hírrel tudunk szolgálni, ami az ő parkolásukat is tudja egy kicsit segíteni. És ha már itt a számok is mindig szóba kerülnek, szeretném elmondani, hogy az utakról is volt szó, de járdákról, csak szeretném megint összehasonlítani. A járda fenntartásra 2017-ben önök 30 millió Ft-ot költöttek, 2018-ban 36 milliót, az önök frakciója volt többségben képviselő úr, tehát még az nem a többségi időszak volt. Mi 2023-ban 130 millió Ft-ot költöttünk és ez nem választási év, tehát ott a választási szag, az még nagyon messzi dolgoknál jár, és 2024-ben szintén 130 millió Ft-ot. Még az előtte lévő időszakokban is 50-60 millió Ft volt, tehát 2021-ben is például, amit járdára tudtunk költeni, pedig akkor az a COVID időszak volt. Úgyhogy jelentősen többet költünk. És egy programra én is szeretném felhívni a figyelmüket, idén, április 12-én lesz 130 éve, hogy megszületett Derkovits Gyula, városunk elismert képzőművésze, a XX. század egyik nemzetközileg is elismert képzőművészeti alakja. Április 12-én és 13-án a város, a Savaria Múzeum, ezen belül a Szombathelyi Képtár, a Derkovits Gyula Általános Iskola, és a róla elnevezett városrészi egyesület 12-én 10 órától, pénteken és szombaton is kulturális eseményeket, rendezvényeket fog tartani a városban. Ezek nagy része ingyenes, úgyhogy arra bíztatom a képviselőtestület tagjait is, illetve a városrész lakóit, a szombathelyieket, hogy vegyenek részt ezeken a kulturális eseményeken, hiszen az ő művészete az identitásunk és a kulturális életünknek a része. Köszönöm szépen!

**Dr. Nemény András polgármester:** Köszönöm! Horváth Attila alpolgármester úr.

**Dr. Horváth Attila alpolgármester:** Tisztelt Polgármester Úr, Tisztelt Közgyűlés! Ezek a számok mindig ilyen nagyon furcsa dolgok. Tehát egyrészt önök elmondták, hogy 27 milliárd Ft-os fejlesztés történt, azt most nem feltétlenül értettem, hogy egy cikluson belül, vagy az önök idejében, tehát abban a 9 évben? Emlékszem arra, hogy amikor volt arról szó, hogy 250 milliárd Ft-os fejlesztés történt Szombathelyen, azt se tudom milyen időszakban, de hogy 2019 előtti időszakban. Nekem ez olyan nagyon furcsa, hogyha költöttek 250 milliárdot erre a városra, akkor miért így néz ki? Nekem nagyon furcsa, hogyha költöttek 250 milliárd Ft-ot a városra, akkor a Kecskés képviselő úr által elmondott, minden egyes alkalommal elmondott Kárpáti Kelemen forgalomlassítás miért nem valósult meg? Hogyha költöttek 250 milliárd Ft-ot erre a városra, akkor miért van az, hogy a Nárai úton, Ágh Ernő körzetében nincsen járda? Erre két változat lehet, vagy nem költöttek 250 milliárdot, hanem hasra ütésre bemondták ezt a számot, kettő, és valószínűleg ez az igaz, az, hogy önök tényleg elköltöttek ennyi pénzt erre a városra, és ennyire olyan módon, hogy ennyire rosszul. Nemcsak, hogy elvesztették a választást, mert az egy dolog, olyan van, politikus életében olyan előfordul, hanem az, hogy ilyen problémákat nem oldottak meg. Miközben egyébként vannak olyan képviselői, akiknek tényleg szívügye volt, most Kecskés képviselő úr önt emelném ki, mert ön már aztán tényleg ebben már így nem indul újra, úgyhogy habozás nélkül megtehetem, semmi bajom nem lesz nekem sem ebből, talán önnek sem. De ha van ember, aki tényleg azt gondolta a körzetére, hogy vannak benne fontos dolgok és csinálta, ha önöknek volt 250 milliárdja és volt, mert most is megerősítették, akkor miért nem lehetett már beletenni egy kis pénzt? Miért kellett az, hogy a Kárpáti Kelemen utcában élők, most már mindenki által ismerten, mert nagyon sokszor elmondta Kecskés képviselő úr, ilyen balesetveszélyes körülmények között kell, hogy éljenek? Amikor még pénzbőség volt, nem ment el innen az APTIV, nem volt még infláció, meg az összes többi problémát, amit már nagyon-nagyon sokszor elmondtunk. Másik nagyon furcsa dolog, az az idő. Tehát amikor önök azt mondják nekünk, hogy azért csinálunk idén útfejlesztéseket, mert kampányszagú. Ezzel kapcsolatban akkor ismét elmondom, hogy tavalyi évben 450 millió Ft-ot költöttünk az útjainkra, plusz körforgalmakra, plusz, ugye akkor fejeződött be a Ferenczy utcának a műszaki átadása, megújult a Károly Róbert utca, a Szőlős utca, és a Kodály Zoltán utca. Ezt csináljuk legjobb erőnk szerint. Most végre nem olyan magasak az energiaárak, és talán egy kicsit fel tud lélegezni az önkormányzatunk. De ha már ez kampányszagú, én most azt mondanám a tisztelt fideszes képviselőknek, hogy egyetlen fejlesztést se csináljunk akkor meg, hiszen közeleg a választás és borzasztóan kampányszaga lenne, hát nyilván kikérnék maguknak. Ahogyan azt a mondatot is teljes joggal kérnék ki maguknak, hogy ugye azon analógiára, hogy jóban kell lenni a kormánnyal, hiszen akkor majd érkezik pénz az önkormányzathoz, spoiler. Szerintem egyébként nagyon nincs pénze a központi kormányzatnak, és nem pénzt kérnénk mi a központi kormányzattól, csak azt, hogy azok az EU-s pénzek, azok tényleg akkor most már induljanak meg. És a szolidaritási adóban most már azt gondolom, hogy szemben a korábbi állásponttal, ami szerint a szolidaritási adó igazságos, meg nincs ezzel semmi gond, meg milyen jó, hogy a szombathelyiek pénze a Bánságba, meg nem tudom hová kerül, azt gondolom, hogy ebből már visszajött a tisztelt Fidesz frakció. Tehát egész egyszerűen csak arról van szó, hogy ne vonjon el tőlünk ennyit. 3,7 milliárd Ft. 800 millió Ft az idei útfelújításunk. Ez meg ennek a nem tudom hányszorosa. Tehát körülbelül ilyen léptékekről beszélünk. És hogyha egyszer már jóban kell lenni a kormánnyal, akkor jár ugye pénz, hogyha ezeket a mondatokat önök validnak érzik, gondolják már bele, hogyha én kiállnék, és arról beszélnék, hogy el kell dönteni, hogy az önök polgármester-jelöltje, vagy Nemény András marad-e a polgármester? Ezt minden szombathelyi nyilván meg tudja tippelni, mindenki gondolkodik esélyekben, satöbbiben, nyilván majd a város eldönti. Hogyha én azzal a mondattal állnék ki, hogy azt mondja valaki, hogy több esélye van Nemény Andrásnak nyerni és ezért mondjuk ne Horváth Gáborra, hanem László Győzőre szavazzon, vagy ne a tisztelt jelöltre, a Szuhai Viktor ellenfelére, aki nincs itt, ezért nem akarom mondani a nevét, akkor önök kérnék ki a leghangosabban és mondanák azt, hogy micsoda dolog, ez zsarolás és nem tudom mi. Nyilván nem is mondunk ilyen mondatokat, de amikor ezeket a mondatokat így elmondják, és szerintem nem gondolják végig, akkor azért tegyék már oda néha a másik oldalt is. Én két dolgot írtam még fel magamnak és nagyon röviden polgármester úr, tudom, hogy már visszaélek mindenkinek a türelmével, az egyik az, hogy Czeglédy Csaba képviselő úrnál még felírtam a legelején, hogy ugye amikor az óvodás pénz volt, hogy nem hivatali visszaéléssel vádolnak meg minket, hanem mérhetetlen ostobasággal. Tehát, hogy érkezik egy címzett pénz, fizetésemelésre és mi visszaküldjük inkább. Tehát itt inkább ezt éreztem vádnak. És csak nagyon szépen szeretném megköszönni Sátory Károlynak, hogy elismerte azt, hogy amikor önök voltak, akkor hatalmas pénzekről kellett dönteniük és ennek ellenére néz ki így a város, ez már nyilván csak az én hozzávetésem. És még egy megjegyzés Sátory képviselő úr, amit ön felhozott problémát, felírtam magamnak, az szerintem Kecskés képviselő úrnak a körzete, és lehet, hogy jobb lett volna, ha egyeztettek volna, mert amit ön ott mondott és kérte, hogy két irányban állnak az autók, ott már nagyon-nagyon régóta van egy várakozni tilos tábla, az meg hogy nem tartják be, arról szerintem nem tehetek. Köszönöm!

**Dr. Nemény András polgármester:** Köszönöm, szavazunk. I. határozati javaslatunk, a Közalapítványunk kuratóriumi elnökének cseréje, az én javaslatom Wagner József, aki a VASIVÍZ ZRt. vezérigazgatója volt, mindannyian szerintem jól ismerjük, felhívtam, elvállalja, szerintem egy komoly ember kerülne az alapítvány élére, ha megszavazzuk, úgyhogy szavazunk is.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**70/2024. (III. 28.) Kgy. sz. határozat**

1. Szombathely Megyei Jogú Város Közgyűlése a Szombathelyért Közalapítvány **kuratóriuma új elnökének** – a korábbi elnök, Papp Zoltán megüresedő helyére – a következő önkormányzati választásokat követő új Közgyűlés alakuló ülésétől számított 60. napig az alábbi személyt választja meg:

**Wagner József**

A megválasztás a jogszabályban előírt elfogadó- és vagyonnyilatkozat megtételével válik hatályossá.

1. A Közgyűlés felkéri a polgármestert a módosítással egységes szerkezetbe foglalt alapító okirat aláírására, és a Szombathelyi Törvényszéken a Közalapítvány adataiban történt változás nyilvántartásba vétele iránt szükséges intézkedések megtételére.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(A végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője)

**Határidő:** 2024. május 31.

**Dr. Nemény András polgármester:** Köszönöm Wagner Józsefnek, hogy elvállalta ezt a feladatot. II. határozati javaslat, ez a Szociális és Gyermekvédelmi Főigazgatóság használatba-adási megállapodása. Erről szavazunk most.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**71/2024. (III. 28.) Kgy. sz. határozat**

1. Szombathely Megyei Jogú Város Közgyűlése a Szombathely Megyei Jogú Város Önkormányzata, mint Használatba adó, valamint a Szociális és Gyermekvédelmi Főigazgatóság, mint Használó között 2017. február 21. napján létrejött használatba adási megállapodás tekintetében a Társadalmi Esélyteremtési Főigazgatóság jogutódlását – a megállapodás egyéb rendelkezéseinek változatlanul hagyása mellett – tudomásul veszi.
2. A Közgyűlés felhatalmazza a polgármestert a használatba adási megállapodás módosításának aláírására.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**Dr. Nemény András polgármester:** III. határozati javaslat, ez a Horizon Europe és barátai pályázatban a nagyon fontos intézkedésének a megtételéhez szükséges előterjesztés, erről szavazunk most.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**72/2024. (III. 28.) Kgy. sz. határozat**

1. Szombathely Megyei Jogú Város Közgyűlése egyetért a Horizon Europe WeGenerate projekthez való csatlakozáshoz benyújtott pályázat tartalmával, és felhatalmazza a polgármestert a további szükséges intézkedések megtételére.
2. A Közgyűlés pozitív támogatói döntés esetén felhatalmazza a polgármestert a Támogatási szerződés, illetve a konzorciumi megállapodás aláírására, a megvalósítás előkészítésére.

**Felelős:** Dr. Nemény András polgármester

Dr. Horváth Attila alpolgármester

Bokányi Adrienn, a Gazdasági és Jogi bizottság elnöke

(A végrehajtásért felelős:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**Dr. Nemény András polgármester:** IV. határozati javaslatunk a Vas Megyei Temetkezési Kft-vel 2017-ben kötött vagyonkezelési szerződés módosítása, erről szavazunk most.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**73/2024. (III. 28.) Kgy. sz. határozat**

1. A Közgyűlés kifejezi azon szándékát, hogy a Vas Megyei Temetkezési Kft.-vel 2017-ben kötött vagyonkezelési szerződés módosításra kerüljön akként, hogy a jövőben a szerződés elnevezése „Üzemeltetési és kegyeleti közszolgáltatási szerződés” legyen, tartalma pedig ennek megfelelően kerüljön módosításra.

2. A Közgyűlés felhatalmazza a Gazdasági és Jogi Bizottságot a módosított szerződés jóváhagyására.

**Felelős:**  Dr. Nemény András polgármester

Horváth Soma alpolgármester

Dr. Károlyi Ákos jegyző

(A végrehajtásért felelős:

Nagyné dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője

Jancsóné Sárdi Katalin, a Vas Megyei Temetkezési Kft. ügyvezetője)

**Határidő:** 1. pont: azonnal

2. pont: Gazdasági és Jogi Bizottság áprilisi ülése

**Dr. Nemény András polgármester:** V. határozati javaslatunk a szociális alapszolgáltatásra vonatkozó feladat-ellátási megállapodások módosítása különböző települések esetében, most szavazunk.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**74/2024. (III.28.) Kgy. sz. határozat**

1. Szombathely Megyei Jogú Város Közgyűlése a Szombathely Megyei Jogú Város Önkormányzata, valamint Söpte, Salköveskút, Vasasszonyfa, Vassurány, Vasszécseny, Rum, Rábatöttös, Zsennye, Csempeszkopács, Pornóapáti, Horvátlövő, Vaskeresztes, Szentpéterfa, Vát, Nemesbőd, Torony, Dozmat, Felsőcsatár, Sé, Perenye, Bucsu, Narda, Ják önkormányzatai között megkötött szociális alapszolgáltatásokra vonatkozó feladat-ellátási megállapodások módosítását jóváhagyja azzal, hogy a szolgáltatások ellenértékeként fizetendő díj 2024. április 1. napjától 2025. március 31. napjáig terjedő időszakra vonatkozóan:
2. házi segítségnyújtás személyi gondozás: 2.945,- Ft /gondozási óra,
3. házi segítségnyújtás szociális segítés: 3.840,- Ft/ gondozási óra,
4. jelzőrendszeres házi segítségnyújtás: 870,- Ft/gondozási nap.
5. Szombathely Megyei Jogú Város Közgyűlése Szombathely Megyei Jogú Város Önkormányzata, valamint Pornóapáti, Sé, Söpte, Torony, Vasszécseny önkormányzatai között megkötött család- és gyermekjóléti szolgáltatásokra feladat-ellátási megállapodások módosítását jóváhagyja azzal, hogy a szolgáltatás nyújtásának időtartama 2024. április 1. napjától 2025. március 31. napjáig tartó időszakra módosul, a támogatás fajlagos összege – az előzetes számítások szerint – továbbra is 30 család és gyermekjóléti szolgáltatásban részesülő család ellátását biztosítja.
6. Szombathely Megyei Jogú Város Közgyűlése Szombathely Megyei Jogú Város Önkormányzata, valamint Ják Község Önkormányzata között a család- és gyermekjóléti szolgáltatásra vonatkozó határozatlan idejű feladat-ellátási megállapodás megkötését jóváhagyja azzal, hogy a feladat ellátása Magyarország 2024. évi központi költségvetéséről szóló 2023. évi LV. törvényben meghatározott támogatás fajlagos összege – az előzetes számítások szerint – 30 családsegítésben és gyermekjóléti szolgáltatásban részesülő család ellátását biztosítja. Amennyiben az ellátandó családok száma ezt meghaladja, úgy a többletet Önkormányzatunk részére az érintett településnek meg kell térítenie.
7. A Közgyűlés felhatalmazza a polgármestert a szerződések aláírására.

**Felelősök:** Dr. Nemény András polgármester

Dr. László Győző alpolgármester

Dr. Czeglédy Csaba, a Szociális és Lakás Bizottság elnöke

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Kulcsár Lászlóné, a Pálos Károly Szociális Szolgáltató Központ és Gyermekjóléti Szolgálat vezetője /

**Határidő:** azonnal /az 1. 2. 3. pontok vonatkozásában/

2024. április 28. /a 4. pont vonatkozásában/

**Dr. Nemény András polgármester:** Most jön a Savaria University Press Alapítvány részére a Gulag-túlélők történetéről szóló könyv támogatása, itt szombathelyiek is vannak köztük, többen is, szavazzunk most.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**75/2024. (III.28.) Kgy. sz. határozat**

1. Az önkormányzati forrásátadásról szóló 47/2013. (XII.4.) önkormányzati rendelet 1. § (5) bekezdése alapján a Közgyűlés hozzájárul ahhoz, hogy az önkormányzat 2024. évi költségvetéséről szóló 8/2024. (III.5.) önkormányzati rendelet 13. mellékletében meghatározott „Polgármesteri keret” tételsor terhére a Savaria University Press Alapítvány részére Dr. Murai András kutatómunkájára „A hallgatás kényszere Gulag-túlélők története a családi emlékezetben” című kiadvány megjelenésének kapcsán 1.000.000,- Ft pénzeszköz átadásra kerüljön.

2. A Közgyűlés felhatalmazza a polgármestert a támogatási szerződés aláírására.

**Felelősök:** Dr. Nemény András polgármester

(A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal (1. pont vonatkozásában)

2024. április 15. (2. pont vonatkozásában)

**Dr. Nemény András polgármester:** Jön a VII. határozati javaslat, ez a Mesebolt Bábszínház, egy hozzájárulás a bábszínház elhelyezéséhez, új helyre kerül ideiglenesen. Szavazunk most.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**76/2024. (III. 28.) Kgy. sz. határozat**

1. A Közgyűlés hozzájárul a Mesebolt Bábszínház 2024. június 1. napjától 2024. augusztus 31. napjáig - az Ady tér 5. sz. alatti épület felújítása időszakában - a Szombathelyi Vagyonhasznosító és Városgazdálkodási Nonprofit Zrt. Welther Károly utcai, jelenleg használaton kívüli épületében, önkormányzati többletforrás biztosítása nélkül történő elhelyezéséhez.
2. A Közgyűlés felkéri a Mesebolt Bábszínház igazgatóját, hogy az ideiglenes elhelyezéshez szükséges intézkedéseket tegye meg.

**Felelős:**  Dr. Nemény András polgármester

Horváth Soma alpolgármester

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,

Kovács Géza, a Mesebolt Bábszínház igazgatója)

**Határidő:** azonnal (1. pont vonatkozásában)

2024. május 31. (2. pont vonatkozásában)

**Dr. Nemény András polgármester:** VIII. határozati javaslat, a fonyódi gyermektáborról szóló tájékoztatás tudomásul vétele. Kimondottan jól sikerült kezdeményezés, jegyző úrnak is köszönhetően. Szavazunk.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**77/2024. (III.28.) Kgy. sz. határozat**

1. Szombathely Megyei Jogú Város Közgyűlése a fonyódi gyermektábor 2024. évi megvalósításáról szóló tájékoztatást tudomásul veszi.
2. A Közgyűlés felkéri a polgármestert, hogy a fonyódi gyermektáboroztatás megszervezéséhez szükséges intézkedéseket – a Kulturális, Oktatási és Civil Bizottság döntése alapján - tegye meg.

**Felelős:** Dr. Nemény András polgármester

Dr. László Győző alpolgármester

Putz Attila, a Kulturális, Oktatási és Civil Bizottság elnöke

Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:** azonnal (1. pont vonatkozásában)

2024. május 31. (2. pont vonatkozásában)

**Dr. Nemény András polgármester:** Jön a IX. határozati javaslat, a Szombathelyi Tankerületi Központ alapító okirat módosítása, erről szavazunk most.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**78/2024. (III. 28.) Kgy. sz. határozat**

1. Szombathely Megyei Jogú Város Közgyűlése a nemzeti köznevelésről szóló 2011. évi CXC. törvény 83.§ (3)–(4) bekezdései alapján támogatja a Szombathelyi Tankerületi Központ által 2024. szeptember 1. napi hatállyal tervezett, alábbi Alapító Okirat módosításokat:

|  |  |  |  |
| --- | --- | --- | --- |
|  | Intézmény neve | Feladatellátás helye | Alapdokumentumot érintő változtatás |
| 1. | Paragvári Utcai Általános Iskola | 9700 Szombathely, Paragvári utcai 2-4. | A többi gyermekkel, tanulóval együtt nevelhető, oktatható sajátos nevelési igényű gyermekek, tanulók felvehető maximális létszámának növelése 40 főről 50 főre. |
| 2. | Szombathelyi Váci Mihály Általános Iskola és Alapfokú Művészeti Iskola | 9700 Szombathely, Váci Mihály utca 11. | A többi gyermekkel, tanulóval együtt nevelhető, oktatható sajátos nevelési igényű gyermekek, tanulók felvehető maximális létszámának növelése 70 főről 80 főre. |

1. A Közgyűlés kéri a Polgármestert, hogy a Közgyűlés által kialakított véleményről a Szombathelyi Tankerületi Központot tájékoztassa.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:** azonnal (1. pont vonatkozásában)

2024. április 15. (2. pont vonatkozásában)

**Dr. Nemény András polgármester:** X. határozati javaslat következik. Vas Megye és Szombathely Megyei Jogú Város Nyugdíjas Szövetségével kötött ellátási megállapodás módosítása. Erről szavazunk most.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**79/2024. (III.28.) Kgy. sz. határozat**

1. Szombathely Megyei Jogú Város Közgyűlése egyetért azzal, hogy az Önkormányzat és a Vas Megye és Szombathely Megyei Jogú Város Nyugdíjas Szövetsége, Képviselete között létrejött 41495-7/2021. iktatási számú feladat-ellátási megállapodás II/1. pontja az alábbiak szerint módosuljon:

„Támogató vállalja, hogy az I. pont szerinti feladatok ellátásához az éves költségvetési rendeletében 1.000.000,- Ft azaz egymillió forint – 2023. évre vonatkozóan 1.500.000,- Ft azaz egymillió-ötszázezer forint, 2024. évre 3.500.000,- azaz hárommillió-ötszázezer forint - támogatást biztosít a Támogatott részére.”

1. A Közgyűlés felhatalmazza a polgármestert a módosítás aláírására.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(A végrehajtásért felelős:

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő**: azonnal (1. pont vonatkozásában)

2024. április 15. (2. pont vonatkozásában)

**Dr. Nemény András polgármester:** Most jön a kiegészítő határozati javaslatok. „Ez a Minimum!” programban elért eredményről szóló tájékoztatás tudomásulvétele az I. javaslat, erről szavazunk most.

Megállapítom, hogy a testület 13 igen, 8 nem, 0 tartózkodással elfogadta a javaslatot. Most hirtelen fennakadtam ezen a sok piroson, majd biztos, hogy megtudjuk az okát. A testület a következő határozatot hozta:

**80/2024. (III.28.) Kgy. számú határozat**

Szombathely Megyei Jogú Város Közgyűlése az „Ez a Minimum!” programban elért eredményről szóló tájékoztatást tudomásul veszi.

**Felelősök:** Dr. Nemény András polgármester

Dr. Károlyi Ákos jegyző

**Határidő:** azonnal

**Dr. Nemény András polgármester:** Jön a II. határozati javaslat. A Savaria Múzeum részvétele egy INTERREG programban, ami többletforrást nem igényel, erről szavazunk most.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**81/2024. (III.28.) Kgy. számú határozat**

A Közgyűlés támogatja a Savaria Múzeum részvételét az önkormányzati többletforrást nem igénylő, INTERREG Danube Region Programme elnevezésű pályázaton.

**Felelős:**  Dr. Nemény András polgármester

Horváth Soma alpolgármester

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,

Csapláros Andrea, a Savaria Múzeum igazgatója)

**Határidő:** azonnal

**Dr. Nemény András polgármester:** III. határozati javaslatunk, ez az átruházott hatáskörben hozott intézkedéseknek a tudomásulvétele.

Megállapítom, hogy a testület 21 egyhangú igen szavazattal elfogadta a javaslatot és a következő határozatot hozta:

**82/2024. (III.28.) Kgy. számú határozat**

Szombathely Megyei Jogú Város Közgyűlése az SZMSZ 74. §-a alapján az átruházott hatáskörben hozott intézkedésekről adott tájékoztatást az előterjesztés szerinti tartalommal tudomásul veszi.

**Felelős:** Dr. Nemény András polgármester

Dr. Károlyi Ákos jegyző

(A végrehajtásért felelős:

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal

**Dr. Nemény András polgármester:** Most az egészet egyben teszem fel szavazásra most.

Megállapítom, hogy a testület 13 igen, 0 nem, 8 tartózkodással elfogadta a javaslatot és a következő határozatot hozta:

**83/2024. (III.28.) Kgy. számú határozat**

A Közgyűlés a két ülés közti időszak fontosabb eseményeiről és a polgármesteri hatáskörben hozott döntésekről szóló beszámolót elfogadja.

**Felelős:** Dr. Nemény András polgármester

**Határidő:** azonnal

**Dr. Nemény András polgármester:** Szünetet rendelek el, Horváth Attila azt javasolta, hogy háromnegyed 6, de legyen 3 óra, délután 3.

*Polgármester úr 12 óra 33 perckor szünetet rendelt el.*

*Szünet után a Közgyűlés 19 fő képviselő jelenlétében 15 óra 03 perckor folytatja munkáját.*

**Dr. Nemény András polgármester:** Köszöntök mindenkit a délutáni ülésünkön. Megállapítom, hogy határozatképesek vagyunk, az ülést megnyitom. Rá is térünk a 2. napirendi pontunkra.

***2./ Javaslat a közvetlen EU-s forrásból megvalósuló Dési Huber István Általános Iskola udvara fejlesztésére és a******Hunyadi János úton park kialakítására vonatkozó tervek elfogadására***

***Előadók:*** *Dr. Nemény András polgármester*

*Dr. Horváth Attila alpolgármester*

*Horváth Soma alpolgármester*

***Meghívottak:*** *Szily Adrien okl. táj- és kertépítész mérnök*

*Pintér Gábor okl. táj- és kertépítész mérnök*

*Nagy János okl. táj- és kertépítész mérnök*

**Dr. Nemény András polgármester:** Még mielőtt megadnám bárki másnak a szót, tanácsnok úrnak adom meg. Németh Ákos tanácsnok úr, parancsoljon!

**Németh Ákos városi képviselő, tanácsnok:** Köszönöm a szót polgármester úr. Tisztelt Közgyűlés! Hát öröm, boldogság ez a JUSTNature nevezetű projekt, ugye már többször beszéltünk róla. El kell, hogy mondjam, hogy 2019. novemberében volt az első alkalom, amikor az ABUD Mérnökirodának a képviselője megkeresett engem ezzel a lehetőséggel, úgyhogy hosszú utat jártunk be addig, mire idáig eljutottunk és ez, amit most majd látni fognak, ez valójában a jéghegynek a csúcsa, ez egy sokkal összetettebb és bonyolultabb projekt annál, minthogy egy parkot építünk, és egy iskolát kizöldítünk. De így a lakosság számára leginkább csak ezt lehet látni belőle. Ez egy Horizon 2020 projekt, ami azt jelenti, hogy kutatás-fejlesztés. És egészen kivételes az, hogy ilyen projektben magát a megvalósítást is meg tudjuk finanszírozni. Egy 20 tagú nemzetközi konzorciumnak vagyunk a magyar tagja, egyedüli magyar városként. Illetve a tudományos partnerünk a magyar ABUD Mérnökiroda, akiknek ezúton is köszönöm, illetve mindenkinek, aki részt vett benne. Ugyanis rengeteg-rengeteg workshopot szerveztünk itt a projekten belül, hogy megismerjük az érintetteknek a véleményét és leginkább meg tudjuk tervezni és építeni azt a zöld infrastruktúrát, amit legjobban szeretnének itt a környéken élők, illetve az iskolások, szülők és a tanárok. És én azt gondolom, hogy egy nagyon jó kis koncepciót sikerült összerakni ezzel kapcsolatban, aminek egy nagyon fontos eleme a zöld területekhez való igazságos hozzáférés is. Ezenkívül fontos, hogy maga a projekt célja az eredetileg a levegő minőség javítása természetalapú megoldások segítségével. Ennek megfelelően fogjuk ott majd monitorozni az időjárási viszonyokat, a levegőminőséget, illetve a forgalmat is. És én annál is jobban örülök ennek, hiszen ilyen szent küldetésnek érzem, hogy minél inkább elmozduljunk az adatalapú döntés előkészítésbe, és azt gondolom, hogy ez a projekt ez nagyon jó pilot ebbe az irányba. Illetve egy úgynevezett digitális iker is elkészült már félig-meddig ennek a környéknek, városrésznek, ami gyakorlatilag azt jelenti, hogy a város digitális modellje megtalálható és ezen különböző adatokat tudunk modellezni. Napsugárzási adatokat tudunk modellezni, és remélhetőleg majd a különböző szenzorok által szolgáltatott adatokat is ide fogjuk tudni becsatornázni, úgyhogy ez egy nagyon széleskörű, sok lábon álló projekt, de talán a legfontosabb eleme az, hogy ezen a két helyen megvalósul ez a zöld beavatkozás. Én azt gondolom, hogy köszönettel tartozom a tájépítészeknek, a projekt irodának, illetve mindenkinek, aki lakosként részt vett abban, hogy ezt a koncepciót össze tudjuk rakni, úgyhogy köszönöm szépen.

**Dr. Nemény András polgármester:** Köszönöm szépen tanácsnok úr! Egy prezentációt fogunk látni. Köszöntöm Pintér Gábort és Szily Adrien táj- és kertépítészeket, és tőlük kapjuk meg a prezentációt. Meg is kérem őket, hogy fáradjanak ki.

**Szily Adrien okl. táj- és kertépítész mérnök:** Két helyszínünk volt, az egyik a Hunyadi úton, a másik pedig a Dési Huber Iskolának az udvara. A Hunyadi úti a Szőllősi templomtól északra helyezkedik el, jelen pillanatban a besorolása zöldterület. Nem kiépített, növényzetét tekintve főbb fafajai a hársfasor, illetve a mocsártölgy, illetve a patak parton akácos. A Gyöngyös-pataknál igazából ez egy nem nagyon kihasznált terület, és ezt választották minta területnek annak idején. Ahogy mondta Németh Ákos tanácsnok úr is, hogy rengeteg egyeztetés előzte meg ennek a koncepciónak a létrejöttét, illetve a végleges tervnek a megvalósítását is segítve. Most gyorsan bemutatnám a Hunyadi parkot délről észak felé haladva, hogy milyen funkcionális területeket alakítottunk ki és mi fog ebből összeállni egészében. A park területét két helyről lehet megközelíteni, északról és délről. Mi most a déli kapunál vagyunk. Egy olyan sétányt alakítottunk ki, amelyik jelen pillanatban még nem létezik, de figyelembe vettük azt, hogy a mocsártölgy mellett már egy kitaposás van, ahol a lakók rendszeresen használják. Tehát azon az úton, azon a nyomvonalon terveztük a zúzalékos sétányunknak a kialakítását, ugyanakkor a Hunyadi útról pedig egy bekötő szakaszt, hogy a területre be lehessen jönni. A déli részen, ahogy bejövünk az úton, mindjárt egy megálló pontunk van, ahol terraway burkolatra le lehet tenni a kerékpárokat, illetve egy vízkivételi helyet is létesítettünk ivókúttal. A bejárat mellett, illetve a bejárat közvetlenül egy úgynevezett rendezvénytérre vezet le, ami többféle funkciónak is alkalmas, tehát többféle programnak is helyet tud adni. Egyrészt dombokból, minimális terepalakulatokból színpadot hoztunk létre, belehelyezve pár sziklatömböt is, ami leülésre is alkalmas. Ugyanakkor középen pedig egy kicsi mélyület van, ahol akár még tűzrakást is lehet tenni, hogyha van kedvük, de igazából ez is több funkcióra alkalmas. És itt nemcsak magaslatok vannak, hanem mélységek is, ahogy lehet látni mínusz 40, mínusz 60, tehát próbáltuk minél mozgalmasabbá tenni ezt a terepet. A keleti oldalról is van egy kapu, ahonnan egy fűzfa kapun keresztül lehet majd bejutni a rendezvénytérre. Akkor megyünk egy kicsit északabbra. A következő egységünk a dombok világa, ahol kimondottan csak terepalakulatokat hoztunk létre, amire fel lehet menni, le lehet menni, le lehet gurulni, ezt pontot a többféle mozgás indukálására hoztuk létre. És itt még azt el kell mondanom, hogy ami föld kikerül a tükrökből, mi azt használjuk fel, tehát földtömeg-egyensúlyban dolgoztunk, tehát innen földet elvinni nem kell, és feltehetően földet sem kell hozni. Tehát ezekből valósítjuk meg, ezekből kell megépíteni, a kikerült földekből ezeket a terepalakulatokat. Még északabbra haladunk, a dombok világából eljutunk tulajdonképpen a terület szívéhez, ami kővilág élménytér. Ez több részre tagolódik. Egyrészt egy játszótér, ami áll egy fészket imitáló gyékényes, nádas, sásos eszközből pókháló mászókával, illetve mellette egy 1 méter magas dombalagúttal. Az egész területet egy íves vonalvezetésű patakot imitáló száraz kőkertnek lehet inkább nevezni, veszi körbe, amely lehetőséget teremt különböző fantáziajátékokra is, ugyanakkor egyensúlyozásra is, mert ahogy látszik több helyen is, hogy ilyen átmenő fekvőrönkökkel, vagy állórönkökkel egyensúlyozásra biztosítunk lehetőséget, illetve olyan füves, zsombékos imitációt hoztunk létre, amelyben kis ösvényeket alakítottunk ki. A másik nagyobb egység egy imitált esőkert, amely, nagyobb záporok, vagy nagyobb mennyiségű csapadék esetén képes minimális ideig vizet is megtartani, ugyanakkor megmutatja azt, hogy milyen lenne, hogyha kiszárad és vízpart imitátor növényekkel próbáljuk jelezni azt, hogy ez egy vizes élőhely olykor. Az élménytér környezetében több pad, asztal garnitúrát is elhelyeztünk pihenést szolgálva, illetve itt lesz egy interaktív tábla is elhelyezve, amely forgatható kockákból információt ad a kicsiknek, illetve fotókkal és szöveggel a nagyobbaknak. Ha tovább haladunk északra, akkor itt egy virágos rét területet alakítottunk ki, vadvirágos mezőt. Az most ezen a változaton nem látszik, hogy bele lehet nyírni különböző íves vonalvezetésű ösvényeket is, amelyen keresztül ezen a vadvirágos réten át lehet haladni. Ha tovább megyünk még északabbra, akkor a területet igazából egy miyawaki erdő zárja le, amely azt jelenti, hogy nagyon kicsi területen nagyon-nagy egyedszámmal dolgozunk, és egy olyan sűrű növényállomány jön össze, amely az egymással való vetekedéssel, harccal fogja elérni a végleges formáját, kialakulnak majd az uralkodó növények, uralkodó fafajok és alatta ugye az alacsonyabb lombkoronaszint, illetve cserjeszint. Ezt próbáljuk majd bemutatni, és ez is kap majd egy információs táblát. És akkor északon, még egy picit az északi bejáratot is nézzük meg, ott meg egy olyan kapu fog kialakításra kerülni, amely rovarmegfigyelésre is alkalmas. Ha tovább megyünk visszafelé az ösvényen, vagy sétányon, akkor lehet látni, hogy a patak partján, két helyen is kiülőket terveztünk, ami azt jelenti, hogy oda le lehet ülni és időszakosan elviseli a vízborítást is, tehát a különböző vízszintmagasságoknak is ellenáll. Tehát igazából lehet itt is figyelni magát azt, hogy hogyan változik a patak vízszintje, illetve pihenésre, meditálásra, nézelődésre is alkalmas lesz. Ezeken a helyeken olyan oszlopokat hagytunk, amiket majd meg lehet faragni, tehát helyi fafaragót is bevonva, motívumok lesznek az oszlopokon kialakítva. Az út mellett tornapályát is kialakítottunk öt eszközből, amit éppen most mutatunk, a 16-os, az egy önsúllyal dolgozó, lejjebb pedig különböző izomcsoportokat megmozgató eszközök lesznek, illetve forgóeszköz is betervezésre kerül. A növényeket tekintve, olyan fafajokat, cserjefajokat gondoltunk elhelyezni, ami inkább a természethez közeli állapotokat mutatja, tehát inkább őshonos fafajok, és azoknak maximum a fajtáiból merítettünk. Az el kell mondanom, hogy nagyon nehéz dolgunk volt így, mert a faiskolákban rengeteg hiány van, tehát nagyon kevés a rendelkezésre álló fafaj jelen pillanatban. Úgyhogy abból főztünk, ami most rendelkezésre áll, próbáltunk olyan fafajokat találni, amelyek a területre alkalmasak és idevalóak. Gyorsan, szerintem tömören ennyi, ha esetleg a jelen helyszínnel kapcsolatban van valakinek kérdése, akkor várjuk.

**Dr. Nemény András polgármester:** Én is ezt kérdezem. Meg is adom a szót Kelemen Krisztián elnök úrnak.

**Kelemen Krisztián, a Bűnmegelőzési, Közbiztonsági és Közrendvédelmi Bizottság elnöke:** Tisztelt Polgármester Úr, Tisztelt Közgyűlés! Először is nagy örömömet és a Joskar-Olán élők örömét szeretném kifejezni itt a képviselőtestületben, hogy ez a projekt a választókörzetemben, a Joskar-Ola lakótelep mellett, a Hunyadi úton tud megvalósulni. És én azt látom, hogy nem is tájépítészet történt, hanem tájművészet. Hiszen annyira különleges lesz ez a JUSTNature park, hogy szerintem közel s távol nincs ilyen a megyében, de talán még az országban sem. És biztos vagyok benne, hogy ez a JUSTNature park majd nemcsak a helyben élőknek fog segíteni a szabadidő eltöltésében, hanem nagyon sokan fognak ideérkezni más városokból, vagy megyékből, hogy lássák ezt a parkot. Illetve azt gondolom, hogy a mellette lévő Szőllősi templomnak az egyházi ifjúsági életét is színesebbé fogja tenni. És én is szeretném megköszönni Németh Ákos tanácsnok úrnak, barátomnak, képviselőtársamnak a munkáját, illetve a projektben résztvevő partnereknek, szakembereknek a munkáját, a hivatal dolgozóinak a munkáját és nem utolsó sorban a Joskar-Ola lakótelepen élőknek a munkáját, akik nem kevesen, bekapcsolódtak a projekt előkészítésébe és nagyon sok javaslattal, illetve ötlettel éltek itt a megvalósítás kapcsán. És köszönöm szépen a szakembereknek a prezentációt.

**Dr. Nemény András polgármester:** Köszönöm elnök úrnak. Koczka Tibor képviselő úr.

**Koczka Tibor városi képviselő:** Köszönöm a szót polgármester úr! Tisztelt Közgyűlés! Először is gratulálni szeretnék az alkotóknak, mert tényleg nagyon tetszetős és nagyon mutatós. És annyiban kiigazítanám Kelemen képviselőurat, hogy szerintem európai színvonalú, tehát nem megyei, meg országos, hanem tényleg európai színvonalú, úgyhogy gratulálok. Egy kérdésem is lenne, mégpedig az, hogy mennyiben vizsgálták, hogy a Gyöngyös vízszintje mennyiben fix és stabil? Mert azért itt két-három évvel ezelőtt már hallottunk a dozmati víztározó átadásakor Hende Csabától, hogy történelmi pillanatnak vagyunk a tanúi, merthogy Szombathelyt soha többé nem fogja árvíz fenyegetni. Utána lehet nézni, ezt mondta. Azóta volt a Perinten is áradás, volt az Aranypatakon is, tehát azt szeretném kérdezni, hogy a Vízüggyel történt-e egyeztetés, hogy mennyire stabil a vízszintje a Gyöngyösnek ezen a szakaszon? Köszönöm.

**Pintér Gábor okl. táj- és kertépítész mérnök:** Erre én válaszolnék, mert én foglalkoztam vele. Egyrészt a Vízüggyel több alkalommal is egyeztettek, tehát ők már a műhelymunka során is részt vettek a dolgokban és a helyi szakaszmérnökük, Hercsel Róbert maximálisan segített minket a munkában. Le is lett velük egyeztetve és annyit megjegyeznék, hogy a Gyöngyösnek a vízszintje szabályozott, tehát a legextrémebb esetben került a Gyöngyösbe árvízi mennyiségű víz. Én 25 éve lakok Szombathelyen, az idén lesz 25. éve, én az ablakon kinézve látom a Gyöngyöst, még soha nem volt árvíz a Gyöngyösön, úgyhogy nem kell ettől félni. ’68-ban volt ugye az árvíz, de akkor én még csak, hogy mondjam, terv szinten léteztem. Annyit még, hogy ugye ez az egész, lépcsőzetesen elhelyezett, 20\*20-as gerendákból áll ez az egész lépcsőzetes rendszer, ami között terméskő van, alul pedig kőszórás, tehát hogyha esetleg egy nagyobb vízhullám, vagy egy nagyobb árvíz jön, ez el fogja viselni, tehát nem fog kimosódni.

**Dr. Nemény András polgármester:** Köszönjük szépen és akkor mehet a másik fele is.

**Szily Adrien okl. táj- és kertépítész mérnök:** A Dési Iskolában az volt a feladatunk, hogy szintén természetalapú megoldásokkal zöldebbé tegyük az iskola udvarát. Az egyszerűsítés kedvéért elindulnánk a keleti csücsökből és körbejárnánk, hogy milyen funkcionális egységek voltak, amiket terveztünk, illetve milyen megoldásokat tudtunk kialakítani. Ha az iskola udvarától elindulunk jobb kéz felől, ott van egy Kőrösi Csoma Sándor emlékmű. Ennek a környezetébe tanösvényt gondoltunk ki, méghozzá úgy, hogy a természetalapú megoldásokat mutassa be. Ehhez 6 vagy 7 darab kősziklára elhelyezett információs tábla kerül kihelyezésre. Az információs táblák tartalmát az ABUD-osok fogják majd összeállítani, és majd ha időnként, hogyha van igény, akkor az iskola lecserélheti, vagy újabb tartalommal is kiegészítheti. Emellett a tanösvény mellett egy Kneipp taposó is található, ahol különböző minőségű görgeteg, fenyőtoboz, fahasábokon keresztül akár mezítlábasan is megtapasztalhatják a gyermekek a különböző burkolati minőségeket. Ha innen tovább haladunk a tanösvény felől észak fele, akkor ott van egy meglévő nagyon-nagyon bozótos rész, amit mondhatnánk, hogy egy kialakult miyawaki erdő. Ehhez tulajdonképpen nem nyúlnánk, hagynánk így, és aztán lehet figyelni, hogy hogyan uralják el az egyes fajok és hogyan változik majd a fafaj, vagy a fajták benne. Ha a középső részt nézzük, az egy nagyon burkolt felület jelen pillanatban is és a meglévő padok mutatják a legnagyobb nehézséget, hogy leromlott állapotúak, tehát szinte alig használhatóak, a deszkázatuk tényleg használhatatlan. Tehát ezeknek a megújítását irányoztuk elő, ugyanakkor pótlólagos cserjetelepítéseket terveztünk, ide a nagyon árnyékos épület oldalba pedig egy árnyéki évelőkből ágyást, amely változatossá teszi. Tehát próbáltunk törekedni az iskolaudvaron belül a fajgazdagság növelésére is, olyan félreeső területeket próbáltunk jobban felöltöztetni többféle növényfajtával, fajjal, ahol talán kevesebb lesz a kitaposás veszélye. Tehát itt egy árnyékos erdő lesz, északon a meglévő sövényt kiegészítenénk pótlólagos sövénytelepítéssel és egy labirintus részt alakítanánk ki. A padokról beszéltem, hogy megújulása kell. Az épületnek a tornacsarnoka zöld falat kap, méghozzá, támrendszerre felfuttatott növénnyel, és nem kell megijedni, a támrendszer eltartja a növényzetet a faltól és olyan növényfajt választottunk, olyan kúszócserjét, ami kacsokkal kapaszkodik, tehát nem fog rátapadni az épületre, mert volt olyan aggodalom, hogy esetleg rátapadva, réseken bejutva károkat okoz, de erről szó sincs, tehát ilyent nem terveztünk. Az északi részen egy információs táblákkal ellátott invazív növényeket bemutató tanösvényt hoznánk létre. Jelen pillanatban is megjelennek ezek a növények, ezt kihasználva adottságként, bemutatjuk táblákon, hogy melyek azok a városban megjelenő invazív fafajok, amelyeket igenis irtani kellene, vissza kellene szorítani. És ezt ismeretterjesztés céljából bemutatjuk a gyerekeknek az iskolában. Ha tovább haladunk nyugat felé, akkor kérés volt, ahogy felmértük az iskola igényeit, illetve a szülők is részt vettek a workshopon, meg a diákok is, sőt, még a HÖK-től is voltak és nagyon jó ötleteket, meg meglátásokat kaptunk tőlük az iskolával kapcsolatosan. Magaságyásokat kért az iskola, és még ott nem döntötték el teljesen, hogy az ő ideológiájukban ez hogy fog megjelenni, hogy most akkor 1-4-ig, vagy hányadik osztályosok fogják ezeket a magaságyásokat gondozni, de van egy igény részükről, hogy a természettudományos tanításba beillesszék, és gyakorlatban meg tudják mutatni a dolgokat. És ugye van egy nagy része az iskolának, aminek szép árnyas növényzete van. Úgy tudom, hogy 38 éve épült ez az iskola, látszik az, hogy tudatos volt annak idején a kertjének, udvarának a kialakítása. Jelentős árnyékot adó faállomány van az iskolában, viszont alatta igen kikopott a növényzet, illetve a gyep is eléggé hiányos, ennek az áthidalására olyan cserje telepítéseket gondoltunk a rézsűkre, illetve ezekre az árnyas részekre, illetve van egy támfalas, már kialakított teraszrendszerük, ami ilyen alacsony lépcsőzetes, ahova rézsűmegkötő, illetve árnyékigény pótló cserjéket gondoltunk elhelyezni. Szerintem gyorsan végig is értem, és amiről még nem beszéltem, hogy sok a burkolata a felvonulási vagy a gyülekezési térnek. A nyugati oldalon, a sportpályák mellett feltörnénk ugye, a geodétákkal direkt bemérettük ezeket a dilatációs hézagokat, és akkor kiválasztottunk négy egységet, hogy azt feltörnénk, és oda fákat ültetnénk be, illetve elhelyeznénk egy pihenésre alkalmas nagyobb padot, ilyen kis találkozási pontként, illetve a nyári, kora tavaszi, amikor a májusi melegek jönnek, akkor egy picikét itt is a kellemesebb klímát biztosítsuk. Amiről nem beszéltem, és a másik tervnél sem, azok a szenzorok. Ugye két szenzort el kellett helyezni mindegyik területen. Az iskolában ide a délkeleti sarokba helyeztünk el egy szenzort, ami, ahogy mondta is a tanácsnok úr, különböző adatokat mér a forgalomtól kezdve a légszennyezésig, és ezt igazából az iskolában a gyerekek, vagy a pedagógus segítségével elemezhetik is majd. A másik területen a szenzor nem a parkba került elhelyezésre, hanem a pataknak a másik oldalán az egyik önkormányzati tulajdonban lévő ingatlanon. Azt most nem tudjuk megmutatni, úgysincs magán a terven rajta, a helyszínrajzon. Röviden, tömören ennyit mondanék az iskoláról, ha van kérdés, akkor állunk elébe.

**Dr. Nemény András polgármester:** Én is azt kérdezem, hogy van-e kérdés? Jelentkezőt nem látok, én is nagyon szeretném megköszönni a munkát, ebből az előadásból is látszott, hogy milyen sokrétű és milyen minőségű volt, művészmunka, ezt mondta talán Kelemen Krisztián elnök úr. Ebben a véleményben osztozom, úgyhogy köszönjük, biztos nagyon szép lesz, és majd együtt fogunk örülni valamennyien szombathelyiek. Ezért aztán kérem, hogy közösen is szavazzuk meg. Jelentkezőt nem látok, a vitát lezárom és szavazás következik. Egy határozati javaslatunk van, erről szavazunk most.

Megállapítom, hogy a testület 19 egyhangú igen szavazattal – *2 képviselő távol van* – elfogadta a javaslatot és a következő határozatot hozta:

**84/2024. (III. 28.) Kgy. számú határozat**

1. Szombathely Megyei Jogú Város Közgyűlése egyetért a JUSTNature projekt helyszíneire vonatkozóan bemutatott tervek tartalmával.
2. A Közgyűlés felkéri a polgármestert a végrehajtáshoz szükséges intézkedések megtételére.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné Dr. Gats Andrea, a Jogi és Képviselői Osztály vezetője

Kalmár Ervin, a Városüzemeltetési Osztály vezetője)

**Határidő:** azonnal

***3./ Javaslat speciális diétára szoruló gyermekek támogatásának bevezetésére***

***Előadók:*** *Dr. Nemény András polgármester*

*Dr. László Győző alpolgármester*

*Dr. Horváth Attila alpolgármester*

*Dr. Károlyi Ákos jegyző*

**Dr. Nemény András polgármester:** Rátérünk a 3. napirendi pontunkra, Javaslat speciális diétára szoruló gyermekek támogatásának bevezetésére címet viseli. Megkérdezem, hogy van-e valaki, aki jelentkezik? Ugye azt tudjuk, hogy a mai világban sajnos egyre több olyan gyerek van, aki valamilyen típusú diétára szorul, esetleg nemcsak a klasszikus diabetikus ételek tartoznak bele, hanem különböző más problémák, emésztőszervi, meg allergiát érintő problémák miatt lehet ilyen speciális igény. Ezt felmérve, a szülők kérésére, meg az óvodák jelzésére próbálunk megoldást találni erre, és ez a napirendi pont erről szól valójában. Azt hiszem, hogy mindenki pontosan érti ezt, és a felelősségét is benne, és mivel jelentkezőt nem látok, a vitát lezárom, és akkor szavazunk is róla most.

Megállapítom, hogy a testület 19 egyhangú igen szavazattal – *2 képviselő távol van* – elfogadta a javaslatot és az alábbi rendeletet alkotta:

**Szombathely Megyei Jogú Város Önkormányzata Közgyűlésének**

**9/2024. (IV.2.) önkormányzati rendelete**

**a települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet módosításáról**

*(A rendelet hiteles szövege a jegyzőkönyv mellékletét képezi.)*

***4./ Javaslat a Polgármesteri Hivatalt érintő döntések meghozatalára***

***Előadók:*** *Dr. Nemény András polgármester*

*Dr. László Győző alpolgármester*

*Dr. Károlyi Ákos jegyző*

**Dr. Nemény András polgármester:** A következő napirendi pontunknál kérdezem, hogy van-e bárki, aki hozzá kíván szólni? Jelentkezőt nem látok, a vitát lezárom, egy határozati javaslatunk van, erről szavazunk most.

Megállapítom, hogy a testület 19 egyhangú igen szavazattal – *2 képviselő távol van* – elfogadta a javaslatot és a következő határozatot hozta:

**85/2024. (III.28) Kgy. számú határozat**

**A Polgármesteri Hivatal alapdokumentumainak és**

**vagyonkezelési szerződésének módosítása**

1./ Szombathely Megyei Jogú Város Közgyűlése Szombathely Megyei Jogú Város Polgármesteri Hivatala módosító okiratát az előterjesztés 1. számú melléklete szerinti tartalommal, módosításokkal egységes szerkezetű alapító okiratát az előterjesztés 2. számú melléklete szerinti tartalommal elfogadja. A Közgyűlés felhatalmazza a polgármestert, hogy a módosító és a módosításokkal egységes szerkezetű alapító okiratot aláírja, és azoknak a Magyar Államkincstárhoz való benyújtásáról gondoskodjon.

2./ Szombathely Megyei Jogú Város Közgyűlése úgy határoz, hogy Szombathely Megyei Jogú Város Polgármesteri Hivatala engedélyezett létszámát az előterjesztésben foglaltak szerint 2024. április 1. napjától 282,5 főben állapítja meg. A Közgyűlés a létszámbővítés fedezetéről az Önkormányzat 2024. évi költségvetéséről szóló önkormányzati rendelet soron következő módosításában gondoskodik.

A Közgyűlés Szombathely Megyei Jogú Város Polgármesteri Hivatala Szervezeti és Működési Szabályzatának módosítását az előterjesztés 3. számú melléklete szerinti tartalommal elfogadja, és felhatalmazza a polgármestert és a jegyzőt annak aláírására.

3./ A Közgyűlés a Szombathely Megyei Jogú Város Önkormányzata és Szombathely Megyei Jogú Város Polgármesteri Hivatala között 2014. október 10. napján létrejött vagyonkezelési szerződésnek a módosítását jóváhagyja azzal, hogy

- a szerződésből kerüljön törlésre a 6283/2 hrsz-ú, Kossuth L. u. 2. szám alatti étterem és konyha és a 6021/A/8 hrsz-ú, Petőfi S. u. 8. fszt. 8. szám alatti iroda megnevezésű ingatlan,

- ugyanakkor a szerződésben kerüljön feltüntetésre a 6023/6/A/61 hrsz-ú, Ady tér 40. fszt. 61. szám alatti, egyéb helyiség megnevezésű ingatlan (Közterület-felügyelet), valamint a 10483 hrsz-ú, Hajnóczy József u. 1. szám alatti, lakóház, udvar, gazdasági épület megnevezésű ingatlan (Állategészségügyi és Ebrendészeti Szolgálat).

A Közgyűlés felhatalmazza a polgármestert és a jegyzőt a vagyonkezelési szerződés fentiek szerinti módosításának az aláírására, és felkéri a jegyzőt, hogy a változásnak az ingatlan-nyilvántartásban történő átvezetéséről gondoskodjon.

**Felelős:** Dr. Nemény András polgármester

Dr. Károlyi Ákos jegyző

(a végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője)

**Határidő:** 1. és 3. pontok vonatkozásában: 2024. április 20.

2. pont vonatkozásában: 2024. április 1. illetve a költségvetési rendelet következő módosítása

***5./ Javaslat a Városligeti Sporttelep működtetésével kapcsolatos döntés meghozatalára***

***Előadók:*** *Dr. Nemény András polgármester*

*Dr. László Győző alpolgármester*

***Meghívott:*** *Mészáros Péter, a Szombathelyi Crushers Amerikai Football Egyesület elnöke*

**Dr. Nemény András polgármester:** A 5. napirendi pontunk következik, Mészáros Péter itt van, látom, és köszöntjük is. Ha kérdés van, akkor tud válaszolni. Tóth Kálmán frakcióvezető úrnak adom meg a szót.

**Tóth Kálmán a Városstratégiai, Idegenforgalmi és Sport Bizottság elnöke, frakcióvezető:** Tisztelt Polgármester Úr, Tisztelt Közgyűlés! Röviden szeretnék csak hozzászólni, a VAOSZ tekepálya kapcsán alakítottuk ki azt a gyakorlatot, új elemként, illetve nóvumként, hogy sportszervezetekkel is kötünk ingatlanok használatára megállapodásokat. Ez a második ilyen. A Crushers-szel egy olyan típusú együttműködést tudunk kialakítani, egyébként tényleg nagyon hasonlóan a Vasi Tekesportért Alapítvánnyal, ami biztosítja azt, hogy az egykori Megyei Sportigazgatóság épülete, illetve a mögötte levő SZSE-pálya maradéka, hiszen azért a Késmárk utcai teniszcentrum abból területet elvett, de az amerikai focistáknak így is tökéletes a terület, illetve a velük kapcsolatban lévő Lurkó UFC-t se felejtsük ki. Tehát ilyen tekintetben egy olyan megállapodást tudunk kötni, amely biztosítja egy régi sportcélú ingatlannak ebben a szektorban maradását. Tehát én azt gondolom, Sport Bizottsági elnökként is mondhatom, hogy egy olyan megállapodás fekszik itt most előttünk, amely előremutató, és valójában a város sportéletének a felpezsdítését szolgálja. Köszönöm szépen, ha a közgyűlés ezt támogatni fogja.

**Dr. Nemény András polgármester:** Köszönöm frakcióvezető úrnak, megadom a szót bizottsági vélemény ismertetésére, Bokányi Adrienn elnök asszonynak.

**Bokányi Adrienn, a Gazdasági és Jogi Bizottság elnöke, tanácsnok:** Tisztelt Polgármester Úr, Tisztelt Képviselőtársaim! Csak egy technikai jellegű módosítást ismertetnék a Gazdasági és Jogi Bizottság üléséről. Megtárgyaltuk ezt a napirendi pontot, javasoljuk a határozati javaslatot a közgyűlésnek elfogadásra azzal, hogy az 1. pont 8-as francia bekezdése kerüljön törlésre és az 1. pont 10-es francia bekezdésében „ingyenes” helyett „ingyenesen” kifejezés szerepeljen. Köszönöm.

**Dr. Nemény András polgármester:** Köszönöm elnök asszonynak! További jelentkezőt nem látok, a vitát lezárom, és akkor én is javaslom, hogy fogadjuk el az előterjesztést. Először a módosításról szavazunk és utána a teljesről. Most a módosítót teszem fel szavazásra.

Megállapítom, hogy a testület 19 egyhangú igen szavazattal – *2 képviselő távol van* – elfogadta a javaslatot.

Most a módosítással együtt a határozati javaslat, erről szavazunk most.

Megállapítom, hogy a testület 19 egyhangú igen szavazattal – *2 képviselő távol van* – elfogadta a javaslatot és a következő határozatot hozta:

**86/2024. (III.28.) Kgy. számú határozat**

1. A Közgyűlés - a nemzeti vagyonról szóló 2011. évi CXCVI. törvény 11.§ (13) bekezdésében, a Magyarország helyi önkormányzatairól szóló 2011. évi CLXXXIX. törvény 13.§ (1) bekezdésének 15. pontjában, valamint a Szombathely Megyei Jogú Város Önkormányzata vagyonáról szóló 40/2014.(XII.23.) önkormányzati rendelet 11.§ b pontjában foglaltak alapján - úgy határoz, hogy a 9700 Szombathely, Markusovszky L. u. 6. alatti ingatlanra - Városligeti Sporttelep - 2024. április 1. napjától kezdődően 2025. szeptember 30. napjáig a Szombathely Crushers Amerikai Football Egyesület részére ingyenes használatot biztosít az alábbi feltételekkel:

* a létesítmény fenntartásával, üzemeltetésével kapcsolatos költségek a használót terhelik,
* a használó a létesítményt kizárólag a feladatainak ellátására használhatja,
* a használó a pályát átadhatja más használónak, amiért bérleti díjat szedhet,
* a használó a térítésmentes használat megszűnésekor ráfordításainak, illetve azok időarányos részének

megtérítésére nem tarthat igényt,

* a használó tudomásul veszi, hogy amennyiben az ingatlant a használatba-adási megállapodásban meghatározottól eltérő célra, rendeltetésellenesen használja, rongálja, vagy a megállapodásban vállalt kötelezettségeit nem teljesíti, kártérítési felelősséggel tartozik, illetőleg ez olyan oknak minősül, melynek következtében a használatba-adó a megállapodást azonnali hatállyal felmondhatja,
* a használati jogviszony fenti okokból történő megszűnése esetén, a használó köteles az általa használt

ingatlant a használatba-adó részére visszaadni,

* a használó kötelezettséget vállal arra, hogy az Szombathely Megyei Jogú Város Önkormányzata számára évente 5 napon, előzetesen egyeztetett időpontban ingyenes használatot biztosít a létesítményben,
* a használó tudomásul veszi, hogy a létesítményt a Lurkó UFC és a Medorto Gyógyászati Szaküzlet jelenleg is bérli, és a bérlők szerződésszerű használatát nem akadályozza,
* a használó a létesítményhez tartozó rekortán borítású kosárlabda és műfüves borítású röplabda, lábtenisz, illetve tollaslabda játékra alkalmas pályákat - változatlan feltételekkel - ingyenesen biztosítja a lakosság számára,
* a használó az alábbiakban felsorolt karbantartási és korszerűsítési munkákat 2025. szeptember 30. határidővel elvégzi:
  + kiszolgáló helységekben lévő szaniterek cseréje
  + falak javítása és festése
  + padlózatban meglévő esetleges sérülések javítása
* a Szombathely Crushers Amerikai Football Egyesület vállalja, hogy a létesítmény fenntartását az Önkormányzat külön támogatása nélkül, saját költségvetésből finanszírozza az ingyenes használat időtartama alatt.

1. A Közgyűlés felhatalmazza a polgármestert az ingyenes használatra vonatkozó megállapodás aláírására.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

/a végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője

Nagyné Dr. Gats Andrea, Jogi és Képviselői Osztály vezetője

Stéger Gábor, a Közgazdasági és Adó Osztály vezetője

Kovács Cecília, a Szombathelyi Sportközpont és Sportiskola Nonprofit Kft. ügyvezetője/

**Határidő:** azonnal

**Dr. Nemény András polgármester:** Úgyhogy hajrá Crushers, sok fiatal van, még több is legyen és népszerűsítsék ezt a sportot is, a város érdekében sok sikert érjenek el és köszönjük szépen, és köszönöm, hogy eljött Mészáros Péter úr.

***6./ Javaslat egyes magánerős beruházásban megvalósult lakóterületek önkormányzati tulajdonba vételével kapcsolatos döntések meghozatalára***

***Előadók:***  *Dr. Nemény András polgármester*

*Dr. Horváth Attila alpolgármester*

*Horváth Soma alpolgármester*

**Dr. Nemény András polgármester:** Rátérünk a 6. napirendi pontunkra. Jelentkezőt nem látok, a vitát lezárom, szavazunk. Két határozati javaslatunk közül az elsőről fogunk most, ez a Parkerdő Lakóparknak az a feltételrendszer, amit kidolgoztunk, ami az átvételhez szükséges. Erről szavazunk most.

Megállapítom, hogy a testület 18 igen, 0 nem, 1 tartózkodással – *2 képviselő távol van* – elfogadta a javaslatot és a következő határozatot hozta:

**87/2024. (III. 28.) Kgy. számú határozat**

A Közgyűlés a „*Javaslat egyes magánerős beruházásban megvalósult lakóterületek önkormányzati tulajdonba vételével kapcsolatos döntések meghozatalára”* című előterjesztést megtárgyalta, az alábbi döntéseket hozza:

1. Szombathely Megyei Jogú Város Önkormányzata a Parkerdő Lakópark közterületi funkciójú területeit, valamint az azok területén kiépített víziközműveket az alábbi feltételek teljesülését követően térítésmentesen tulajdonba és kezelésbe átveszi.
2. Az átvétel feltételei:

* a Parkerdő 2005. Építőipari és Beruházó Kft-nek (továbbiakban: Átadó), valamint a 0949/6 hrsz-ú földrészlet tulajdonosainak nyilatkoznia kell a térítésmentes önkormányzati tulajdonba adásról;
* a 0947/134 hrsz-ú (Vízmű kutak) terület telekalakítását a szabályozási tervnek megfelelően el kell végezni az Átadónak, a telekalakítással és az érintett terület tulajdonjogának megszerzésével kapcsolatos költségek az Átadót terhelik;
* a csapadékvíz elvezető rendszer vízjogi üzemeltetési engedélyét az Átadónak be kell beszereznie;
* az Átadónak a területről a jelenlegi állapotot feltüntető geodéziai felmérést kell készíteni és azt az Önkormányzatnak át kell adnia;
* az utak, járdák balesetveszélyes hibáit Átadónak ki kell javítania az előterjesztés 3. sz. mellékletében foglaltak szerint;
* a vagyonnyilvántartásához szükséges műszaki és pénzügyi adatokat az Átadónak át kell adni az Önkormányzat részére;
* az engedélyes Parkerdő 2005 Kft-nek a közlekedési hatóságnál a közforgalom elől el nem zárt magánutakat át kell minősíteni közúttá.

1. A Közgyűlés felhatalmazza a Gazdasági és Jogi Bizottságot, hogy a fenti feltételek maradéktalan teljesítését követően hagyja jóvá a terület térítésmentes önkormányzati tulajdonba adására vonatkozó szerződés(eke)t.
2. A Közgyűlés felhatalmazza a Polgármestert, hogy Gazdasági és Jogi Bizottság jóváhagyását követően az átadás-átvétellel kapcsolatos szerződés(eke)t aláírja.
3. A Közgyűlés úgy dönt, hogy az utak átvételét követően az út területek fenntartási és üzemeltetési feladatait az aktuális éves költségvetésben meghatározott út-, hídfenntartási keret terhére elvégzi.

**Felelős:** Dr. Nemény András polgármester

Horváth Soma alpolgármester

Bokányi Adrienn, a Gazdasági és Jogi Bizottság elnöke

Dr. Károlyi Ákos jegyző

(a végrehajtás előkészítéséért:

Kalmár Ervin, a Városüzemeltetési Osztály vezetője

Stéger Gábor, a Közgazdasági és Adó Osztály vezetője)

**Határidő:** folyamatos

**Dr. Nemény András polgármester:** Jön a II. határozati javaslat, ez a zanati városrésznek az útjaival kapcsolatos javaslat, erről szavazunk most. Csodáltam, hogy nem szólt hozzá Putz elnök úr.

Megállapítom, hogy a testület 19 igen, 0 nem, 0 tartózkodással – *2 képviselő távol van* – elfogadta a javaslatot és a következő határozatot hozta:

**88/2024. (III. 28.) Kgy. számú határozat**

A Közgyűlés a „*Javaslat egyes magánerős beruházásban megvalósult lakóterületek önkormányzati tulajdonba vételével kapcsolatos döntések meghozatalára”* című előterjesztést megtárgyalta, az alábbi döntéseket hozza:

1. Szombathely Megyei Jogú Város Önkormányzata a Zanat városrészben található Áfonya, Fenyő, Eper és Korpás utcák közterületi funkciójú területeit, valamint az azok területén kiépített vízi közműveket az alábbi eljárásrend szerint térítésmentesen tulajdonba és kezelésbe átveszi:

* a Közgyűlés felhatalmazza a polgármestert a 14940/1 hrsz-ú terület megvásárlására bruttó 10,812 MFt értéken;
* a Közgyűlés felhatalmazza a polgármestert a fenti ingatlan tulajdonjogának megszerzését követően arra, hogy a 14940/1 hrsz-ú ingatlanon csapadékvíz szikkasztó medence átalakításáról gondoskodjon az érvényes, meglévő vízjogi létesítési engedély alapján, majd az üzemeltetési engedély iránti kérelmet nyújtsa be;
* a Közgyűlés felhatalmazza a polgármestert, hogy a vízjogi üzemeltetési engedély megszerzését követően tegye meg az érintett utak területének térítésmentes önkormányzati tulajdonba adására vonatkozó intézkedéseket;
* az eljárás végén kezdeményezni kell a közforgalom elől el nem zárt magánutak átminősítését közúttá.

1. A Közgyűlés úgy határoz, hogy a határozat végrehajtásához szükséges forrást a 2024. évi költségvetésében biztosítja.
2. A Közgyűlés úgy dönt, hogy az utak átvételét követően az út területek fenntartási és üzemeltetési feladatait az aktuális éves költségvetésben meghatározott út-, hídfenntartási keret terhére elvégzi.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Kalmár Ervin, a Városüzemeltetési Osztály vezetője

Stéger Gábor, a Közgazdasági és Adó Osztály vezetője)

**Határidő:** folyamatos

**Dr. Nemény András polgármester*:*** Gondolom, az az összefüggés, hogy ahol jól indult, nem szabadna már bármivel is elrontani ezt a dolgot. Oké, örülünk neki.

***7./ Javaslat 2023. évi belső ellenőrzések végrehajtásával kapcsolatos döntések meghozatalára***

***Előadó:*** *Dr. Károlyi Ákos jegyző*

**Dr. Nemény András polgármester:** Áttérünk a 7. napirendi pontunkra. Jelentkezőt nem látok, a vitát lezárom, szavazunk. I. határozati javaslatunk a 2023. évi ellenőrzési jelentésről most.

Megállapítom, hogy a testület 19 igen, 0 nem, 0 tartózkodással - *2 képviselő távol van* – elfogadta a javaslatot és a következő határozatot hozta:

**89/2024.(III.28.) Kgy. sz. határozat**

Szombathely Megyei Jogú Város Közgyűlése a költségvetési szervek belső kontrollrendszeréről és belső ellenőrzéséről szóló 370/2011. (XII.31.) Kormányrendelet 49. § (3a) bekezdése alapján Szombathely Megyei Jogú Város Önkormányzatának 2023. évi ellenőrzési jelentését a hozzá kapcsolódó 1-5. számú mellékletekkel együtt jóváhagyja.

|  |  |
| --- | --- |
| **Felelős:** | Dr. Nemény András polgármester  Dr. Károlyi Ákos jegyző  /A végrehajtás előkészítéséért: Dr. Andorné Fodor Ágnes,  a Belső Ellenőrzési Iroda vezetője/ |
| **Határidő:** | azonnal |

**Dr. Nemény András polgármester:** II. határozati javaslat, ez a költségvetési szervek belső ellenőrzésről szóló rendelet alapján történő határozati javaslat, erről szavazunk most.

Megállapítom, hogy a testület 19 egyhangú igen szavazattal - *2 képviselő távol van* – elfogadta a javaslatot és a következő határozatot hozta:

**90/2024.(III.28.) Kgy. sz. határozat**

A Közgyűlés a költségvetési szervek belső kontrollrendszeréről és belső ellenőrzéséről szóló 370/2011. (XII.31.) Kormányrendelet 49. § (3a) bekezdése alapján

1. az Önkormányzat által fenntartott költségvetési szervek 2023. évre vonatkozó éves ellenőrzési jelentései alapján készített éves összefoglaló ellenőrzési jelentést az előterjesztés 6. számú melléklete szerinti,
2. a Szombathelyi Köznevelési GAMESZ 2023. évre vonatkozó belső ellenőrzési jelentését (annak részeként az önkormányzati fenntartású óvodákban végzett ellenőrzéseket) az előterjesztés 7. számú melléklete szerinti,
3. a Szombathelyi Egészségügyi és Kulturális GESZ 2023. évre vonatkozó belső ellenőrzési jelentését (annak részeként a Mesebolt Bábszínháznál, Savaria Szimfonikus Zenekarnál, Berzsenyi Dániel Könyvtárnál, Savaria Múzeumnál, valamint a Szombathely Városi Vásárcsarnoknál végzett ellenőrzéseket) az előterjesztés 8. számú mellékletei szerinti,
4. a Szombathelyi Egyesített Bölcsődei Intézmény 2023. évre vonatkozó belső ellenőrzési jelentését az előterjesztés 9. számú melléklete szerinti,
5. a Pálos Károly Szociális Szolgáltató Központ és Gyermekjóléti Szolgálat 2023. évre vonatkozó belső ellenőrzési jelentését az előterjesztés 10. számú melléklete szerinti

tartalommal jóváhagyja.

|  |  |
| --- | --- |
| **Felelős:** | Dr. Nemény András polgármester  Dr. László Győző alpolgármester  Dr. Károlyi Ákos jegyző  /a végrehajtás előkészítéséért:  Vinczéné Dr. Menyhárt Mária, az Egészségügyi és Közszolgálati Osztály vezetője/ |
| **Határidő:** | azonnal |

***8./ Tájékoztató a lejárt határidejű közgyűlési határozatok végrehajtásáról***

***Előadó:*** *Dr. Károlyi Ákos jegyző*

**Dr. Nemény András polgármester:** Rá is térhetünk a 8. napirendi pontunkra, a nagyon-nagy vitát reményeink szerint kiváltó, de mégsem határozati javaslatra. Fel is teszem szavazásra a javaslatot, szavazunk most.

Megállapítom, hogy a testület 19 igen, 0 nem, 0 tartózkodással - *2 képviselő távol van* – elfogadta a javaslatot és a következő határozatot hozta:

**91/2024. (III.28.) Kgy. számú határozat**

1. A Közgyűlés a lejárt határidejű közgyűlési határozatok végrehajtásáról szóló tájékoztatót elfogadja.

2. A Közgyűlés jóváhagyja a 3/2024. (I.25.) Kgy. számú határozat 2. pontja határidejének 2024. június 30. napjára történő módosítását.

**Felelős:** Dr. Károlyi Ákos jegyző

(A végrehajtás előkészítéséért:

Sütő Gabriella, városi főépítész)

**Határidő:** a 2. pontban foglaltak szerint

***9./ Jegyzői tájékoztató a Polgármesteri Hivatal törvényességi és hatósági munkájáról, a Hivatal tevékenységéről***

***Előadó:*** *Dr. Károlyi Ákos jegyző*

**Dr. Nemény András polgármester:** Ágh Ernő nem fog visszaérni a közgyűlésre… rátérünk a 9. napirendi pontunkra. ismét nem látok hozzászólást, úgyhogy a vitát lezárom és szavazunk most.

Megállapítom, hogy a testület 19 igen, 0 nem, 0 tartózkodással - *2 képviselő távol van* – elfogadta a javaslatot és a következő határozatot hozta:

**92/2024. (III.28.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:**  Dr. Károlyi Ákos jegyző

**Határidő:** azonnal

**Dr. Nemény András polgármester:** Ezzel a nyílt ülésünk végére értünk, zárt üléssel folytatjuk. A tévénézőknek boldog húsvéti ünnepeket kívánok az egész testület nevében, nyilván mindenki meg fogja majd tenni külön-külön is, de így testületileg itt van lehetőségünk rá. Találkozunk közgyűlésen legközelebb április végén. Mindenkinek szép hétvégét és jó családi együtt töltött időt kívánok! Boldog Húsvétot!

*A Közgyűlés nyilvános ülését polgármester úr 15 óra 39 perckor berekesztette.*

**/: Dr. Nemény András :/ /: Dr. Károlyi Ákos:/**

**polgármester jegyző**

**Záradék:**

A Közgyűlés ülésén megalkotott normatív határozat 2024. március 28. napján, a települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet módosításáról szóló 9/2024. (IV.2.) önkormányzati rendelet 2024. április 2. napján került kihirdetésre a Polgármesteri Hivatal hirdetőtábláján történő kifüggesztés útján.

**/: Dr. Károlyi Ákos :/**

**jegyző**